
ANTAŬPAROLO 


Kia estos la sorto de mia negranda libro, kiu 
post longa laborado estas jam preta iri en la 
literaturan mondon de Esperantujo ? Pri tio mi 
tute ne povas diveni. La rakonto ne pretendas 
esti io pli, ol karaktera skizo de brava virino. 
Ekzistas multaj “ Lilioj” en la mondo, kiuj 
tamen ne havas la konsolon kaj helpon, kiujn 
donus al ili vizio tia, kian havis la Lilio, kiun mi 
provis portreti. Mia rakonto alportu esperon 
kaj kuraĝigon al almenaŭ unu suferanta aroj 

Se la Esperanto de mia rakonto estas bonstila, 
tion mi multe ŝuldas al la sindona, zorga kaj 
lerta helpo kaj kontrolo de mia amiko sinjoro 
George Gordon, F.B.E.A. 

Mi deziras danki sinjoron Emilio Gaston 
Ugarte (Hispanujo) kaj fraŭlinon Margaret 
Rŭster (Germanujo) por ilia kritiko kaj kuraĝigo 
pri la unua parto de la skizo, kiun mi submetis 
al ili antaŭ pli ol tri jaroj. 

EDITH ALLEYNE ŜINNOTTE, F.B.E.A. 
“Ibhar”, 
Wolseley Street, 
Mont Albert, 
VICTORIA, AŬSTRALIO. 
la 16an de Julio 1917. 

LILIO 


ĈAPITRO I 


Estis iu sabato en Anglujo, kiam la printempo 
preskaŭ finis sian ŝatatan taskon kovri la arbojn 
per la plej belaj vestoj imageblaj, el delikataj 
nuancoj de helverdaj folioj kaj rava floraĵo 
ruĝeta, blanka aŭ orkolora. 

La malsekan teron la printempo tapiŝis per la 
plej hele verda herbo ie ajn videbla, miksita kun 
ridetantaj lekantetoj, netimaj ranunkoletoj tre 
amataj de la infanoj, kaj per bonodoraj violetoj, 
modeste tenantaj sin, nevolantaj sin trudi tiel, 
kiel faradas la primoloj, iliaj najbaroj, nek 
volantaj sin kaŝi en kovritaj de musko anguloj, 
aŭ inter ŝtonoj, kiel la filikoj, sed dezirantaj ĝui 
seninterrompe la ravan muzikon de la birdoj 
kun la murmuretado de rivereto kiel dolĉa 
akompanaĵo. 

De tempo al tempo la helblua ĉielo kovriĝis de 
subita nubo, kaj refreŝiga pluveto ekfaladis. 
Tuj poste ĉio estis sunbrila kaj hela denove. 

Kelke da homoj estis ĝuantaj libertempon sur 
loko malproksima de Liverpolo je duhora vetur- 
ado per vagonaro. : 

Du el ĉi tiuj ĉirkaŭvagadis brakon ĉe brako, 
celante trovi komfortan sidlokon, kie ili povos 

esti apartaj de la ceteraj libertempuloj, grup- 
iĝintaj sur la herbejo, kie la infanoj diskuris, 
kolektante florojn, por fari el ili bukedojn aŭ 
girlandojn. 

La du homoj kompreneble estis gefianĉoj. La 
viro estis sufiĉe altkreska, kun fortika korpo, kaj. 
estis sinjore vestita en griza pantalono, longa, 
nigra surtuto kun baskoj, kaj veŝto ankaŭ nigra, 
montranta neĝblankan ĉemizon kaj kravaton el 
malhela silko. 

Sur la kapo li portis altan silkan ĉapelon. Liaj 
okuloj estis bonhumoraj, kaj liaj brunaj lipharoj 
kaj barbo kaŝis bonhumoran sed ne fortan buŝon 
kun negranda mentono. 

La fraŭlino lin akompananta estis negranda 
sed gracia ; ŝi estis bonguste kaj penplene vestita 
per palblua lanaĵo delikate teksita kaj garnita 
per rubandoj el nigra veluro kun kremkoloraj 
puntoj. Granda ĉapelo el nigra pajlo kun 
miozotoj kaj puntoj similaj al tiuj sur la vesto, 
kovris bone formitan kapon kronitan de blondaj 
buklaj haroj, el kiuj kelkaj falis kvazaŭ karese 
ĉirkaŭ la intelektoplena frunto kaj konkosimilaj 
oreloj. 

La blugrizaj okuloj montris konfidemon kun 
trankvileco. La nazo estis iom granda, kaj la 
delikate kurbiĝanta buŝo, ankaŭ iom granda, 
estis bele formita, kaj, pro mallonga supra lipo, 
montris regulajn, bonajn dentojn. La granda 
mentono atestis firman karakteron. 

La fraŭlino demetis la gantojn, tial oni povis 
vidi bonformajn manojn, kiuj ne kutimis fari 
fortan laboron. Ŝi portis unu solan ringon kun 

bonega rubeno, ĉirkaŭita de perletoj ; tio estis la 
donaco de la fianĉo, kiu estis gvidanta ŝin al 
benko lokita apud la rivereto, kies murmuretado 
estis jam aŭdebla. 

— Ĵen, Lilio—li diris—sub tiu saliko estas la 
ĝusta sidloko por ni kun seka planko por la 
piedoj. 

— Kiel elegantaj estas la salikoj kun siaj 
branĉoj gracie kliniĝantaj ĝis la rando de la akvo, 
kvazaŭ ili kisus ĝin!—diris Lilio kun admira 
rigardo. 

— Ĵes—respondis sinjoro Ĉester—mi pensas, 
ke mi admiras ilin pli ol ĉiujn arbojn, ne nur pro 
ila gracio, sed ankaŭ ĉar ŝajne ili la unuaj 
akiras verdecon kaj ili la lastaj perdas ĝin. Ĉi 
tie ili estas abundaj, kaj ili bone ŝirmos nin 
kontraŭ la pluvetoj. Ni sidiĝu ĉi tie, sed atendu 
unu momenton, dum mi sternos vian pluvmante- 
lon sur la benkon, por gardi vin kontraŭ mal- 
purigo de via bela vesto. Jen, ĉu estas komforte 
al vi, mia kara? SW E 

Post iom da babilado pri negravaĵoj, sinjor 
Ĉester demandis : 

— Lilio, kara, ĉu vi jam povas difini la tagon 
de nia edziĝo? Ĉu mi ankoraŭ ne atendis sufiĉe 
longe? Mi estas tre soleca! Se vi atendos la 
konsenton de la patrino, mi timas, ke vi devos 
longe atendi! | 

— Mi multe pripensis la aferon, Filipo, kaj 
fine mi ankaŭ decidis, ke ne estus bone pli longe 
prokrasti. La patrino tute ne volas priparoli la 
aferon kun mi, ŝi ĉiam- diras: “ Vi jam estas 
plenaĝa kaj devas fari laŭ via bontrovo. Nur 
a | 

ne ĝenu min pri afero, kiun mi neniam aprobis, 
ne aprobas, nek iam aprobos. Vi faris vian 
elekton, ne demandinte mian opinion, kaj mi 
supozas, ke vi povas fari pluajn aranĝojn, sen 
mua konsilo aŭ konsento!” 

.. Ni do faru tion, amatino mia! Kiamaniere 
ni aranĝu pri la ceremonio? Eble konsentu iri 
kun mi en la proksima semajno kaj ni sen parado 
fariĝos edzo kaj edzino? Poste ni iru sciigi la 

atrinon pri la afero, kaj eble tio plaĉos al ŝi tiom, 
ke ŝi tuj diros: ““ Dio benu vin, miaj infanoj. 
Estu feliĉaj: Estu... .” 

— Ne, Filipo—respondis Lilio ridetante—mi 
timas, ke tio ne ebenigus nian vojon al la favoro 
de la patrino. Tamen mi havas planon. Mi 
povas esti preta edziniĝi kun vi post ĉirkaŭ ses 
semaj ... ; 

— Ne pli frue ol tiam ?—interrompis sinjoro 
Ĉester. 

— Ne pli frue ol post ĉirkaŭ ses semajnoj, 
Filipo kara, multaj aferoj restas farotaj, sed 
bonvolu ne interrompi min, sinjoro, mi scias, ke 
tio estas malfacila afero ĉe vi, sed nur penu— 
ridete admonis Lilio. 

— Mi obeos!—diris Filipo kun ŝerca humileco. 

— Nu, do, mi esperas, ke mi povos finpretigi 
ĉion necesan en la daŭro de la sekvontaj ses 
semajnoj, kaj tiam, se vi ankoraŭ amos min, kiel 
Vi nun asertas—Vvi povos komenci fari aranĝojn 
I nia edziĝo ... Nu, vi estas tre silenta ... 

ial vi ne certigas min, ke vi amos min por 
eterne kaj tiel plu ? 

— Pardonu min, via moŝtino, ke mi rememori- 

gas vin, ke vi ĵus ordonis al mi silenti, kaj ke mi 
nur volas obei al vi. 

— ““Ĉiu regulo havas escepton.” Forgesinte 
tion, vi perdis okazon fari bonan komplimenton 
al mi—diris Lilio, ridante je la ŝerce serioza 
mieno de la fianĉo—sed ni estu seriozaj. Ĵen 
mia projekto. Mi priparolis la aferon kun 
onklino Anna; jen kion ŝi konsilis. Ni—vi kaj 
mi—difinu la daton de nia edziĝo; ni sciigu la 
patrinon pri ĝi; poste ni lasu la aferon tiel. Se 
la patrino volas fari tajn klopodojn, eĉ proponojn, 
pri la afero, bone, ni agu laŭ tio, sed se ŝi nenion 
proponos nek aranĝos, tiam onklino Anna invitos 
nin festeni ĉe ŝi kaj onklo Roberto tiun gravan 
matenon, kaj ŝi faros ĉiajn necesajn aranĝojn. 
Sed—Lilio plue diris—mi ne povas pensi, ke la 

atrino restos tiel... tiel nepardonema . . . 
kaj neafabla... 

— Nepardonema! .. . kion ŝi havas por par- 
doni ?—interrompis ŝin Filipo—vi el ĉiuj ŝiaj 
infanoj estas la plej konsiderema kaj sindonema 
pri ŝi! Tamen ŝi akceptadas ĉiajn viajn servojn 
kiel rajton... 

— Kaj ĉu ŝi ne rajtas ilin, Filipo—diris milde 
Lilio—la infanoj ŝuld ... 

— Ŝi havas iajn sed ne ĉiajn rajtojn super vi, 
kara, tute ne tiom, kiom ŝi volus kredigi al vi. 
Mi supozas, ke ŝi forlasis iam siajn gepatrojn ... 

— 'Tamen, kara, tio ne estas bona temo, ni jam 
tiel ofte diskutis ĝin sen ia bona rezultato. 
Cetere mi jam diris, ke mi faris mian decidon : 
feliĉigi vin kaj min samokaze! Dum ni povas 
esti solaj, ni prefere priparolu la detalojn de nia 

estonta agado kaj de la edziĝa soleno, ĉu ne vere ? 
Mi timas, ke post ne longe tiu egoista reklam- 
isto trovos nin denove, kaj tiuokaze ne estos 
eble interparoli pri niaj propraj aferoj. 

— La ĉieloj malpermesu tion !—fervore ekkriis 
sinjoro Ĉester—mi povus facile kontentigi ekza- 
meniston per laŭvorta ripetado de la kutima 
konversacio—ne, monologo—de tiu tedulo. Nur 
pensu, Lilio, jam tri fojojn hodiaŭ, dum mi staris 
sur la stacio atendante vian alvenon, li sciigis 
min pri sia granda repertuaro, kaj diris, ke li ne 
bezonas laborenspezi pro tio, ke li havas renton! 
... sed... ne vere!... jen li mem! ni tuj 
foriru... eble li ne ankoraŭ vidis nin!... 
kiel diras la proverbo, “ Paroli pri la anĝeloj 
aŭdigas iliajn flugilojn.” 

ĈAPITRO II 


Kvankam la aĝo de sinjoro Ĉester superis tiun 
de Lilio je dek du jaroj, tio ne donis al sinjorino 
Breton, kiu estis vidvino kaj la patrino de Lilio, 
la rajton pensi, ke sinjoro Ĉester venadas ofte al 
la domo pro amo al ŝi, ne al ŝia filino. 

Tamen tion ja pensis la patrino; sekve ŝiaj 
miro kaj kolero estis grandaj en la tago, kiam 
sinjoro ojo petis ŝin pri la mano de ŝia dua 
filino Lilio, kiu jam antaŭe donis jesan respondon 
al l. : 

De tiu tago sinjorino Breton neniam tute par- 
donis sinjoron Ĉester, nek sian filinon, pri sia 
propra, stulta eraro! 

Lilio longe pripensadis, longe esploradis siajn 
koron kaj devon, ŝanceliĝante jen pri sia devo al 
la patrino, jen sia inklino al la amata fanĉo. 

—Ĉar,—ŝi diris al si per,la peneoj-—mi ne 
estas sola infano, eĉ ne sola filino. La patrino 
ankoraŭ havus Alicon, Marianon, kaj Florenjon. 
Cetere mia amato estas ja sola kaj senparenca. 

Sinjoro Ĉester ne estis riĉulo, kontraŭe; sed li 
amis Lilion tiom, kiom li kapablis ami, kaj la 
amo ne povas konsideri kion ajn, krom la deziro 
kunestadi kaj la ĝoja povo servi unu la alian. 
Eble lia amo estis malpli sinoferema, ol tiu de 
Lilio. Li volis akiri por si mem, ŝi volis sin doni. 
Kompreneble ŝi ankaŭ volis akiri por si mem, sed 
ŝi kutimis pensi pri li : 

— Li estas ĉiam soleca ; sola li eniradas sian 
hejmon, kie troviĝas neniu, kiu havas la rajton 
bonvenigi lin; sola li eliradas, kaj ĉe li estas 
neniu, kiu sentas deziron deteni lin iom pli longe, 
kiu havas la rajton adiaŭi lin. Sola li kutimas 
sidiĝi por manĝi . . . Kiel soleca li devas sin 
senti. Mi forte ĝojus, se mi havus la rajton 
estadi ĉe li... 

Ĝuste pro tio, ke li ja pasigadis sola tiom da 
tempo, ke neniu troviĝis en lia domo krom 
dungito, kies sola devo estis plenumi lian volon, 
nenio malhelpis lin agi laŭplaĉe, kaj pro tio, ke li 
estis tre homa, li ne povis ne fariĝi multe pli 
sinservema, ol Lilio. 

Klare vidis tion nek unu, nek la alia: ili ne 
analizis sian amon, ili nur sciis, ke ĉiu bezonas la 
alian, ke io en la animo de ĉiu pli kaj pli kon- 
stante kaj insiste sopirvokas al la alia, kaj ke 
neniu kaj nenio sur la tero povos ilin kontentigi, 
krom la privilegio esti ĉiam kune. 

Ili jam apartenis al si laŭsente, laŭpense, ili 
nur bezonis la leĝan sankcion, por ke ili povu 
kunvivi. Se oni ordonus, ke ili ne kunvivu, 
ambaŭ suferus. 

Malgraŭ sia dolĉeco, Lilio havis firman karak- 
teron; sinjoro Ĉester tian ne havis. Lin oni 
povis facile inklinigi fari kiel oni volos; li povis 
diri “ne”” al ies peto pli malfacile, ol povis Lilio. 

Unuvorte, li ne estis malbona, sed li ne havis 
fortan volon. 


Tuj post la ceremonio, la ĵus edziĝinta paro, 
instigite de la bonkora onklino Anna, iris al 

sinjorino Breton, por insiste peti, ke ŝi akompanu 
ilin al la festeno. Fine ŝi cedis. 

Krom unu-du plej intimaj amikoj, nur parencoj 
kunvenis ĉe la festeno. 


Lilio, jam nun sinjorino Ĉester, neniam bedaŭris 
sian decidon. Ŝia edzineca vivo estis feliĉa. 
Kiam, unu jaron post ŝia edziniĝo, bela, fortika 
filineto naskiĝis, la edzo kaj ŝi konvinkiĝis, ke 
nenio jam mankas al ili por plenigi ilian ĝojon. 

Grava kaŭzo por gratulo estis la fakto, ke 
post la naskiĝo de la infaneto la patrino de 
Lilio multe pli inklinis forgesi pri sia antaŭa mal- 

lezuro kontraŭ la edziniĝo de Lilio kun sinjoro 
ester. 

Tamen ne longe daŭris ĉi tiu plena feliĉeco. 

Estis ĉagrene, ke sinjoro Ĉester estis tia homo, 
kia povas rifuzi al neniu petanto pri monhelpo. 

Veti tago, kiam la ordinare gaja sinjoro 
Ĉester aspektis tre malgaje. Li povis kaŝi antaŭ 
Lilio nek sian ĉagrenon nek ĝian kaŭzon, sed 
post iom da tempo sciigis ŝin, ke li senpripense 
subskribis paperon, per kiu li promesis pagi 
certan sumon da mono, ŝuldatan de amiko, 
kondiĉe, ke tiu ĉi mem ne povos ĝin pagi. 

Antaŭ kelke da monatoj li tion faris. Poste la 
facilanimulo tute forgesis pri sia subskribo, ĝis 
li ricevis postulon pagi sumon, pri kiu li neniel 
rajtis promesi la pagon, pro devo al la edzino 
kaj infano. 

La kompatindaj geedzoj multe interparoladis 
pri la malĝojiga afero de la mono, kaj decidis, ke 
ili devos ĝin pagi. 

Ili faris tion, sed la ĉagrenoj de ambaŭ komenc- 
iĝis. 

; Sinjoro Ĉester fariĝis koleretema, maltrankvila; 
al la demandoj de Lilio pri la kaŭzo de tio, li ne 
volis malkaŝe respondi. 

Fine en unu neforgesebla tago li diris al 
Lilio, ke li jam decidis forlasi sian laboron tie kaj 
foriri el Anglujq al Usono; ke, alveninte tie kaj 
perlaborinte hejmon, li skribos al ŝi, por ke ŝi 
sekvu lin kune kun la malgranda Florenco kaj 
ankoraŭ unu infano, kies baldaŭan alvenon ili 
atendis ; ke nur la nenasko de la infano malhel- 
pas, ke li kunprenu la edzinon kaj Florencon. 
Li plue diris, ke li devas foriri per la vaporŝipo 
de la proksima semajno. | 

Lilio forte ribelis kontraŭ la foriro de sia edzo 
kaj emocie penis decidigi lin ŝanĝi sian intencon, 
sed vane. 

Li, ordinare tiel facile influebla, jam restis 
neĤeksebla pri sia decido, kiun efektive li ne povis 
ŝanĝi pro la definitiveco de sia negoca aranĝo. 


Kun malgaja koro, Lilio zorge preparis ĉion, 
kion li bezonis, por ke nenio manku al la vestaro 
kaj vojaĝaj komfortoj de la edzo. 

Inter iliaj amikoj estis unu, kiu faris proponon, 
pri ofico ĉe bieno, apartenanta al parenco en 
suda ŝtato de Usono, kie oni kulturadas la 
kotonon. 

Sinjoro Ĉester avide akceptis la proponon, 
antaŭ ol konsiliĝi kun la edzino, pro timo, ke 
eble ŝi decidigos lin ŝanĝi sian intencon formigri. 

ĈAPITRO III 


Nu, sinjoro Ĉester foriris kaj lia dua infano 
naskiĝis; tio estis knabeto egale bela, kiel la 
unuenaskita infaneto. 

Lilio tiam havis bonan servantinon, pri kiu ŝi 
esperis, ke ŝi povos ŝin teni, ĝis la edzo povos sendi 
por Venigi ŝin. Per ŝparado ŝi esperis daŭrigi 
la monsumon je sia dispono, ĝis la edzo sendos 
pluan. 

Kiel longedaŭraj ŝajnis al ŝi la semajnoj, ĝis 
alvenis letero sciiganta, ke la edzo alvenis Nov- 
Jorkon, kiu tamen ne estis la fino de lia voja 

La foreston de sia edzo ŝi forte sentis. Ĉi 
tiam kredeble ŝi ne plene konstatis, kiel necesa li 
fariĝis en ŝia vivo, kiom li plenigas ĝin. 

Antaŭe se oni demandus al ŝi: Kiu estas al vi 
pli kara, via edzo aŭ via infano ? kredeble ŝi ne 
povus klare respondi, ĉar ambaŭ estis bezonataj, 
ambaŭ estis egale, se ne same, amataj. Sed jam 
nun ŝi sciis! 

Antaŭ ĉio, ŝi sopiris al la edzo ; nedormante ŝi 
ne povis forgesi lin ; dormante ŝi sonĝis pri li. 
Iufoje ŝi iom penis forigi lin de siaj pensoj, ĝis la 
ĉiutagaj devoj estos plenumitaj, sciante, ke eĉ la 
fluado de la pensoj havas siajn limojn, kaj se oni 
tro pensas pri unu persono aŭ objekto, per tio 
oni malpliigas la fluadon al aliaj aferoj. 


Lilio sciis, ke estas necese, ke ŝi regadu siajn 

pensojn ; tamen akiri tian sinregon ne estas facile. 

La leteroj alvenadis akurate per ĉiu el Usono 
poŝto. Iam kaj iam ili enhavis malgrandajn 
sumojn da mono, plejofte ili konsistis el ĉirkaŭ 
dek ses paĝoj plenplene surskribitaj, kaj per ili, 
multfoje kaj multmaniere, la edzo esprimis sian 
amon al la edzino kaj sian fortegan deziron 
revidi ŝin kaj estadi apud ŝi. 

Unu tagon Lilio ricevis tre ĝojigan leteron, kiu 
informis ŝin, ke jam tre baldaŭ, eble post nur 
du-tri monatoj, la edzo sendos al ŝi sufiĉe da 
mono por pagi la koston de la veturo por ŝi kaj 
la du infanoj; ke ŝi povos veturi sur ŝipo, kies 
estro estas lia amiko, kaj tial ŝi jam povos fari 
ĉiujn necesajn preparojn por la vojaĝo, poste ... 
ĉio estos ĝoja por ĉiam! 

Ŝajnas, ke fininte skribila leteron, sinjoro Ĉester 
reprenis la plumon por aldoni :—Ankoraŭ unu 
fojon adiaŭ, kara Lilio! mi fordonus interŝanĝe 
Amerikon, se mi povus ree ĉirkaŭpreni vin! mi 
pensas, ke mi ne ree ellasus vin el miaj brakoj, 
se mi nur povus ankoraŭ unu fojon teni vin! 
Dio benu vin, karulino. Li gardu vin kaj min 
kaj niajn etulojn, ĝis ni povos ree renkontiĝi— 
sur la tero, se tio estas Lia volo, se ne, en la ĉielo! 


. e e . . o 


Lilio forte ĝojis pro la sciigo kaj zorge faris la 
necesajn preparojn. 

Kiel sopire ŝi deziris montri al sia edzo ilian 
knabeton, kiu ĵus atingis la aĝon de ok monatoj, 
ĉiutage fariĝante pli bela kaj inteligenta. 

Ĉiufoje en la tago, kiam la leteroj de la edzo 

devus alveni, Lilio kutimis elrigardi tra la 
fenestro por vidi tuj, kiam la leteristo aperos. 

Ekvidinte lin, ŝi ĉiam malfermis la pordon, 
staris kun atenda teniĝo, kun rideto sur la beletaj 
lipoj, kun mano preta ricevi la avide deziratan 
leteron. Sed post la ricevo de la suprecitita 
letero, pasis kelke da semajnoj, en kiuj Lilio 
ricevis neniajn sciigojn pri sia edzo, kaj ŝi kon- 
sumiĝis de maltrankvilo. 

Unu matenon, ankoraŭ unu fojon ŝi staris ĉe 
la pordo, por ricevi la ĉiam pli deziregatan 
leteron. 

Ŝi jam ne ridetis pro plezura antaŭsento; kon- 
traŭe sur ŝia vizaĝo montriĝis esprimo de mal- 
trankvilo, kvazaŭ ŝi sopiras ion, pri kio ŝi sam- 
tempe timas, ke ŝi ne ricevos ĝin. 

Sinjoro Ĉester kutimis enmeti siajn leterojn en 
kovertojn, sur kiuj li stampis la nomon kaj 
adreson de la ricevonto, kaj kiam la leteristo, kiu 
vidis la kreskantan maltrankvilecon de Lilio kaj 
divenis ĝian kaŭzon, montris tian stampitan 
koverton, la vizaĝesprimo de Lilio tuj heliĝis, ŝia 
teniĝo malstreĉiĝis, dum kvazaŭ granda ŝarĝo 
glitis for de ŝia spirito. 

Sed tio daŭris nur momenton. »Palpante la 
ĵus ricevitan leteron ŝi konsciis, ke ĝi estas tre 
malpeza kaj maldika, kvazaŭ ĝi konsistas el nur 
unu folio da papero. 

Proksime de la patrino paŝetis Florenco, al kiu 
Lilio ekparolis : 

— Kia nebona paĉjo! sendi tian mallongan 
leteron! 

Rapide forŝirinte la koverton, ŝi trovis, ke la 

letero ne estas skribita de la edzo, kiu jam neniam 
plu povos skribi al ŝi! 

La letero estis skribita de iu sinjoro, kiu loĝis 
en la regiono, kie laboris kaj loĝis sinjoro Ĉester ; 
per malmultaj vortoj li sciigis, ke la edzo de 
Lilio ekmalsaniĝis pro tifeca febro, ke unue li 
bone progresadis, kaj ŝajnis, ke li resaniĝos, sed 
subite, tuj kiam li la unuan fojon ellitiĝis, la 
koro ĉesis bati kaj li mortis. 

Leginte la leteron, Lilio eligis dolorplenan 
ekkrieton; akra doloro pikis ŝian koron, morta 

aleco kovris ŝian vizaĝon, kaj ŝi duonesvenis. 
Tamen post minuto ŝi rekonsciiĝis per la karesaj 
tuŝetoj kaj vortoj de la malgranda Florenco, kiu 
timis, vidante sian patrinon tiel malĝoja kaj 
malsane aspektanta. 

Lilio komencis tremi per la tuta korpo. Ŝi tre 
penis kolekti siajn fortojn kaj pensojn, ne povante 
kredi, ke ŝi efektive ne dormas. Ŝi diradis al si : 

— Ĝi estas nenio alia ol malbona sonĝo, el kiu 
mi vekiĝos post nelonge! . . . Reala ĝi ne povas 
esti! ... Cu estas vere, ke mia edzo mortis ? 
Mita edzo! Li, kiu neniam plendis al mi, eĉ la 
plejmalmulte, pri sia sanstato! kiu ĉiam ŝajnis 
farti tiel bone! Mia edzo, pri kiu mi kredis ĝis 
tiu ĉi momento, ke li preparas novan hejmon por 
mi kaj la infanoj!... 


Tre bedaŭrinde ŝajnis al ŝi, ke la edzo en sia 
malsano, devis esti sola, malproksime de ŝi, dum 
ŝi mem nenion sciis pri la afero! Kiel forte ŝi 
bedaŭris, ke ŝi ne povis esti ĉe lia litflanko, ne 

povis lin flegi, per nenio povis lin servi! Eble, 
se Ŝi estus apud li kaj mem prizorgus lin, li ne 
estus mortinta. Sed eĉ se li nepre devis morti, 
tiam se ŝi nur estus apud li, ŝi povus multon fari 
por l, faciligi kaj eĉ dolĉigi al li la tempon de 
suferado. Krom tio, ŝi jam nun havus karajn 
memorojn pri tiu tempo kaj povus pli poste 
rakonti kelkajn el ili al la infanoj. Kredeble li 
estus klariginta al ŝi siajn esperojn kaj dezirojn 
prila infanoj... 

Ŝi decidis, ke de nun ŝi penos agi rilate al la du 
infanoj tiel, ke ili neniam sentos la mankon de 
sia patIo ... 

Subite ŝi rememoris, ke ne eĉ unu fojon li 
vidis la vizaĝon de ilia malgranda filo! neniam 
vidis kiel gaja, petolema li estas! neniam sentis 
hajn braketojn ĉirkaŭ sia kolo! neniam aŭdis 
han dolĉan voĉeton balbuti :—paĉjo,—kiel ŝi 
instruadis lin! ... 

“Ŝi ekploris. 

Ondo da rememoroj fluis en ŝian menson, 
venigante al ŝi bildojn de la feliĉa pasinteco. ' 

Ŝajnis al ŝi kvazaŭ ŝi nur komencis vivi, kiam 
ŝi la unuan fojon eksciis pri sia amo al la edzo, 
kiu en tiu tempo ankoraŭ ne estis ŝia edzo. 

Estis granda, sekreta ĝojo ami lin, sed kiam ŝi 
eksciis, ke ankaŭ li amas ŝin, ŝia vivo kvazaŭ 
ekfloris. 

Ŝi rememoris pri la tago, en kiu ŝi kaj la edzo 
eniris sian domon la unuan fojon, kiel geedzoj. 
Kiel ame li metis sian brakon ĉirkaŭ ŝian talion, 
dirante al ŝi per voĉo mallaŭta pro emocio : 

— Bonvenu, Lilio mia edzino ; kun neesprime- 
bla ĝojo mi akceptas vin en mian domon. De 
nun ĝi jam ne estas mia domo, ĉar ĉe via alveno 
ĝi fariĝis nia hejmo .... | 

Ankoraŭ alia memoro fluis mense antaŭ ŝi. 
La malgranda Florenco ĵus naskiĝis, kaj ŝia alta, 
granda edzo eniris piedfingre, duontime en la 
ĉambron. Lilio ankaŭ sentis sin iomete timanta, 
kvankam forte feliĉa, ĉar tiu ĉi estis la plej 
mirinda kaj stranga spertaĵo, kiun ŝi ĝis nun 
travivis. 

Kuŝante tie, ŝi demandis al si :—Kia estos la 
opinio de mia edzo pri la infaneto, kiu kuŝas sur 
mia brako? Ĉu ĝi plaĉos alli? Ĉu liaj esperoj 

ri ĝi realiĝos? Ĉu li volos teni ĝin sur siaj 
E Kaj se jes, ĉu tio naskos en li pensojn 
tiel dolĉajn, sanktajn, dankajn, kiel ĝi jam 
naskis en mi ? 

La edzo alvenis la litlankon, rigardis ame, 
demande en ŝiajn okulojn dum momento, poste 
kisis ŝin kaj nur poste fiksis sian atenton sur la 
volvaĵon, kuŝantan sur ŝia brako. 

Ankoraŭ unu momento pasis, tiam Lilio tute 
kontentiĝis, ĉar, rigardante en la okulojn de la 
amata edzo, ŝi trovis ĉion, pri kio ŝi deziris . . . 

Ŝi rememoris pri nokto plena de maltrankvilo 
tial, ke la krupo atakis Florencon, kiu, sufoki- 
ĝante, devis batali por la vivo ... Kiel iliaj 
animoj proksimiĝis tiam, maltrankviliĝante, 
prizorgante kaj preĝante pri la malsana in- 
fano... 


Tiel ŝi meditis pri pasintaĵoj, duondolore sed 

tute ame. Kiamaniere ŝi nutros, vestos, instru- 
igos la infanojn, ŝi ankoraŭ ne demandis al si, sed 
longe forgesi pri tio estis neeble. 

Ŝi diris al si Baldaŭ mi pripensos tion, kaj 
ankaŭ mi informos la patrinon kaj ceterajn 
parencojn pri mia perdo, sed hodiaŭ mi nepre 
devas resti sola, devas kiom eble kredigi al mi 
mian grandan perdon, devas permesi, ke mi ploru, 
malĝoje pripensu, revoku la estintecon ĝis sato ; 
jam morgaŭ mi estos kuraĝa. 

La servistino prizorgis la du infanojn ĝis 
malfrue en la posttagmezo de tiu tago; tiam 
Lilio eliris el sia dormoĉambro, kun pala, rigida 
vizaĝo, plena de sufersignoj. Alvokinte al si la 
malgrandan Florencon, ŝi penis klarigi al ŝi pri la 
morto de la patro dirante, ke la bona Dio, kiu 
neniam povas erari, vokis la patron, kiu nun loĝas 
en la plej bona loko imagebla, nomata la ĉielo ; ke 
li ne povas veni malsupren por viziti ilin, sed iam 
ili—la patrino, Florenco, kaj la infaneto Filipo— 
iros al li, se ili estados bonaj. 

Florenco tre interesiĝis, neniel malĝojis, ne 
povis kompreni, kial la patrino ne aspektas pli 
gaje, rakontante pri tiaj belaĵoj! Ŝi demandis 
—Kial ĉiuj ni ne povas iri en la ĉielon jam 
hodiaŭ ? 

Peni klarigi al Florenco, respondi al ŝiaj 
demandoj, iom distris la pensojn de Lilio kaj 
faciligis al ŝi la doloron. 

Ŝi skribis du leterojn, por informi la patrinon 
kaj onklinon Anna pri la aflikto ŝin trafinta, sed 
ne enpoŝtigis ilin ĝis malfrue tiun vesperon. 


La sekvintan matenon la parencinoj alvenis. 
Poste okazis interkonsiliĝo. Decidiĝis, ke Alico, 
unu el la fratinoj de Lilio, tuj venu loĝi kun ŝi ; 
ke Lilio turnu sin al la asekura kompanio, ĉe kiu 
ŝia edzo asekuriĝis. 

Demandinte ĉe la asekurejo ŝi trovis, ke ŝi 
neniom ricevos de tie. Oni klarigis, ke, se homo 
foriras el la lando, kie li asekuriĝis, ne informinte 
la asekuranton, tiam en la okazo de lia morto 
tio senrajtigas lian heredonton pri la asekurita 
monpago. 

“El Usono Lilio nur ricevis la biblion kaj 
poŝhorloĝon de la edzo! 

Sed tio ne estis la fino de la tiamaj afliktoj. 
Apenaŭ pasis tri tagoj post la ricevo de la 
sciigoj pri la morto de la edzo, Lilio ricevis 
leteron adresitan al sinjoro Ĉester. Tre ĉagrena 
por ŝi estis tiu letero ; ĉar ĝi anoncis, ke, por servi 
amikon, ŝia edzo subskribis sian nomon sur dua 
dokumento kelke da semajnoj antaŭ sia foriro el 
Anglujo. La “amiko” ne pagis la ŝuldon, kaj 
la kreditoroj postulis, ke sinjoro Ĉester pagu la 
sumon en dato difinita. 

Lilio ne povis ne demandi sin, ĉu la edzo foriris 
el Britujo pro tio, ke li deziris eviti la eblan devon 
plenumi tiun promeson pagi. 

Tamen bedaŭroj tute ne povis helpi; la sola, 
pripensinda afero estis, kion fari ? 

Kion fari? Simpla estis la demando, sed ne 
simpla la solvo. 


Ne havante la monrimedojn pagi la ŝuldon, ŝi 
devis lasi, ke la kreditoroj forprenu la meblojn. 
Kion poste? Ŝi ne povis sin turni al la riĉaj 
parencoj por peti ilian helpon, ĉar ne ili faris la 
ŝuldon. Tamen ŝi devis priparoli la aferon kun 
du-tri el ili. Onklino Anna kun sia edzo bone 


konsilis ŝin. Ambaŭ ili kunsentis kun Lilio, 
Cc 

tamen ili ne volis pagi la ŝuldon kaj ne povis 
konvinki la kreditorojn pri la morto de sinjoro 
Cester.—Eble li mortis, sed kredeble li nur kaŝas 
sin! Oni trompis nin antaŭe per tia historio!— 
ili diris. 

Onklino Anna invitis Lilion kaj la du infanojn 
gasti ĉe ŝi, ĝis ili povos kune, konsiliĝinte, decidiĝi 
pri la estonteco. 

Intertempe Lilio mem elpensis planon. Ŝi 
mem ŝuldis kelkajn malgrandajn sumojn al la 
komercistoj. 

Ŝido iris al ĉiu alŝuldato aparte, priparolis mal- 
longe la aferon, demandis, ĉu tiu aŭ alia havas 
junajn infanojn, kaj, ricevinte jesan respondon, 
petis, ke la gepatroj sendu ilin al ŝi, por ke ŝi 

instruu ilin. “Tiamenicie ŝi povos Ĉiom pagi, 
kaj kredeble gajni enspezon. 

Unuavide ĉiu konstatis, ke Lilio estas bone 
edukita sinjorino, apartenanta al la supera klaso, 
kaj ke ŝi estas tute respektinda. 

La komercistoj tiom kortuŝiĝis de la evidentaj 
malĝojo kaj honesteco de Lilio, ke ili ne nur 
sendis siajn proprajn infanojn al ŝi por instruado, 
sed ankaŭ konsilis al aliaj, ke tiuj ĉi sendu al ŝi 
siajn. 

Tiel, pli facile ol ŝi imagis al si, Lilio povis 
starigi lernejon por junaj infanoj. 

laj parencoj loĝigis ŝin en oportuna domo, 
kies luon ili pagis dum ses monatoj. Du el ili 
ankaŭ sendis mondonacojn po kvindek spesmiloj, 
aliaj aĉetis kaj redonis al ŝi la pliparton el ŝiaj 
propraj mebloj. 

Alico iris kunloĝi kun Lilio, por partopreni ne 

nur en la laboro, sed ankaŭ en la profitoj 
akirotaj. 


En la daŭro de dek ses monatoj ĉio sufiĉe bone 
prosperis al 1li, sed ĉirkaŭ la fino de tiu tempo, 
epidemio de skarlatino ekokazis en la regiono. 

La malgranda Florencola unua infektiĝis, poste 
Filipo, krom multaj el la lernantoj. 

Lilio devis fermi la lernejon. Pro timo al 
infekto, la fratino forlasis ŝin, kaj poste, kiam la 
infanoj resaniĝis, ne estis facile remalfermi la 
lernejon. ' 

Lilio kaj la du infanoj bezonis ŝanĝon de la 
ĉirkaŭaĵoj, for de la urbego, kaj tiu bezono 
pensigis Lilion pri nova metodo enspezi. 

Ĉe la enmariĝo de la rivero Mersey staris vilaĝo, 
kiun ni nomos Riverton. Tie, malproksime de la 
rivero je nur triminuta piedirado, Lilio trovis 
taŭgan domon, kaj tien, seninfektiginte la meb- 
lojn, ŝi iris por loĝi. 

Sur du frontajn fenestrojn ŝi metis afiŝetojn 
kun la anonco : 


ĈAMBROJ LUEBLAJ. 


Ŝi ankaŭ presigis anoncon en ĉiumatena gazeto 
Mercury, kaj baldaŭ havigis al si kelkajn 
pensiulojn. 

Longajn horojn ŝi devis labori en la domo 
ĉiutage. Alte pagi servistinon ŝi ne povis, tial ŝi 
devis dungi nur junan nespertan knabinon, kiu 
venadis ĉiumatene por fari kelkhoran laboron. 

Tamen Lilio devis kuiri kaj plenumi la nekalkul- 
eblajn devojn de domo, konatajn nur de la virinoj; 

efektive konatajn nur de tiuj virinoj, kiuj iam 
kutimis aŭ plenumi ilin mem aŭ senpere kontroli 
ilan plenumadon. 

Ĉiutage de mateno ĝis malfrua horo nokte Lilio 
laboradis, jen pri la mastrumado de la domo, jen 
pri la kudrado, jen rebonigante aŭ farante 
vestetojn por la infanoj, jen farante belajn, 
delikatajn puntojn, pri kiuj ŝi esperis, ke ŝi 
povos ilin vendi. 

Ĉio ĉi efikis malutile sur la sanon de Lilio, kiu 
neniam estis fortika kaj estis delikate, ŝirme 
edukita; sed kun escepto de tio, ĉio iris bone 
kun ŝi dum la someraj monatoj. Kiam la vintro 
venis, ne estis tiel facile akiri loĝantojn ; tamen 
post kelke da semajnoj, en kiuj neniu sin pre- 
zentis por peti loĝadon, fine aristokrate aspekt- 
anta sinjoro kun longa barbo alvenis por trari- 
gardi la lueblajn ĉambrojn. 

Li diris, ke li bezonas privatan saloneton kun 
dormoĉambro, kaj konsentinte pri la lupago 
postulata de Lilio, sciigis, ke li venos post du 
tagoj por loĝi ĉe ŝi. 

Lilio forte ĝojis. Antaŭ kelke da semajnoj ŝi 
devis foreksigi la junan helpistinon, sed se ŝi 
povus akiri ankoraŭ unu loĝanton, ŝi povus ree 
dungi helpon. 

Akurate en la difinita tago la sinjoro (nomata 
Ŝton) ekloĝis ĉe Lilio. 

Lilio ne havis amikinon en Riverton, kaj 
foje, kuŝiginte la infanojn kaj sidante super 
kudraĵo, ŝi sentis preman solecon. 

Pasis kelke da monatoj de la tago, en kiu 

sinjoro Ŝton enloĝiĝis ĉe ŝi. Li pagis bone kaj 
regule, ĉiam montrante sin ĝentila al ŝi kaj 
bonkora al la infanoj. 
- Sed neniu alia pensiulo venis al Lilio, kaj la 
batalado por la ekzistado estis malfacila afero ĉe 
ŝi, kiu deziris bone eduki kaj instruigi la infanojn. 
Celante tion, ŝi devis esti tre ŝparema. 

La riĉaj parencoj ne vizitis ŝin krom la onklino 
Anna, kiu venis du fojojn. Granda distanco 
apartigis illan mondon de amuziĝado kaj ŝian 
mondon de devo kaj laborado. 

lun vesperon, sentante ian maltrankvilecon 
pri monrimedoj, sed dirante al si, ke post ne 
longe la varma vetero venigos al ŝi pluajn 
loĝantojn, Lilio firme penis forpuŝi de si la timojn 
kaj dubojn pri la proksima estonteco, kiuj insiste 
svarmis en ŝia kapo. Subite la sonorilo de sinjoro 
Ĉester sonis. 

Tuj Lilio metis flanken la kudraĵon, super kiu 
ŝi sin klinis, kaj leviĝinte el la seĝo iris supren 
al la saloneto okupata de sinjoro Ŝton. 

Ŝi estis tuj frapetonta la pordon ne tute fer- 
mitan, kiam ĝi plenlarĝe malfermiĝis, montrante 
sinjoron Ŝton starantan ĉe ĝi kaj ĝentile petantan, 
ke ŝi eniru. 

— Per kio mi povas vin servi, sinjoro ?—diris 
Lilio. 

— Per tio, ke vi eniru kaj sidiĝu sur ĉi tiu 
brakseĝo, sinjorino Ĉester—li respondis, ridet- 
ante afable—Mi deziras iom priparoli kun vi, 
se Vi povas permesi al mi kelke da minutoj. 

Lilio sidiĝis, malgaje pensante: eble li volas 
foriri, kaj tiuokaze, kion fari ? 

La sekvantaj vortoj de sinjoro Ŝton konfirmis 
la penson de Lilio. 

— Sinjorino Ĉester—li diris—morgaŭ matene 
mi devas foriri al Londono; tamen mi deziras 
teni la ĉambrojn ĉi tie, ĉar se prosperos al mi en 
mia afero, mi revenos post du aŭ pli da semajnoj. 
... Nu... mi neniam antaŭe ĝenis Vin per 
personaj demandoj, tial... eble... vi ne 
opinios min malĝentila, se mi demandas :—ĉu 
mi ĝuste divenas, supozante, ke vi estas vidvino ? 

— Vi prave divenas—iom mirigite respondis 
Lilio. 

— Ĉu vi trovas malfacilon gajni vivrimedojn 
por vi kaj la infanoj ? : 

— Vi diris la veron—respondis Lilio per digna 
maniero—tamen pardonu min, sinjoro, ke mi 
demandas, kiel tio povas rilati al vi? Mi ne 
kutimas priparoli miajn privatajn aferojn kun 
kiu ajn, precipe kun miaj klientoj; kaj vi 
ankoraŭ ne donis al mi motivon rompi la regulon ! 

— Mi ne volis esti neĝentila, nek volis vin 
ĝeni... sed ideo venis en mian kapon antaŭ 
kelke da semajnoj kaj mi ne povas . . . ne volas 
ĝin forigi. Mi volas diri, sinjorino, ke mi admiras 
vin... ke mi estas sola... ankaŭ vi estas 

sola . . . Ne, sinjorino, ne leviĝu, mi ne detenos 
vin longe! . . . nu, mi ripetas, mi estas sola kaj 
tre soleca, mi vin alte respektas, vi faris min 
feliĉa dum mia kelkmonata restado ĉe vi, fakte 
„ .. mi dezirus, ke vi edziniĝu kun mi. 

— Mia respondo estas, sinjoro, ke mi vin dan- 
kas pro la honoro, kiun vi faris al mi, petante 
mian manon, sed mi ne povas akcepti la propo- 
non ... mi ankoraŭ amas mian formortintan 
edzon kaj respektas lian memoron tro forte, por 
ke mi denove akceptu edzon. Plue, mi tre 
bedaŭras, ke vi faris tian proponon, ĉar, kiel vi 
mem komprenos, vi ne plu povos loĝadi ĉe mi. 
Tio estus egale embarasa kiel por vi, tiel ankaŭ 
por mi. 

— Mi bedaŭras tion, mi forte bedaŭras, sin- 
jorino, tamen mi petas, ke vi rekonsideru la 
aferon. Mi ceesperas, ke almenaŭ vi permesos, ke 
mi lasu ĉe vi la plimulton el miaj propraĵoj kaj 
tenu la ĉambrojn dum du-tri semajnoj, ĝis mi 
povos fari miajn aferojn en Londono. 

- Ĉiaokaze mi poste foriros. Se vi rifuzos fariĝi 
mia edzino, mi neniam denove ĝenos vin, sed se 
post konsiderado vi konsentos feliĉigi min, mi 
foriros nur provizore, ĝis la feliĉa tago, kiam mi 
fariĝos via fera edzo. Permesu, ke mi plu diru, 
ke pri la financa vidpunkto vi povas neniel timi, 
ĉar mi estas bonhava kaj povos provizi vin kaj 
la karajn infanojn per ĉiuj necesaĵoj kaj kom- 
fortaĵoj. Cetere mi scias, ke vi estas vidvino, mi 
ne povas esperi, ke vi amos min tiom, kiom mi 
amas vin! Sed eble mi ne estas por vi tre mala- 
grabla homo, kaj vi permesos al mi peni karigi 

min al vi. Mi estas pli soleca, ol vi povas kom- 
preni. Mi bezonas kamaradinon. Nu, do, ĉu mi 
atendu vian pripensitan respondon post tri 
semajnoj ? 

— Mi povas nenion al vi promesi, sinjoro, 
tamen mi konsideros la aferon—diris Lilio. 
Klininte la kapon, ŝi retiris sin. 


La tri semajnoj forpasis post multa pripensado 
flanke de Lilio. 

Ŝi ne amis sinjoron Ŝton, sed ŝi sentis sin eĉ 
pli soleca dum lia forestado, ol iam antaŭe. La 
anonco en la ĉiutaga ĵurnalo venigis neniun 
novan loĝanton, kaj, krom tio, la infanoj sentis la 
foreston de la sinjoro, kiu donadis al ili sukeraĵojn 
kaj ludilojn, kaj ofte interparolis kun ili, kiam li 
renkontiĝis kun ili sur la sablaĵo. 

lom post iom la decido formiĝis en ŝi, akcepti 
la edziĝproponon de sinjoro Ŝton—pro la infanoj, 
—ŝi diris al si—Li scias, ke mi ne povas ami lin 
tiel, kiel mi amis... . ne... amas... mian 
karan edzon! tamen li ja estas soleca kaj mi 
povus fari, ke estu feliĉe kaj komforte al li, 
samtempe ĉesigante al mi la teruran bataladon 
por la ekzistado. 

La tento estis forta. 


e . o e . e. e 


Lilio miris pri sia kontento vidi la revenon de 
sinjoro Ŝton, kiu denove faris la edziĝproponon 
al ŝi. 

—Ĉlu vi faras la proponon el kompato aŭ el 
amo al mi? 

— El amo, el amo—li varmege respondis—ĉu 
vi ne povas kompreni mian solulecon? Kiom 
multe mi gajnus per via edziniĝo kun mi! 

— Mi estas necerta pri tio. Mi ja scias, ke mi 
povus bone prizorgi vin kaj mastrumadi vian 
domon, sed ... sed... mi tute ne povas 
promesi Vin ami tiel, kiel mi amis mian amatan 
edzon. 

— Mi bone komprenas tion, sed, sinjorino 
Ĉester, ĉu vi pensas, ke vi sentus vin malfeliĉa ĉe 
mi? En tiu okazo mi foriros de vi sen plua vorto. 

— Mi ne povas tion diri, ĉar vi ĉiam estas por 
mi bona, kaj la infanoj amas vin ... Se vi 
povas kontentiĝi kun la malmulto, kiun mi povas 
promesi: fideleco, komunigo de viaj interesoj 
kun miaj, mi ne rifuzos vian peton. Tamen sciu, 
ke mi konsentas precipe pro la bono de la infanoj. 

— Vi faris min feliĉulo! mi estas kontenta pri 
tio, kion vi promesis; ĉar mi ne Ĉesos penadi pri 
via feliĉo, kaj mi estas certa, ke mi povos karigi 
min al vi per la du amindaj infanoj. Oni diris, 
ke “la vojo al la koro de patrino estas per la 
infanoj.” Eltio mi elĉerpos esperon. 


Post unu semajno ili geedziĝis. 

Sinjoro Ŝton sendube klopodis sin fari agrabla 
al Lilio; efektive ŝi ne antaŭe pensis, ke tiom 
da feliĉo ankoraŭ restas por ŝi. 

Anstataŭ sidi ĉiuvespere super kudrado, mal~ 
gaja meditado kaj kalkulado pri monrimedoj, ŝi 
jam havis interesplenan edzon, kies sola celo 
verŝajne estis, plaĉi al ŝi. 

Li plezure rigardis en ŝiajn mildajn, blugrizajn 
okulojn, kies esprimo ŝanĝiĝadis ĉe ĉiu nova penso. 
Plaĉis al li vidi, ke ĉiutage ili montras pli da 
konfido al li. 

Li amegis la muzikon kaj kantis iom tre bone. 
De kiam Lilio fariĝis lia edzino, li trovis, ke lia 
plezuro pri la muziko duobliĝis, ĉar ŝi povis lin 
akompani per la piano kaj ŝi esprimis ŝaton pri 
lia talento. : 

lafoje li venigis ŝin al teatraĵo, koncerto aŭ 
prelego, ĉiufoje vidante kun plezuro ŝian intereson 
pri la distraĵo. 

Lilio petis, ke ili ne foriru de la hejmo, por 
pasigi la mielan monaton, kaj, iom komprenante 
ŝian senton pri la afero, li ne insistis pri tio. Li 
kontentigis sin, pripensante pri la bela libertempo, 
kiun li faros al ŝi poste, kiam ili estos kutimiĝintaj 
al la nova rilato inter si. 


Jam forpasis ĉirkaŭ dek semajnoj de la edziĝo. 


La kvara horo ĵus batis, kaj Lilio leviĝis el kom- 

forta brakseĝo, kie ŝi sidis legante; transirinte 
ĝis la malfermita fenestro ŝi elrigardis. 

Ŝi aspektis bele kaj feliĉe, starante tie, vestita 
per pale griza vesto el delikata kaŝmira drapo 
garnita per belaj Irlandaj puntoj, kun unu banto 
el rozkolora rubando ĉe la kolo. 

La edzo trovis plezuron donaci al ŝi belaĵojn, 
kaj la Irlandaj puntoj estis la lasta donaco, kiun 
ŝi ricevis de li. 

Havante du bonajn servantinojn, Lilio jam ne 
devis ellacigi sin per forta, konstanta laboro. El 
la du servantinoj, unu estis sur la sablaĵo kune 
kun la infanoj, la alia ankaŭ estis for de la domo, 
ĝuante libertempon. 

Rigardante el la fenestro sur la sablaĵo, kie sin 
trovis multe da homoj, lacigitaj de la fumoplena 
aero, senĉesa bruado kaj moviĝado de la urbego, 
serĉantaj sanon, ripozon aŭ amuziĝon, Lilio 
sentis sin feliĉa, ke ŝia trankvileco kaj la estonteco 
de la infanoj ne plu dependas de la plenigo de ŝia 
domo per tiaj homoj kun iliaj diversaj postuloj 
kaj kapricoj. 

Rigardante sur la ĉiam pli-malpli moviĝeman 
akvon de la rivero, kun ĝia ŝarĝo de ĉiuspecaj 
ŝipoj kaj ŝipetoj naĝantaj sur la nun trankvila 
supraĵo, kaj la multego da kaŝitaj nekonotaĵoj 
kaj subigitaĵoj en ĝia profundo, kaj precipe kun 
ĝia ŝanĝiĝemo pro eksteraj fortoj, Lilio ne povis 
ne kompari ĝin kun la vivo, precipe kun sia 
propra vivo jam tiel trankvila, kaj kun la hela 
perspektivo antaŭ ĝi, post la ventegoj kaj nuboj 
de la pasintaj kelkaj jaroj. 

Tiel revante, ŝi apenaŭ rimarkis, ke sur la ĉielo 

kelke da nubetoj kolektiĝas, kaj, kuniĝante, iom 
malheliĝas. Sed venteto subite ekblovis, port- 
ante iom da malvarmeco en la ĝis tiam pro la 
sunbrilo sufiĉe varman ĉambron, tremetigante 
Lilion, dum ĝi brue fermis la pordon de la salo- 
neto, en kiu ŝi staris. 

Rekonsciiĝinte, ŝi ĵetis rapidan ĉirkaŭrigardon, 
unue en la saloneton, poste laŭlonge de la strato, 
esperante, ke ŝi vidos la infanojn reveni, aŭ eble 
la edzon, kiu iris promeni. 

Ŝi tamen vidis neniun krom virino, vestita per 
blua, lana drapo. Sur la manikoj montriĝis la 
ruĝaj strioj de oficirino de la ““ Sava Armeo,” 
fondita de ““ generalo” Booth. 

Ĉi tiu virino rigardis la ĉefpordon de la domo 
de gesinjoroj Ŝton kun multe da intereso miksita 
je hezito, kvazaŭ ŝi deziras supreniri la ŝtuparon, 
kondukantan al la pordo, sed ne povas decidiĝi 
pri la afero. 

— Ne, mia sinjorino—Lilio diris al si pense 
—se vi esperas enloĝiĝi ĉi tie, vi vane esperas. 
Mi jam ne bezonas preni loĝantojn, dank” al 
Dio. 

Ĝuste tiam la pordo de la saloneto malfermiĝis, 
kaj agrabla voĉo salutis ŝin per la vortoj :—JĴen 
vi!—Turninte sin, ŝi vidis la edzon, kiu eniris la 
domon antaŭ minuto, kiam la malvarmo de la 
venteto tremetigis ŝin, kaj la pordo, brue fermi- 
ĝante, rekonsciigis ŝin el ŝia revado. | 

— Mi ĝojas, ke vi revenis ; ŝajnas kvazaŭ ia 
ventego leviĝas ; rigardu la rapide nigriĝantajn 
nubojn! Mi lja esperas, ke Maria venigos returne 
la infanojn ĝustatempe. 

—Ĉio estos en ordo, mia kara, la infanoj 
revenos post nelonge; mi pensas, ke mi jam 
vidas Florencon, kiu antaŭiras Marian kun 
Filipo per kelke da paŝoj. 

— Vi estas prava, jen ili estas—diris Lilio 
kun faciliĝo de la koro, turninte sin denove al la 
fenestro kune kun la edzo, kiu serĉis per rigardo 
la straton en la direkto al la sablaĵo. 

— Nu, mia kara—diris la edzo—promenante, 
mi vidis la ĝustan domon por ni! Vi devas min 
akompani morgaŭ, por ke ni kune esploru ĝin. 
Eble ni povos transloĝiĝi en ĝin antaŭ la fino de 
„la nuna monato, se tio estas aranĝebla. 

— Kie ĝi estas ?—demandis Lilio. 

“— = ur “ La Altaĵo.” Ĝi havas belan ĝardenon 
kun herbejo, legomejo, kaj sufiĉe granda oranĝerio. 

— Vi do intencas loĝigi nin inter la aristo- 
kratoj! Kia agrabla ŝanĝo tio estos, loĝi for de 
la homamasoj, kiuj plenigadas ĉi tiun lokon, 
precipe en festotagoj ! 

— Vi jam apartenas tie, kara, mi ankaŭ. Nur 
akcidento de la sorto sendis nin ĉi tien! Tamen 
mi ne volas plendi pri la sorto, kiu almenaŭ 
gvidis min al vi. . . Sed, ankoraŭ pri la domo! 
Plaĉos al vi scii, ke ĝi staras malproksime de la 
sablaĵo ne pli ol kvaronon de mejlo. Cetere la 
sablaĵo tie neniam estas tiel homoplena, kiel ĝi 
ofte estas ĉi tie. 

— Nu, bone, mi supozas, ke vi ne scias, Ĉu 
ekzistas tie ia bona lernejo! 

— Jes, mi rimarkis tian ne tre malproksime de 
la domo. Vi, do, vidas, ke mi ne forgesis la 
interesojn de la karaj infanoj! Mi ne kuraĝus 

tion fari, ĉar mi sentas, ke ili ankoraŭ estas la 
plej forta ligilo, kiu unuigas vin kun mi. 

— Vi ĉiam estadas bona por ili kaj por mi— 
respondis Lilio, kortuŝite—ambaŭ infanoj efek- 
tive amas vin. Florenco diris al mi ankoraŭ 
hodiaŭ : ““ estas multe pli agrable ĉe ni, de kiam 
ni havas patron.” 

—lLa kara infano!—diris sinjoro Ŝton—mi 
ĝojas aŭdi tion. Sed Lilio, vi ne povas imagi la 
tre grandan ŝanĝon, kiun vifarisen mia VIVO .... 
vi kaj la infanoj . . . iun tagon mi sciigos vin 
pri tio... se tio estos ebla! .. . sed ni reiru 
al la temo de nia nova domo. Se ĝi kaj la 
ĉirkaŭaĵoj plaĉos al vi, kiel mi esperas, mi aĉetos 
ĝin por vi. 

— Mi ne sciis, ke vi estas sufiĉe riĉa por fari 
tion! Se ĝi havas sufiĉe da ŝrankoj, ĝi certe 
plaĉos al mi! 

— Mi ne ankoraŭ multe parolis al vi pri miaj 
monrimedoj; nek pri mia parencaro, kaj vi, 
Lilio, certe estas mirinda virino, ĉar Vi ne Vidigis 
ian scivolemon pri miaj aferoj! 

— Tio ne estis necesa, Lesli: vi ĉiam akurate 
pagis min dum la tempo, kiam vi estis mia 

ensiulo, kaj kiom mi sciis, vi ne ŝuldis monon al 

lu ajn. Krom tio vi regalis neniun dum via 
restado ĉe mi, ĉiam kondutis afable kaj ĝentile al 
la infanoj kaj mi. Mi pensas, ke per tiaj bagateloj 
virino juĝadas pri la homoj. 

— Iuj virinoj, sed ne ĉiuj, Linjo . . . kel- 
kaj eĉ povus suspekti min ĝuste pro tio, ke 
ŝajne mi havas neniujn amikojn! Sed, flanka 
afero, eble mi altiĝus en via estimo, se vi scius, ke 

povas esti, ke iam mi fariĝos baroneto! Tio 
estas fakto, mia kara, ne aspektu tiel nekredanta! 
““ Ĝi ne estas mia kulpo,” kiel Florenco diradas! 
En la hodiaŭa ĵurnalo mi legis pri la morto de la 
antaŭa baroneto, mja estinta onklo, kiu postlasis 
nur unu malfortikan filon needziĝintan. Post li 
mi estas la heredonto de la titolo kaj bienoj! 
Tamen “li vivu eterne.” mi povas esti tute 
feliĉa sen liaj posedoj. Se mi iam dezirus ilin, tio 
estus por altigi vin, mia ... 

— Atendu momenton, Lesli, mi ĵus aŭdis son- 
oron, kaj mi devas iri responde, ĉar Maria send- 
ube okupas sin per la infanoj, se ŝi jam alvenis 
hejmon. Mi tuj revenos! Kredeble la hezitanta 
oficirino de la Sava Armeo decidiĝis ataki nian 
privatecon ! | 

Kion nome vi volas diri, mia kara !—ridete 
diris sinjoro Ŝton. 

— Mi nur ŝerce aludis pri virino, kiun mi ĵus 
rimarkis, antaŭ ol vi kunestiĝis kun mi. Ŝi 
aspektas, kvazaŭ ŝi celas peti ĉambrojn ĉe ni! 
Mi bone rekonas la specon! Kredeble ŝi jam 
promenis du-tri fojojn preter ĉiujn domojn sur la 
strato kaj fine decidis, ke nia estas la plej pura 
kaj alloga! mi tuj revenos! 

— Estas jam sufiĉe—diris al si sinjoro Ŝton— 
ni devas foriri de ĉi tiu parto de la urbeto kiel 
eble plej baldaŭ. 

Malferminte la ĉefpordon, Lilio trovis, ke ŝi 
ĝuste divenis, ĉar tie staris tiu sama virino, kiun 
ŝi rimarkis antaŭ kelke da minutoj. 

Ŝi estis mezaĝa, blonda kaj nerve aspektanta 
virino el klaso pli alta ol tiu, kiun oni kutime 
vidas vestita per la uniformo de la Sava Armeo. 
Ŝia elparolado estis tiu de kulturita virino, kiam 
ŝi demandis : 

— Ĉu sinjoro Ŝton loĝas ĉi tie ? 

— Ĵes, sinjorino—respondis Lilio, iom mirigite. 

u vi deziras lin vidi? Eniru, mi petas. Kio 
estas via nomo ? 

La sinjorino eniris, nedirante sian nomon. 

Lilio denove petis ĝin. 

— Mi preferus ne doni mian nomon! Mi =estas 
la ... malnova... . amikino de li, kiun mi ne 
vidis dum kelke da jaroj. Mi pasigas mallongan 
libertempon en ĉi tiu urbeto, kaj antaŭ kelke da 
minutoj mi sentis, ke mi ne eraras pensante, ke 
mi vidis ... sinjoron Ŝton .. . eniri! Cetere 
... eble... li ne dezirus min revidi. 

— Ho, ne pensu tion, sinjorino, mi vokos lin 
al vi, se vi ne deziras sciigi al mi vian nomon. 

— Mian nomon! ne, mi dezirus, ke oni ne 
sciigu lin pri tio, antaŭ ol mi mem vidos lin! 
Tamen .... vi aspektas bonkore... mi ja 
sciigos vin, kaj tiam vi komprenos, ke mi devas 
vidi lin private. Mi estas .... lia edzino. 

„.. Lia edzino!... Tio ne povas esti!— 
komencis Lilio, sed ŝi ŝanĝis sian intencon—Mi 
volus diri, ke mi antaŭe ne sciis, ke li estas 
edziĝinta! Eble vi eraris, pensante, ke vi lin 
konas. Kio estas lia tuta nomo ? 

— Ŝinjoro Lesli Granton Ŝton! sed mi ne eraris, 
sinjorino! 

— Tio ja estas lia nomo!—diris Lilio post 
kelka momento. Ŝia koro batis konvulsie, kaj la 
vangoj alterne paliĝis kaj ruĝiĝis de timo kaj 
humiligo. Hezitinte nur unu momenton, dirante 
alsi mem: kion fari? ŝi ĝentile diris voĉe : 

— Volu sekvi min, sinjorino—kaj ŝi tuj kon- 
dukis la vizitantinon al la saloneto, anoncante 
seke kaj pli trankvile, ol ŝi pensis, ke ŝi povos. 

— Lesli, jen estas sinjorino, kiu diras, ke ŝi 
estas via edzino! Ĉu ŝi parolis la veron ? 

En la unua momento sinjoro Ŝton ne rekonis 
la sinjorinon; poste paliĝinte, li ekkriis : 

— Mia Dio! ĉu efektive tio estas vi, Rozalio ? 
Mia Dio!—kaj li retiriĝis kelke da paŝoj. 

— Ĵes, Lesli, ĝi estas mi—respondis la virino 
kun jam tre pala, timoplena esprimo sur la 
vizaĝo—kaj laŭŝajne vi tute ne ĝojas vidi min 
denove! 

— Ĝojas!—ripetis sinjoro Ŝton—ne, mi ne 
povas ĝuste diri, ke mi ĝojas vidi vin denove. Ni 
ne estis tiel feliĉaj, kiam ni kunvivadis, ke mi 
ĝojas vidi vin denove, kaj krom tio, Vi . . . Vi 
.... kredigis min, ke vi mortis... ke vi... 
senvivigis vin! Kiel klarigi tion, virino ? 

— Mia intenco estis memmortigo, sed Dio 
malhelpis min fari tiun pekon ... mi... 

— Ho! estus bone, se nur Dio estus pensinta 
pri mi ankaŭ kaj estus deviginta vin sciigi al mi 
pri via ŝanĝo de intenco. 

— Lesli!—diris la sinjorino, kiun li nomis 
Rozalio—vi . .. vi blasfemas ... kaj krom 
to...Ĉu... ĉu... vi volus diri,... ke 
vi... bedaŭras, ke mi ne mortigis min! Vi 
devus honti! 

— Mi ne scias, kion mi volas diri, sed per via 
ŝajnigo al mi pri via morto, vi en la unua tempo 
kaŭzis al mi neutilan suferon kaj honton, kaj 
nun ... vi kaŭzis ne nur al mi sed ankaŭ al ĉi 
tiu senkulpa virino, kiu staras tie kvazaŭ ŝton- 
iĝinta, nenuligeblajn suferon kaj honton... 
Mi... ŝi... fariĝis mia edzino! 

— Lesli!'—respondis Rozalio per tima, tre- 
manta voĈo—mi ne sciis pri tio! kredu, ke mi 
tute ne sciis tion ... alie... mi ne estus 
rekoniginta min al vi! 

— Nu, vi ja konigis vin, kaj ni ne povas malfari 
tion! Vi neniel rajtis trompi min per via silento, 
kiu egalis abomenan mensogon. 

— Lesli, kredu al mi, kiam mi diras, ke mi 
neniam pensis, ke eble vi deziros denove edziĝi. 

— Nu, nu, ĉar ni ne povas fari kvazaŭ mia nova 
edziĝo ne okazis, ni devas kune, . . . triope, 
decidiĝi pri la estonta agado. Lilio, mia kara, 
ĉu vi ne volas veni kaj sidiĝi en ĉi tiu brakseĝo ? 
Mi forte, forte bedaŭras la maljustaĵon, kiun 
mi tute nescie faris al vi. Mi vizitos mian 
leĝiston morgaŭ, por sciiĝi, ĉu ne estas eble, ke 
mi eksedz ... 

— Ne parolu al mi ankoraŭ, mi petas .. . mi 

ne povas elporti ĝin! Iru foresendi Marian kune 
kun la infanoj: mi aŭdas ilin alproksimiĝi. 
Estas tre dolore al mi ... resti dum ĉi tiu 
interparolo . . . sed me devas iel kompreni la 
aferon ... mi dezirus... ke vi, sinjorino, 
klarigu la aferon de la komenco. | 

Naŭza sento ekkaptis Lilion kaj ŝi devis sidiĝi, 
samtempe petante al Rozalio, ke ŝi ankaŭ tion 
faru. Ŝi ne povis ne senti, ke sinjoro Ŝton agis 
nesincere kun ŝi, kaŝinte antaŭ ŝi, ke li estas—aŭ 
pli ĝuste diri—kredas, ke li estas vidvo. 

Kredeble ŝi ne estus rifuzinta edziniĝi kun li, se 
ŝi supozus lin vidvo, sed ŝi povus senti en la nuna 
momento pli da estimo kaj kunsento, se li ne 
estus trompinta ŝin per silento. 

Farinte la komision pri la infanoj, sinjoro Ŝton 
revenis kaj plue diris, ĉi tiun fojon al Rozalio : 

Mi ne kunvivos kun vi denove. Vi jam ne 

estas mia edzino! Estus por mi bone, se mi 
neniam antaŭe estus vidinta vin! Mi provos 
ricevi eksedziĝan juĝon ;—poste, turninte sin 
al Lilio, li aldonis per kortuŝa voco,—Lilio, ni 
loĝas en lando ĉie famekonata pri ĝia justeco. Ni 
vidu, ĉu la leĝo ne sankcios nian edzecon! . .. 

e tio la timemo kaj nervemeco forlasis Roza- 
lion, kiu rektigis la talion kaj, jam akceptinte 
dignan mienon, fiere diris : | 

—lNe estos necese apelacii al la leĝo, kiu 
cetere ne farus laŭ via peto! Mi ankoraŭ estas 
via fidela edzino. Vimem foririgis min. (Cetere 
estas 1, ne vi, kiu devus paroli pri ekzedziĝo, sed 
mia memrespekto ne permesus tion! Nek, ke mi 
petu vin repreni min, kiel vian edzinon ... 

kvankam en la vido de Dio kaj la leĝo mi ja estas 
tio! Tamen, mi tuj foriros kaj lasos vin libera, 
por ke vi restu kun la sinjorino, kiu laŭ ŝia diro 
havas infanojn ... Mi ne deziras suferigi ilin 
pro via malmolkoreco .. . Adiaŭ . . . mi jam 
neniam plu maltrankviligos vin per vido de mi! 
de mi!—kaj ŝi efektive sin turnis al la pordo. 

Sed ĉe tio, la naŭza sento kaj rigideco forlasis 
Lilion, kiu rapide iris antaŭen, kaj, starante kun 
la dorso apogita al la pordo, diris : 

—HNe faru tion, mi petas. Almenaŭ ne 
foriru, antaŭ ol ni ĉiuj komprenos la malgajan 
cirkonstancaron, kiu kunvenigis kaj kunsuferigas 
nin hodiaŭ. Eble konsentu rakonti al mi iom pri 
via vivhistorio, de kiam vi... vi... ne loĝis 
kun via edzo? Miaflanke mi povas diri, ke mi 
estis vidvino kun du imfanoj ĝis antaŭ kelke da 
semajnoj. Lesli .... sinjoro Ston estis pensiulo 
ĉe mi dum kelke da monatoj . . . poste, estante 
soleca .. . li petis min edziniĝi kun li... 
sciante, ke mi ankaŭ estas soleca... kaj 
malriĉa ... mi konsentis, precipe pro la infanoj. 
Mi...ne...ne devus farl tion... ĉar... mi 
neamislin . .. mi nur volis, ke mi faru komforte 
al mi kaj bonhave al la infanoj! Tial... 
kvankam li estis bona por ni, tamen mi povastfacile 
rezigni lin al vi... ne frakasante la koron ... 
kiu neniam apartenis al li. . . mi perlaboris la 
panon, antaŭ ol mi konis lin .. . do mi povos ree 
tion fari. 

Sinjoro Ŝton volis intermeti sin, sed Rozalio la 
unua parolis. Ĝis nun ŝiaj okuloj restis sekaj, 
sed ĉe la afabla tono de la vortoj de Lilio, kiu 

videble volis kaŝi sian propran humiliĝon kaj 
suferon, celante helpi al ŝi, la larmoj komencis 
flui surla vangojn, kaj plorĝemante ŝi rakontis la 
historion. Poste sinjoro Ŝton aldonis sian parton. 


Edziĝinte kun Rozalio, sinjoro Ŝton trovis, ke 
ŝi estas alkoholulino. Antaŭ la edziĝo Rozalio 
neofte drinkis; sed ĉar bonegaj vinoj el la kelo 
de la edzo ĉiam troviĝis sur lia bufedo, ŝi iom 
post iom cedis al la plezuro, ĝis post tri jaroj 
ŝi fariĝis drinkemulino. 

Sinjoro Ŝton sentis abomenon kontraŭ ŝi, tamen 
li neniel rifuzis al si ĝui la moderan uzadon de 
ebriigaĵoj, kaj krom la dirado de koleraj vortoj 
faris nenion por helpi al la edzino kontraŭstari la 
malbonan apetiton. 

Pli ol unu fojon Rozalio hontigis lin per sia 
ebrieco, kaj unu tagon post tempo pli hontiga ol 
kutime li senpacience ordonis al ŝi foriri de lia 
domo kaj neniam reveni, por ke ŝi ne plu faru 
malhonoron al li per ŝia manko de sinregado. 

Profunde humiligite, Rozalio obeis. Nigra 
melankolio plenigis ŝian koron, kaj ŝi decidis 
dronigi sin. Antaŭ ol forlasi la domon, ŝi skribis 
kortuŝan leteron al la edzo, sciigante per ĝi sian 
decidon sin dronigi, kaj esprimante bedaŭron pri 
sia malbona konduto. Ŝi plue sciigis, ke, volante 
malebligi, ke la edzo ricevu la leteron tiel frue, 
ke li povu sekvi ŝin kaj malhelpi la plenumon de 
ŝia intenco, ŝi enpoŝtigos la leteron survoje al la 
rivero. Ankoraŭ plue ŝi skribis, ke, dezirante 
evitigi al li nenecesan klaĉfamon kaj humiligon, 
ŝi detranĉos al si la harojn kaj ne lasos sur si ian 

signon, kiu povos malkaŝi ŝian indentecon, se 
oni trovos ŝian kadavron. 

Kiam la letero alvenis, sinjoro Ŝton foriris al 
Francujo, ne lasinte post si ian adreson, en la 
espero distriĝi kaj sin forgesigi pri la peza ŝarĝo de 
tia edzino. 

Pro tio, ke li ne ricevis la leteron de la edzino, 
nek ian sciigon pri ŝia forkuro, ĝis pasis du 
semajnoj kaj li revenis hejmon, estis tiam tro 
malfrue, ke li esperu ricevi kian ajn certan no- 
vaĵon priŝi. Tamen li demandis ĉe la mortulejo, 
kie oni lin sciigis, ke la kadavro de iu nekonata 
virino efektive estis trovita en tiu tago, kiam 
Rozalio skribis la leteron. 

Nu, ni reiru al Rozalio. 

Foririnte el la domo de sia edzo, ŝi promenadis 
tien kaj reen sur la riverbordo, penante sin fortigi 
en la celo sin dronigi, sed la rivero (Tamizo) 
aspektis tiel malpure, la ŝlimo ĉe la bordo tiel 
nigre, kaj la odoro estis tiel naŭza, ke fine ŝi 
iris en kontraŭa direkto, dirante al si, ke ŝi devas 
elpensi alian metodon. 

Profundiĝinte en melankoliaj pensoj kaj 
vidante nenion antaŭ si, ŝi ne atentis la vojon, 
laŭ kiu ŝi iras, kaj iamaniere ŝi falpuŝiĝis 
transirante straton, kaj veturilo surpasis ŝiajn 
krurojn. Kiam ŝi rekonsciiĝis, ŝi kuŝis sur lito 
en publika hospitalo, kaj tie restis ĝis la rompitaj 
ostoj kunkreskis. 

La kuracistoj kaj flegistinoj bone prizorgis ŝin, 
kaj iu virino de la Sava Armeo ofte interparolis 
kun ŝi, kiam ŝi vizitadis la pacientinon en la plej 
proksima lito. 

Rozalio ne sciigis sian propran nomon, kiam en 
la hospitalo oni petis pri ŝia identeco, sed prenis 
la unuan nomon, kiu eniris ŝian kapon : Maria 
Jones.! 

Kiam ŝi plene resaniĝis, ŝi akceptis la inviton 
de la oficirino de la Sava Armeo, kiu, sciigite, ke 
“ Maria Jones”” estas senparenca, senamika kaj 
senhava, proponis, ke ŝi akompanu ŝin, por 
enloĝiĝi en ““hejmo”” apartenanta al la Sava 
Armeo. 

Tie pli ol unu jaron Rozalio restadis, farante 
certajn servojn rekompence por hejmo. Tie oni 
instruis ŝin fidi en la amo kaj forto de Dio kaj en 
Lia povo doni apogon eĉ al tiuj homoj, kiuj 
estas la plej malfeliĉaj kaj falis plej malalten en 
la profundon de la mizero. 

Ŝi tute perdis la deziron al la alkoholo kaj 
fariĝis bona helpistino en la laboroj de la Sava 
Armeo. 

De tempo al tempo oni altigis ŝian rangon, ĝis 
ŝi atingis la gradon de “ kapitanino ”. 

Fine oni sendis ŝin de Londono al Liverpolo, 
kie ŝia speciala devo estis prizorgi pri la virinoj 
kaj infanoj, bezonantaj bonfaran helpon. 

Ĉar ŝi fariĝis malsana, oni ŝin sendis antaŭ kelke 
da tagoj al Riverton, por tie ĝui libertempon. 

En la tago antaŭ foriro al Liverpolo, dezirante 
revidi la edzon, kaj eble, esperante repaciĝi kun 
li, ŝi kaŝe vizitis la straton, kie ŝi antaŭe loĝadis 
kune kun li. 

La domo estis senigita je mebloj, kaj oni ne 
sciis, kien foriris sinjoro Ŝton. 

1 Elparolu: Ĝonz. 

La historio de Rozalio tre kortuŝis Lilion kaj 
ankaŭ sinjoron Ŝton, kiu sentis pli da kunsento 
kun ŝi, kiu, suferinte tiel multe kaj silente kaj 
profitinte el tia suferado, nobligis sian karakteron 
kaj sanktigis sian vivon sen la apogo kaj helpo 
de li, kiu promesis ami kaj ŝirmi ŝin, dum la vivo 
daŭros! 

Lilio insistis, ke Rozalio estas la efektiva 
edzino de sinjoro Ŝton, kiun ŝi foririgis la sek- 
vantan tagon kun ĉio, kio apartenis al li. 

Li proponis malgrandan renton al Lilio, kiu 
ĥrme rifuzis akcepti ion ajn de li. 

Jam pasis kelke da monatoj de tiu terura tago, 
kiun ŝi multfoje kvazaŭ retravivis. Foje kaj 
ree ŝia fantazio pentris bildojn de la estonteco, kaj 
ĉiam ili estis malĝojigaj, plenaj de timo, lasante 
nur unu ĉiam pli kaj pli malfortiĝantan esperon, 
ĉar ŝajnis, ke nur miraklo povos ŝin savi de mal- 
facilo, doloro kaj honto. 

Ofte ŝi preĝadis :—Patro, ĉio estas ebla ĉe Vi. 
Forportu tiun ĉi kalikon de mi; tamen, ne kion 
mi volas, sed kion Vi ! 

Sed ŝi ne povis ne multe ploradi, kaj pro tio, 
apenaŭ oni povis rekoni ŝin. 

Tage, kiom ŝi povis, ŝi kaŝis sian malgajecon 
antaŭ siaj du malgrandaj infanoj, okjara Florenco 
kaj kvinjara Filipo. Nokte, post kiam ŝi ilin 
kuŝigis, la bezono de sinregado malpli forte premis 

ŝin kaj tiam ŝi ekkriadis per la pensoj ;—Kion mi 
faris por meriti tiom da puno ?—ĉar tiel ŝi tiam 
rigardis la aflikton, kiu trafis ŝin. Ĉiam ŝia sola 
kaj kun ĉiu tago malpliiĝanta espero estis, ke Dio 
malhelpos la fariĝon de tio, kion ŝi timas. Ofte 
ŝi demandis al si : —Ĉu Li povas tion fari? Ĉu, 
Li volas, se Li povas ? 

i ne ricevis multe da pensiuloj tiun sezonon, 
parte pro tio, ke fariĝis en la urbeto ia epidemio, 
kiu fortimigis multajn, kiuj alie estus vizitintaj 
la lokon, parte pro tio, ke ŝi mem aspektis tiel 
malsane kaj malgaje. 

La patrino, anstataŭ konsoli kaj konsili ŝin, 
malkaŝe plendadis pri sia propra sorto : 

— Ve, ve !—ŝi diradis—Vi alportis honton kaj 
malbonfamon en la familion! Vi ĉiam estadis 
obstina kaj pensis, ke vi scias gvidi vian vivon pli 
boneol mi, via patrino! Eĉ kiamvi komencis paŝi, 
vi preferis oftajn falojn, ol apogon kaj gvidadon de 
mj'aŭ via vartistino! Se vi estus petinta konsilon 
de mi, vi ne edziniĝus kun Filipo Ĉester nek kun 
LesliSton ... 

— Kaj granda feliĉo mankus al mi! Mi amis 
Filipon . .. kaj pri Lesli, vi bone scias, kvankam 
vi ne volas ĝin konfesi, ke, kiam li edziĝis kun mi, 
li kredis, ke li estas vidvo! Li estas tute estiminda, 
kaj mi... mi komencis preskaŭ ami lin . .. 
almenaŭ li faris min feliĉa dum . . . sed sufiĉe! 
Ĉu ... ĉu vi opinias, ke ni povas kion ajn ŝanĝi 
per senutila ripetado de mallaŭdo kaj bedaŭro ? 

— Jes—respondadis la jam plorĝemanta 
patrino—ho, jes! tia estas la konvena maniero 
paroli al afliktita patrino ... Vi, Lilio, havas 

mem infanojn... eble... kredeble ... tempo 
venos, kiam vi bedaŭros viajn malafablajn, mal- 
justajn vortojn, ... kredeble... via propra 
Florenco iam alportos al vi honton, ... kaj 
tam... Vi... 

Sed ĉe tiu punkto de la riproĉado, Lilio aŭ 
forlasadis la ĉambron aŭ ŝi—en la unuaj okazoj— 
penis repaciĝi kun la malfacila patrino. 

Feliĉe sinjorino Breton ne povis elporti restadi 
dum pli ol kelke da tagoj en unu fojo ĉe Lilio, 
kvankam ŝi opiniis, ke estas ŝia devo oite ripeti la 
vizitojn. | 

Alico revenis por loĝadi kun Lilio, kiun ŝi 
sincere amis kaj kompatis. 

Nun Lilio kuŝis enlite danĝere malsana. 

La kuracisto preskaŭ malesperis savi al ŝi la 
vivon, tamen li faris ĉion, kion li sciis, kaj 
venigis specialiston, kiu proponis iujn ŝanĝojn en 
la kuracado de la pacientino. 

Tiun nokton krizo devis okazi post maltran- 
kviliga tago. 

Verŝajne Lilio estis tro malsana, por ke ŝi havu 
plu kiajn ajn dezirojn, kaj pro tio, ke ĝis nun 
ŝi neniam tute perdis la konscion, ŝi sentis ĉiun 
akran doloron. 

Mariano flegadis ŝin nokte. Doninte al ŝi 
trinketon da akvo, kaj, malvarmiginte la febran 
kapon, for de kiu oni jam detranĉis la belajn 
harojn, ŝi nun sidiĝis ĉe la lito, por zorge 
observi la ŝanĝojn, kiuj okazos en la suferantino. 

Vere grava ŝanĝo okazis! 


La fratino Mariano rimarkis, ke Lilio jam 

enkomatiĝis. Tio ja fariĝis, sed efektive dum 
tiu tempo nur ŝia korpo ankoraŭ tie kuŝis. 

Ŝi ne plu suferis ; kontraŭe, stranga, trankvila 
sento de paco plenigis ŝin, senigante al ŝi ĉian 
doloron. 

Ŝajnis al ŝi, kvazaŭ krepusko falas, ĉirkaŭ- 
volvante ŝin kaj etendiĝante en la malproksimon. 

El la krepusko vidiĝis bela, gracia estaĵo, 
vestita en blankaĵo, el kiu pala, dolĉa lumo 
brilis kaj ekbriletis. La estaĵo havis serenan 
frunton, pensesprimajn okulojn kaj sur la vizaĝo 
esprimon de amo, kaj ĝiaj brakoj estis invite 
etenditaj al Lilio, kvazaŭ ĝi volus ĉirkaŭpreni 
ŝin. 

Senbrue la lumulo alpaŝis al Lilio, parolante 
per dolĉa voĉo. 

Ĉe ĝia alproksimiĝo, ĉe la arĝenta sono de ĝia 
voĉo, nova neesprimebla sento de trankvilo kaj 
fortiĝo plenigis Lilion. 

— Linjo, kara, kompatinda virino, vi ne 
konas min, tamen, de la momento de via konscia 
vekiĝo en la nunan surteran vivon ĝis nun, mi 
ĉiam estadas ĉe vi. Mi estas unu el la anĝeloj de 
la lumo kaj vero, kaj precipe mi estas via anĝelo- 
gvidanto. Mia devo konsistas en tio, ke mi 
surverŝu lumon sur ĉiun paŝon de via vojo, por 
montri al vi la veraĵojn. Tiel longan tempon 
larmoj kaj suferoj estis via sorto, ke, kiom ajn 
mi penadis, mi ne povis vidigi min al vi. Cetere 
neniam vi tute blindiĝis, ĉar funde vi ja deziris 
ekscii kaj plenumi la volon de la Majstro. 

Hodiaŭ venas al vi la tempon por elekti, ĉu 
vi volas plu vivadi sur la tero, aŭ ĉu, ellacigite, 

vi deziras resti en tiu ĉi superfizika stato, por ke 
vi ripozu, ellernu, komprenu, kaj pretigu vin al 
la plua lernado de lecionoj por la tempo, kiam vi 
revenos al la tero. Tiucele la Majstro nun per- 
mesas al mi plene montri min antaŭ vi. 

Nu, mi Gel surverŝos la lumon de la vero pli 
klare sur vian vojon. Mi montros al vi kelke da 
bildoj el via pasinteco, el la nuneco, kaj mi 
iomete malkovros antaŭ vi tion, kio okazos en la 
estonteco, se vi elektos travivi la plenan tempon 
difinitan por via nuna, surtera Vivo. 

Decidi pri tio devas vi mem, sed kvankam mi 
ne povas dikti al vi, mi ja povas peni montri al vi 
la veron tiel klare, ke ne eble estos, ke vi ŝanceliĝu 
pri via decido. 

Restu trankvile tie, kie vi jam kuŝas komforte. 
Restu tute trankvile, tamen atentu, por ke poste 
vi povu senhezite fari vian decidon. 


Senvorte Lilio konsentis, kaj tuj komencis 
montriĝi bildoj, kiuj projekciiĝis, kvazaŭ per 
kinematografo, sur la krepuska fono. 

Atente rigardante, dum unu bildo post alia 
preterŝoviĝis antaŭ ŝi, Lilio ricevis novan senton 
de malpezeco kun eksterordinara sento de apart- 
eco, kvazaŭ ŝi ne havas personan intereson pri la 
bildoj! 

Tuta ŝia pasinta vivo, eĉ la plej trivialaj 
detaloj, aperis antaŭ ŝi, kaj neaŭdante eĉ unu 
vorton Lilio ekkomprenis la internan signifon 
de Ĉio Ĉi tio. 

Jam nun ŝi povis taksi pasintajn vortojn, agojn, 
okazojn pli ĝuste. Jam nun ŝi povis disigi la 

veraĵojn de la malveraĵoj. Absorbiĝinte, ŝi ĉion 
observis tiel same, kiel oni rigardas interesan 
teatraĵon. 

Eĉ kiam preterŝoviĝis tiuj bildoj, kiuj prezentis 
antaŭ ŝi la plej maldolĉajn travivaĵojn de ŝia vivo, 
ŝi povis ilin serene rigardi, forte interesiĝante 
pri ili, ĉar ŝi povis ekkapti iomete la signifon. 

Ŝi kaptis sufiĉe la signifon por kompreni, ke iu 
forto pli alta ol ĉia forto sur la tero, permesis la 
okazojn, eĉ intence aranĝis ilin antaŭe; kela celo 
de tiaj okazoj ne estis puna, kiel antaŭe ŝi 
imagis, sed instrua ; ne humiliga sed honoriga ; 
ĉar samtempe ŝi konstatis, ke la leciono, kiun ŝi 
devas lerni kaj la tasko, kiun ŝi devas plenumi, 
estas tiel malfacilaj, ke nur tiu, kiu multe pro- - 

resis laŭ la vojo de evoluado, povas ĝin lerni ; 
ke en la vivo okazas tiel same, kiel en la lernejo : 
kiam oni bone lernis unu lecionon, oni ricevas 
ksel rekompencon ankoraŭ alian kaj pli malfacilan, 

Cetere ŝi plue komprenis, ke koncerne la 
lecionojn de la vivo la plej grava afero estas ne 
la kvanto sed la kvalito; ke la motivo estas 
multe pli grava ol la efektiva rezultato, ĉar la 
motivo eĥikas sur la karakteron, kiu daŭros, dum 
la ago funkcias inter la limoj de la fizika mondo, 
kiu estas ne daŭra sed ŝanĝiĝema. 

Plue, la forto liberigita de alta motivo estas 
pli potenca ol tiu liberigita de ago; sekve devas 
esti, ke efektive se ne videble ĝi produktas pli 
da bono, ol eraro. de juĝo povas produkti da 
malbono. 

Kiamaniere ŝi scias ĉion, tion Lilio ne povis 
klarigi al si ; ŝi eĉ ne demandis sin pri ia klarigo, 

sed nur intuicie konvinkiĝis, ke tre kredeble ŝi 
decidos pluvivadi la nunan fazon de la tera vivo, 
kontraŭstari ĝiajn malfacilaĵojn, venki ilin. 

Baldaŭ ŝi ekhontis, vidante sin figurata kiel ŝi 
aspektis, kiam timplena, malesperanta, ŝi ekkriis 
al Dio petante, ke Li forigu de ŝi la ŝarĝon, kies 
doloro kaj humiligo subpremas ŝin. 

Jen ŝi estas, jen ankaŭ ŝiaj du infanoj, bezon- 
antaj ŝian zorgon, ekkriantaj—Patrino!—mal- 
gajaj pro ŝia malĝojeco, ricevante nur malgrandan 
parton anstataŭ la abundo da amo, kiun ili 
antaŭe kutimis ricevi. 


Tie estis estaĵo, kiu garde staris flanke de ŝi en 
alia bildo, kun bela vizaĝo esprimanta amon, 
forton, sopiron. Ĝi similis al la esprimo de homo, 
kiu, prizorgante suferantan amaton, kunsentas 
kun li pri la nuna doloro, sed tamen vidas en la 
malproksimo certan, bonan rezultaton : la finon 
de la suferado kun dolĉiĝo kaj riĉiĝo de la 
karaktero. 

Rigardante la belecon de tiu ĉi estaĵo flanke 
de ŝi en la bildo, ŝi treege deziris, ke ŝi povu 
efektive alproksimiĝi al ĝi; resti iom da tempo 
apud ĝi, tiel apude, ke ŝi povu ektuŝi ĝin. Ŝi 
sentis en si la kapablon fariĝi pli bona kaj fort- 
anima, ol iam antaŭe, se nur tiu ĉi bela estaĵo 
restadus apud ŝi. 

Instinkte ŝi sciiĝis, ke ĉi tiu bela estaĵo venis 
al ŝi ĝuste tiam, kiam la terura aflikto trafis ŝin ; 
ke ĝi restadis apud ŝi de tiu tempo ĝis nun, 
deziregante ŝin helpi, fortigi, ŝirmi; tamen sen 

sukceso, ĉar ŝi, Lilio, per siaj ribelaj pensoj, 
intermetis inter ilin kvazaŭ nebulon, kiu ĉirkaŭis 
ŝin kaj tiamaniere malebligis, ke ŝi vidu la 
anĝelon. 

— Sajnas, ke vi povus ami tiun, kiu vin gardas, 
ĉu ne vere, Lilio ? 

— Ĵes ja, anĝelo! kiel mi volas, ke ĝi povu plu 
restadi ĉe mi! Se mi estus certigita, ke ĝi ja plu 
restados Ĉe mi, mi povus ĉion elporti. Kiu do 
ĝi estas ? 

— Tio estas la pli alta, dia aspekto—la memo 
—de la individuo, kiun vi ribele ne volas akcepti 
kiel vian infanon. Rigardu, kvazaŭ ora fadeno 
alligas ĝin al vi. Verdire, la memo de ĉiu naskota 
infaneto gardas kaj pli-malpli influadas la patr- 
inon, ĝis ĝi naskiĝos. Poste ĝi senpere influadas 
la evoluadon de la infaneto mem, sur kiun ĝi 
koncentrigas siajn fortojn, fariĝinte por ĝi same, 
kiel mi fariĝis por vi,—lumigulo. 


Lilio kuŝis ripoze, sed pensplene dum ankoraŭ 
kelke da tempo, ĝis post ne longe ŝi aŭdis den- 
ove la karesan voĉon de la anĝelo parolanta al 
Ŝi : 

— Nun, Lilio kara, venu kun mi. Nia Majstro 
ordonis, ke mi montru al vi ĉion. Venu do, 
karulino, mi jam plene fortigis vin kaj mi pri- 
ZOIgos Vin. 

Duone mirigite, Lilio leviĝis, sekvis la anĝelon 
el sub la krepusko, en iomete pli luman lokon, kie 
vidiĝis bela ĝardeno, plena de kreskaĵoj nekon- 
ataj de ŝi. 

El sub unu tia, Lilio ekaŭdis ploretadon kaj 
foje kaj ree ekkrieton. Serĉinte, ŝi ekvidis mal- 
grandan knabineton, kies vizaĝo estis kaŝata al ŝi 
pro tio, ke la infano apogis ĝin sur la manplatoj, 
dum ŝi ekkriis : 

— Panjo, panjo! MHo, kiel mi volas, ke vi 
akceptu min! Ĉu vi rifuzos akcepti min? Ho, 
mia patrino! ... 

Tiel kompatinde |kaj solece aspektis la knab- 
ineto, ke tute forgesinte la ĉeeston de la anĝelo, 
forgesinte ĉion krom la ploranta infano, la 
patrina koro de Lilio igis ŝin senprokraste kaj 
sen pripenso rapidiri al la infano, meti ĝin sur 
siajn genuojn, karesi ĝin, dirante ame : 

Etulino mia, kio estas al vi? Vi certe 
eraras, supozante, ke la patrino rifuzos akcepti 
vin. Kio estas la nomo de via patrino? Kie ŝi 
loĝas ? Nur diru al mi, kaj mi alkondukos vin 
al ŝi. Diru al mi, karulino! 

Levinte la kapon, la infano fiksis miran 
rigardon sur Lilion kaj ekkriis : 

— Tio do estas vi! Ĵen mia propra patrino! 
Ho, panjo mia, ĉu povas esti vere, ke vi jam 
decidis akcepti min? Ĉu vere! Panjo mia, ne 
timu! mi estos por vi bona infano, mi ne lasos 
vin bedaŭri vian decidon ... bonvenigi min 
... kajsciu ... ke mi ankaŭ devos iom suferi 
„. . . tamen, vi estos mia, kaj mi estos via; ni 
jam apartenas unu al la alia, kaj ĝuste tial, ke 
ni estos kune kaj amos nin reciproke, Ĉio iros 
bone, ni ĉion povos elporti. 

Ne klare komprenis Lilio, sed ŝi premis la 
infanon pli forte al sia brusto, penis trankviligi 

ĝin, samtempe per la okuloj demandante la 
anĝelon, kiu ŝin akompanis kaj tien kondukis. 

— Jes—respondis ĉi tiu—la infano diris la 
veron. Tio estas la fizika aspekto de la infano. 
ĵetu rigardon ĉirkaŭen kaj vidu la milionojn da 
infanoj, per kiuj svarmas la ĝardeno! Ĉiuj el ili 
pretiĝas por reenkorpiĝo, por ree travivi la 
surteran vivon. Ĉi tiu infano estas destinita al 
vi, laŭ la volo de la Majstro, ĉar vi sola povas 
doni al ĝi la ĝustajn helpon kaj ĉirkaŭaĵon, kiun 
ĝi bezonas. Vi sola povas ĝin konduki tra la 
proksiman parton de la vojo; vi sola povas ĝin 
konduki al la bono, kiun ĝi celas kaj meritas. 

Rigardu! Fadeno ligas ĝin al vi; ĝi devus esti 
helkolora, sed ĝi ja estas preskaŭ senkoloriĝinta. 
Vi tiel malfortigis ĝin per via kontraŭstarado, ke 
la ligilo preskaŭ rompiĝis. Tamen ankoraŭ restas 
tempo, se vi volas! ankoraŭ nun vi povas elekti, 
ĉu vi akceptos la infanon aŭ ne. 

Mi klarigu al vi. La Majstro destinis al vi la 
devon, nur tial, ke Li scias, ke vi tiel progresis, 
ke vi kapablas ĝin plenumi, kaj plenumante vi 
plue progresigos vin. Ĉiam Li gardis kaj ankoraŭ 
gardos vin. Li eĉ gvidis al vi la viron, kiu, kvan- 
kam necelante tion, kaŭzis al vi tiom da doloro 
kaj honto, ke vi deziris eviti la ŝarĝon. Sed sciu, 
ke, se vi evitos la ŝarĝon, vi ankaŭ malebligos al 
vi akiri la ĝin akompanantan benon. Se vi 
akceptos la ŝarĝon, malgraŭ la neevitebla sufer- 
ado, antaŭ ol morti, vi diros al tiu ĉi infano, kiun 
vi nuntempe nur duone volas akcepti—““ Mi 
Ĥeras, ke mi estas via patrino.” 

Unu vorton pri la patro de la infano kaj lia 

edzino. Ili ambaŭ havas gravajn lecionojn por 
lerni per tio okazinta, kaj vi ne povas taksi la 
bonon, kiun vi ĉiuj akiros el tio. Vi, Lilio, devas 
lerni ne juĝi, ne malestimi aliajn. Vi devas lerni 
kompati, ne nur tiujn, kiuj ja pekis, sed ankaŭ 
tiujn, pri kiuj oni nur opinias, ke ili pekis. Vi 
nepre tion lernos per tio, kio jam okazis, krom per 
tio, kio ankoraŭ okazos al vi mem. Ĵes, ĉe ĉiu 
paŝo sur la komenca vojo vi lernos! cetere se vi, 
reirinte en vian fizikan korpon, ordigos viajn 
pensojn, forigos ĉiujn, kiuj enhavas neamajn, 
nepardonemajn, ribelajn tendencojn, se vi paci- 
ence kaj neflankiĝante celos alcentrigi viajn 
pensojn al la farado de viaj ordinaraj, ĉiutagaj 
devoj, vi, celante tion, samtempe faciligos la 
vojon al la bono ne nur por vi mem, sed ankaŭ 
por la patro de via infano, kaj vi ricevos grandan 
ĝojon kaj bonon en vian propran animon. 

Nun, Lilio, vi nepre devas elekti, ĉu vi volas 
resti sur la tero por plenumadi viajn devojn, 
aŭ ĉu vi volas lasi ilin, ĝis vi ree enkorpiĝos en 
novan korpon? Ne eble estas eviti la lernadon, 
sed eble estas prokrasti ĝin. 


Lilio ankoraŭ iomete hezitis, sed ĝuste tiam ŝi 
sentis la molecon kaj varmecon de la korpeto de 
la infano, kiu kuŝis ripozplene en ŝiaj brakoj, 
alpremante sin al ŝia brusto : ŝi sentis ekmoveton 
de la malgranda korpo, ekaŭdis la mallaŭte 
parolatajn vortojn : 

— Panjo! mi volas helpi vin; mi amas vin ; 
ankaŭ vi baldaŭ amos min, vi jam komencis tion 
fari, kaj kune ni trairos la vivon! 

Ĉe tio Lilio ne plu hezitis: ŝi jam nun estis 
certa, ke ŝi amos por ĉiam la infanon ; ŝi volis ĝin 
akcepti, kaj ŝi konsciis pri ia interna vibreto de 
amo kaj sopiro al la sendefenda infano, pri kiu ŝi 
devis respondi. Ŝi jam ne dubis, sed kun nove 
vekita sento de paca konfido ŝi diris : 

— Mi jam scias, ke mi volas resti ankoraŭ sur 
la tero; mi bonvenigos tiun ĉi etulinon, mian 
infanon, kaj farados tiel, ke ne nur mi, sed ankaŭ 
ŝi, fieros pri nia parenceco. 


Subite hela lumo lumigis la ĝardenon ; ekvid- 
iĝis belegaj floroj, kies bonodoro plenigis la aeron; 
belsona muziko ekaŭdiĝis, dum la etulino alpremis 
sin pli forte al Lilio, kaj ĝia vizaĝo prezentis 
aspekton de profunda kontento. La anĝelo pli 
radie kaj brile lumis, kaj turninte sin al ŝi, diris : 

— Antaŭ ol reeniĝi en vian fizikan korpon, rig- 
ardu, dum mi montros al.vi ankoraŭ unu bildon. 

lom post iom la krepusko ree falis, kaj Lilio 
miris, vidante sian fizikan korpon kuŝantan 
malsane, senmove sur la lito. 

Mariono ankoraŭ sidis apude, prizorgante ĝin, 
kaj—jes, la bela estaĵo, la memo de ŝia infano 
estis tie, klinante sin super ĝi. Jen la estaĵo 
rektiĝis, kaj Lilio povis vidi ĝian vizaĝon. Granda 
ĝojo kaj danko, kvazaŭ post venko, tie troviĝis, 
kaj jam nun plenigis la animon de Lilio, kiu sciis, 
ke ŝi ne estas sola, ne estas sen helpantoj, ĉar la 
lumanĝelo kaj la spirita parto de la infano 
helpados ŝin, dum la Majstro bone direktas ĉion, 
por ĉiuj homoj. 

lom post iom la krepusko kun la bildo mal- 
aperis, kaj Lilio, rekonsciiĝante, aŭdis, kvazaŭ de 
malproksime, la voĉon de la kuracisto diri : 

— Ĵes, ŝi vivos, malgraŭ miaj timoj, ŝi Vivos. 
Nur zorgu pri ŝi; atentu pri ŝia nutrado ; lasu, 
ke ŝi dormu ĝis sato, kaj estu vi pacienca, ĉar Ŝi 
ankoraŭ estas tre, tre malforta, kaj ne povas 
rapide resaniĝi. 

La infaneto jam havis tri semajnojn, kaj Lilio, 
elhtiĝinte la unuan fojon post du monatoj, kuŝis 
sur kanapo. Ŝi aspektis pale kaj malgrase, kaj 
sentis sin tre malforta. Kiam ŝia vizaĝo estis en 
ripozo, ĝi ricevis treege malĝojan esprimon. 

Tamen ĝuste nun, esprimo de agrabla atendo 
vidiĝis sur ŝia vizaĝo. Hodiaŭ, kaj tre baldaŭ, 
Florenco kaj Filipo revenos hejmen post liber- 
tempo pasigita ĉe la bonkora onklino Anna, kiu 
prenis ilin kune kun siaj propraj infanoj en sian 
kamparan domon, por liberigi Lilion de mal- 
trankvilo kaj por fari, ke la domo estu senbrua. 

Kun plezuraj antaŭsentoj Lilio aŭskultadis, 
por aŭdi tuj kiam ili alproksimiĝos. Ŝi deziregis 
revidi ilin, scii, ke ili sin trovas returne sub la 
sama tegmento kune kun ŝi; ŝi volis scii ankaŭ, 
kiamaniere ili akceptos sian fratineton. Tiu ĉi 
lasta ne aspektis tiel belete, kiel aspektas la 
plimulto el la junaj infanetoj, kvankam, rigar- 
dante ŝin, oni povis konstati, ke ŝi devus esti 
bela. Tre malgranda, ŝi tamen havis sufiĉe 
bonajn $.ajtojn, bonforman kapon, kaj vastan 
bruston, sed ŝi estis terure malgrasa; ŝajnis 
kvazaŭ ŝi precipe konsistas el ostoj kovritaj per 
haŭto. Sekve de tio, ŝiaj okuloj, jam sen tio 
grandaj, aspektis ankoraŭ pli grandaj. La 
vizaĝo, kiu devus esti ronda, grasa, trankvila, 
infana vizaĝo, estis efektive longa, aspektis 

maljune kaj maltrankvile; tamen malgraŭ tio, 
Lilio nomis ĉi tiun malfortan, mizere aspektantan 
etulinon Ĝoĵo ! 

Kiel ironia tio ŝajnis al la patrino kaj ceteraj 
parencoj, kiuj forte timis, ke Lilio jam perdis la 
prudenton «—Ĉar—ili diris inter si-—neniu san- 
mensa homo tiel nomus infanon, naskiĝintan 
en honteco, kaj kiu krom tio aspektas tiel 
malgaje. 

Sed Lilio restis firma pri sia elekto de nomo, 
dirante:—Eble, kiam Florenco kaj Filipo fariĝos 
plenaĝaj kaj foriros de mi, ĉi tiu etulino estos 
por mi konsolo kaj ĝojo. 

Ŝi ne volis diri pri la sonĝo, kiu venis al ŝi tiam, 
kiam ŝi kvazaŭ ŝanceliĝis inter la vivo kaj la 
morto. 

La plejparton de la sonĝo ŝi jam ne memoris, 
sed da ĝi ŝi ankoraŭ memoris sufiĉon, por fortigi 
sian fidon al Dio kaj por malhelpi, ke ŝi elparolu 
eĉ unu plendan vorton. 

Tial parte pro tio, ke ŝi volis esti konstante 
rememorigata pri la espero donita al ŝi de la 
sonĝo ; parte pro tio, ke la simpla elparolo de la 
nomo helpos ŝin ; sed precipe pro tio, ke ŝi volis, 
ke la infano estu per tio konsolata, se iam ĝi 
eltrovos la verajn faktojn pri sia deveno, ŝi 
nomis ĉi tiun nedeziritan etulinon Ĝojo. Povus 
esti, ke memori ke ŝia patrino tiel (kaj ne sencele) 
nomis ŝin, estus por ŝi konsolo. 

Koncerne la infaneton antaŭ ol ĝi naskiĝis, la 
patrino kaj fratinoj de Lilio forte esperis, ke ĝi 
ne ekvivos ; poste ili egale forte deziris, ke ĝi ne 
vivadu. Ĝi aspektis sufiĉe malsane kaj pliigis 

ilian laboron pro ĝiaj oftaj boteloj da lakto kaj 
la multan lavadon, kiun ĝi kaŭzis. 

La kortuŝa, kompatinda krietado de la infaneto, 
kiam ĝi malsatadis, aŭ kiam oni ĝin prenadis for 
de ĝia patrino, ne kortuŝis ilin, ne ekscitis en ili 
kompaton, nek malĝojon, ĝi nur malkontentigis 
aŭ kolerigis ilin. 

Ne, oni ne povis atendi, ke ili kore, ame bon- 
venigu la infaneton ; laŭ ilia opinio, ĝi estis nur 
malgranda, abomena sintrudulino, kiu obstine 
bataladas pro sia ekzistado. Plej mirige estis, ke 
ŝajne ŝia patrino deziris, ke ŝi ne mortu! 

Antaŭ ol ĝi naskiĝis, Lilio mem pensis pri ĝi, 
ke ŝi ne povos ĝin ami tial, ke ĝi ne estos la 
infano; tio estas, la infano de tiu, kiu estis ŝia 
amata edzo. 

Tamen de la tempo, en kiu okazis al ŝi la 
sonĝo, ŝia spirita stato feliĉe ŝanĝiĝis, kaj tuj 
kiam la unuan fojon ŝi aŭdis la infaneton krii, 
responda voĉo aŭdiĝis interne de ŝi, kaj longe- 
daŭra ŝajnis al ŝi la tempospaco, en kiu ŝi devis 
atendi por ĝin ricevi en siajn brakojn. Strange, 
dum la infaneto tie kuŝis, ŝi sentis en si ian 
ĝojon, pri kiu estas vere, ke oni ne povis 
facile distingi ĝin de doloro, sed ĝi ja estis ia 
ĝojo, kaj per la pensoj ŝi klarigis al si, ke se la 
infaneto estus senviva, kiam ĝi naskiĝis, aŭ jam 
nun, se ĝi baldaŭ mortus, kelkmezure ŝi sentus 
sin senigita je peza ŝarĝo, ĉar sur la vojo de la 
vivo, jam sen tio tiel malglata, tio forigus al ŝi 
multajn malhelpojn; sed, ĉar tio senigus al ŝi 
la realecon kaj helpon de ŝia sonĝo, ĝi kaŭzus al 
ŝi veran mankon per la vanigo de ŝiaj esperoj. 

Antaŭ ol la infaneto naskiĝis, ŝia bonkora 
onklino proponis, ke oni frue sendu ĝin al azilo 
de infanoj, pri kiu ŝi mem interesadis sin. 

Sinjorino Breton kaj la tuta familio rigardis la 
proponon kiel inspiron, kaj diris al si reciproke, 
ke de tempo al tempo ili donacos malgrandajn 
sumojn da mono al la konto de la azilo. Plue, 
eble iufoje ili eĉ vizitos la azilon. Sed ili neniel 
povis decidigi Lilion konsenti al la projekto. 

Ŝia obstineco ekscitis la koleron de la patrino, 
kiu, kaŭze de tio, parolis insulte al ŝi, dum la 
ceteraj parencoj, informiĝinte pri la propono kaj 
ĝia rifuzo, akcente diris, ke tiuokaze ili ne plu 
helpos Lilion. Ili diris Ĉar vi, kulpe aŭ ne 
kulpe, enkondukis honton en la familion, la 
plejmalmulto, kiun ni ja rajtas postuli de vi, 
estas, ke vi dece kaŝu ĝin de la vido. Jen ideala 
projekto, sed vi ne volas eĉ konsideri ĝin. Vi 
pripensu bone—ili diris—kiamaniere vi sola, sen 
bona sanstato, povos akiri al vi kaj al tri infanoj 
la vivrimedojn ; tio ne estas ebla! Vi nur provu 
kaj baldaŭ vi devos veni al ni por peti helpon. 
Sed ni ne volos helpi! Kial ni devus vin helpi ? 
Ni jam faris ĉion, pri kio oni rajtas atendi, ke 
parencoj faru. De nun ni jam ne plu rilatos 
kun vi. 

Tiel ili parolis inter si, kaj ili ne kaŝis al Lilio 
siajn intencojn. 

Tio okazis antaŭ ol la infano naskiĝis, sed poste 
sinjorino Breton multfoje petis Lilion, ke ŝi sendu 
for la etulinon, dirante, ke, se ŝi tion faros, onklino 
Anna nepre transpagos al ŝi sumon, kies procento 
donos al ŝi po kvin spesmiloj en ĉiu semajno ; 

sumo, kiu sufiĉus por pagi la luon de la domo, en 
kiu Lilio tiam loĝis. Krom tio, la ceteraj parenc- 
oj sendube donus al ŝi grandan monhelpon. 
Sed ĉiam Lilio respondis per la samaj vortoj : 
—De Dio mi ricevis ĉi tiun infaneton, kaj al Li 
sola mi fordonos ĝin. 


Tiom multe da ĉagreno kaj maltrankvilo mal- 
helpis, ke Lilio resaniĝu tiel rapide, kiel ŝi 
deziris. Ĵam longan tempon ŝi ne havis bonan 
sanon; ŝi malsanetis dum la skarlatino de la 
infanoj, kaj de tiu tempo ŝi neniam tute refortik- 
iĝis. La ŝanĝo el la urbo en la pli freŝan fortigan 
aeron de la urbeto trans la rivero bone efikis ; 
cetere la troa laborado, prema maltrankvilo, 
nesufiĉa nutro, kiuj estis ŝia sorto ekster la kelke 
da semajnoj pasigitaj kune kun sinjoro Ŝton, 
sekvataj de la peza ŝarĝo, kiu falis sur ŝin, 
kombiniĝis por malsanigi ŝin. Sekve de ĉio tio 
ĉi, kiam malfacila malsano atakis ŝin, la jam 
antaŭe malfortiĝinta korpo malfacile kontraŭ- 
staris ĝin. 

Tamen, en ĉiu sekvanta tago iometa pliboniĝo 
en ŝia sanstato estis rimarkebla, kaj tio devis 
kontentigi ŝin, sed ĝi ja estis malfacila afero 
por ŝi. 

Ĝi ne estus por ŝi facila afero, eĉ se ŝi posedus 
monrimedojn por vivi sendepende de aliaj, sed 
la plej dolora afero estis memori, ke en la daŭro 
de du monatoj ŝi devas ĉiam ricevi servojn de 
siaj parencoj, sciante, ke, krom tio, ili elspezadas 
monon pro ŝi, kaj nun en la lastaj semajnoj, 

samtempe kiam ŝi kvazaŭ prenas de ili per unu 
mano, ŝi devas kontraŭbatali ilin per la alia. 

Ofte ŝi preĝis fervore, ke ŝi nur resaniĝu rapide, 
ke ŝi nur rericevu baldaŭ siajn fortojn, sed kiel 
neeble tio ŝajnis! Ofte ŝi diris al si per la pensoj 
kaj volo: Mi estu pacienca; mi nur atendu 
pacience, lumo ja venos, ĝi baldaŭ aperos, brilante 
sur mian vojon, ĉar la anĝelo ja antaŭdiristempon, 
kiam malgranda Ĝojo fariĝos plenaĝa kaj mi 
estos fera pri ŝi. Mi ja fidos; Dio scias ĉion 
koncerne min, kaj Li, Kiu ĉion scias, ne rapidas, 
tial mi, kiu povas nenion certe scii, ne devus esti 
malpacienca. La Eternulo zorgos pri mi kaj 
miaj. Li nepre alsendos al mi ĉion, kio estos por 
mi bona. Jam nun Li estas alsendanta. 

Tiel ŝi devigis sin pensi. 


Sed aŭskultu, jen estas krakado de radoj kaj 
—jes! oni haltigas ilin antaŭ la ĉefpordo. Sekvas 
sonoro, kaj Lilio aŭdas la muzikan sonon de in- 
fanaj voĉoj. Onklino Anna kaj la patrino de 
Lilio interŝanĝas salutojn, kaj baldaŭ, kvankam 
ĝi ne ŝajnas baldaŭ al Lilio, la pordo de ŝia ĉambro 
malfermiĝas kaj denove ŝiaj du belaj infanoj 
estas kune kun ŝi. 

Feliĉe ili aspektis tre sane kaj fortike, kaj 
ŝajnis, ke ilia ĉeesto jam havigis al Lilio novan 
forton kaj gradon da intereso pri eksteraj aferoj, 
kiuj ne montriĝis en ŝi jam de longa tempo. 

Oni permesis al la infanoj rigardeti al la mal- 
granda infaneto, kaj ili parolis, nekaŝante siajn 
opiniojn pri ĝi. 

— Nu, ĝi estas pli malgranda ol la granda pupo 
de kuzino Marĝerio!—kriis Filipo——sed ĝi ne 
estas tiel beleta !—Mi ĝojas pri tio, ke vi havigis 
al ni knabinon-infaneton anstataŭ knabon, 
diris Florenco. La knaboj ja estas dezirindaj ; 
sed mi tiel ofte deziregis fratinon ; la knaboj ĉiam 
deziras ludi per sensencaj soldatoj, turboj, aŭ 
similaj ludiloj, kaj neniam oni povas lasi, ke ili 
tenu pupon, eĉ dum unu minuto, sen tio, ke 
rompiĝos la parolilo, aŭ mankos la haroj, aŭ io 
simile ruiniga okazos! Kiom da tempo devas 
forpasi, antaŭ ol ĝi kreskos sufiĉe granda por ludi 
kun mi? 

— Ĝi tute ne estas knabino, aŭ se ĝi ja estas, ĝi 
restos tia nur ĝis ĝi kreskos sufiĉe por sur- 
porti mian pantaloneton, kaj ĝuste tiam ĝi 
fariĝos mia frato! Vi povos havi ĝin ĝis tiam— 
diris Filipo, forturnante sin kun digna mieno. 

— Sed, panjo—diris Florenco post iom da 
konsiderado—de kie vi prenis ĝin ? 

— Mia kara, Dio ĝin sendis kaj la kuracisto 
ĝin alportis—respondis Lilio. 

— Sed panjo, ĉu vi mendis ĝin, aŭ ĉu Dio ĝin 
sendis nepetite? Mi volus scii, ĉar eble, se vi Lin 
tre petus, Li sendus ankoraŭ unu tial, ke mi havu 
unu kiel fratineton, kaj Filipo la alian kiel 
frateton; tiamaniere ni ambaŭ kontentiĝus. 

Ĝuste tiam Filipo sin turnis kaj ree alproksimi- 
ĝis ; li zorge, esplore rigardis la infaneton, volante 
ĝin palpi. 

— Ne tuŝu ĝin, karulo, ĉar eble vi difektus ĝin 
—admonis Florenco, antaŭ ol Lilio povis ion diri. 

— Kial ne? el kio oni ĝin faris? diris Filipo. 

— Mi rememoras—ĝoje ekkriis Florenco— 

“ El la polvo Dio faradas homojn.” 
“—Sed—kontraŭdiris Filipo—Ĉu oni povas 
havi polvon en la ĉielo ? 

- Kompreneble, stultulo—rediris Florenco— 
Ĉu ONI ne ENERTAO la ĉielon ? 

Oni nun interrompis la interparoladon de la 
infanoj por senigi ilin je iliaj promenaj vestoj, 
sciigante ilin, ke se ili deziras resti en la sama 
ĉambro kun la patrino kaj la cetero de la famili- 
anoj, ili devas ne paroli tro multe. 

Tamen ili jam diris sufiĉon por kontentigi 
Lilion, kiu konvinkiĝis, ke ĉiu propramaniere 
bonvenigis malgrandan Ĝojon. 

La bonkora onklino Anna konstatis, ke pri Lilio 
en la nuna tempo nur unu afero estas farinda, 
nome, helpi ŝin resaniĝi kiel eble plej baldaŭ. 
Komence estis necese ŝin distri kaj tiucele ŝin for- 
movi el ŝiaj nunaj ĉirkaŭaĵoj kaj konduki sur 
novan lokon, kie ŝi ne plu povos renkontiĝi kun 
la samaj personoj, kiujn ŝi vidadis dum la lasta 
kelko da monatoj. Estis dezirinde, ke ŝi estu 
helpata forgesi kiom eble la lastatempajn ĉagre- 
nojn kaj ree ga]iĝi. 

Neniu konstatis pli klare ol Lilio, ke iam 
baldaŭ ŝi devos stari sola, sendependa de help- 
antoj, por trabati al si vojon en la mondo, kaj ke 
antaŭe ŝi devas reakiri kiel eble bonan sanstaton. 
Tial, kiam pasis monato de la naskiĝo de Ĝojo, 
Lilio alveturis kune kun ŝi al la bela vilaĝo 
Fenton, lokita sur monteta deklivo, por tie resti 
tri semajnojn kiel la gastinoj de onklino Anna 
kune kun ties du infanoj. 

Tiel rapide kaj bone efikis la monteta aero kaj 
la novaj ĉirkaŭaĵoj, ke jam post kelke da tagoj 
sur la vangoj de Lilio aperis nuanco de koloro 
simila al palruĝaj rozoj, dum pli da vigleco 
montriĝis en ŝiaj okuloj. Samtempe estis rimark- 
inde, ke ŝi jam povis okupi sin permultaj bagatelaj 
aferoj, pri kiuj antaŭ la vizito ne estis eble, ke ŝi 
interesiĝu. 

Ankaŭ pri Ĝojo la ŝanĝo de ĉirkaŭaĵoj bone 

eĥkis.. Ĉiutage rimarkebla pliboniĝo montriĝis ; 
ŝia fizionomio, perdante pli kaj pli la maljunan 
aspekton, fariĝis pli infana. Plue, antaŭ ol 
foriri de Fenton, ŝi ĝojigis la koron de sia patrino, 
per sia unua rideto. 

Iufoje, kuŝante trankvile kaj senmove sur 
vojaĝa lantuko kaj kusenoj, kiujn oni metis 
“ĉiutage sub la ombro de odora rozlaŭbo, Lilio 
konsciis pri helpa ĉeesto de ia estaĵo aŭ forto 
apud ŝi. 

“Ŝajnis kvazaŭ iu plenigas ŝin je nova vivipovo 
kaj vigleco, samtempe konvinkante ŝin, ke ŝi 
devas ne timi, ĉar ŝi povos kontraŭstari la mokojn 
de la mondo, kaj plenumi tutajn ĝiajn agodevojn, 
kiam ĉi tiuj prezentos sin antaŭ ŝi. Dume 
neniu bonaĵo mankos al ŝi kaj la infanoj. 

Foririnte de onklino Anna por reiri hejmen, 
ŝi kuraĝe rigardis antaŭen, avida rekomenci 
agajn devojn, pro tio, ke ŝi jam devis pasigi tiom 
multe da tempo senfare. 

Ŝi ankoraŭ aspektis malfortike, kvazaŭ venteto 
povus facile forblovi ŝin, sed ŝi sentis sin multe pli 
sana, kaj sciis, ke ŝi jam multe pli akcelos la akiron 
de fortikeco per laborado, ol per nenion-farado. 

Alveninte sian hejmon Lilio trovis multon por 
fari. La fratino Mariano fianĉiĝis, tamen ŝi pro- 
mesis loĝi ĉe Lilio dum la nemulto da monatoj 
restantaj antaŭ ŝia edziniĝo, tial Lilio ne devis 
esti soleca nek sen helpo. 

Florenco kaj Filipo havis bonegan sanon kaj 
estis tre gajaj; Lilio ne perdis tempon, sed 
preskaŭ tuj anoncis en la gazeto Mercury, ke ŝi 
estas preta akcepti pagajn gastojn. 

Feliĉe ŝi tiamaniere venigis al si sinjorinon kaj 
ties filinon, kiuj restadis ĝis malfrue en la sek- 
vinta printempo, kaj krom ĉi tiuj, ankoraŭ 
kelkaj homoj loĝis ĉe ŝi po kelke da tagoj. 

Kuraĝe kaj espere Lilio laboradis, sed venis 
horoj kaj tagoj, kiam ŝi sentis sin subpremata, 
kaj ĉio ŝajnis aspekti nigre malgaja. 

En la daŭro de kelke da monatoj post ŝia 
reveno de la onklino Anna, ŝi surmetis al si siajn 
promenajn vestojn nur kelkajn fojojn. 

Pri ĉi tio Lilio montris sin nekuraĝa, tamen ŝi 
povis iom senkulpigi sin, kaj ne estante perfekt- 
ulino, ŝi devis ree kaj ree sin venki. 

Krom la sano, ne estis speciala motivo por 
devigi Lilion iri promeni. La butikistoj kutim- 
is sendi al ŝi por ricevi mendojn. Mariano, dum 
ŝi restis ĉe Ŝi, faradis ĉiujn necesajn, aliajn 
aĉetojn, kaj Lilio devis tiom stari kaj iradi en la 
domo, ke ŝi nepre devis ripozigi sin duonkuŝante 
unu-du horojn ĉiutage, tamen kudrante la tutan 
tempon. 

lafoje onklinoj Anna kaj Maria sendis al ŝi 
siajn ankoraŭ ne eluzitajn vestojn de la antaŭa 
sezono. Tiujn ĉi la lertaj manoj de Lilio ŝanĝis 
en alkonvenajn vestojn, ne nur por si mem, sed 
ankaŭ por la infanoj. 

Inter la najbarinoj, ĉiuj patrinoj enviadis la 
belajn vestojn de Florenco kaj Filipo. Ili miris, 
kiamaniere sinjorino Ĉester povis vesti sin kaj 
la infanojn tiel riĉe. Priparolante la aferon inter 
si, ili kelkfoje faris malicajn kaŝaludojn. Lilio 
ne miksis sin inter tiuj, kiuj opiniis, ke ““teni sin 
al si”” estas la plej grava el ĉiuj kulpoj. 

La plimulto el la virinoj, inter kiuj Lilio loĝis, 
estis maldelikataj kaj ne bone edukitaj. Ili 
fariĝis pli-malpli malmolkoraj per sia batalado 
pro la vivo kaj per sia ĉiutaga interrilato kun 
homoj, kies idealoj kaj agmanieroj estis mal- 
altaj. 

Ilaj elparolado, manieroj, vestaĵo-—ĉio el- 
montris la diferencon inter iliaj deveno, edukit- 
eco, instinktoj, kaj tiuj de Lilio. 

Multaj el 1li pasigadis longan tempon, starante 
ĉe propra aŭ najbara pordo por babiladi. Laŭ- 
vole ili eniradis en la domojn de “ amikinoj,” 
pruntedonadis inter si ĉiuspecajn aĵojn—kar- 
bon, sapon, kandelojn, teon, buteron, k.t.p. 

Lilio ne povus agi tiamaniere, eĉ se ŝi dezirus. 
Nemulte da tagoj pasis post ŝia endomiĝo, kiam 
najbarino aperis ĉe la kuireja pordo por peti 
prunton de ŝi, kaj poste venis unu virino post 
alia kun ĉia preteksto, kaj ĉiuj prunteprenis, 
antaŭ ol foriri. 

La pruntopetoj mem mirigis Lilion. En la 
komenco ŝi cedis al la najbarinoj donante ĉion, 
pri kio ili petis, sed fine ŝi devis rifuzi, ĉar ju pli 
ŝi cedis al la petoj, des pli multaj ĉi tiuj fariĝis, 
kaj la virinoj tedis ŝin interrompante ŝian 
laboron. Krom tio ŝiaj rimedoj ne permesis, ke 
ŝi donacu ĉion petitan, kaj ŝi ne volis, ke oni 
redonu la pruntojn. Kiam ĉi tiuj konsistis el 
manĝaĵo, ŝi rifuzis repreni ilian ekvivalenton, 
ĉar ŝi ne fidis la purecon de la pruntoprenantoj ; 
kiam ili konsistis el karbo, ŝi ankoraŭ rifuzis 
repreni, opiniante, ke la najbarinoj certe estas 
multe pli malriĉaj ol ŝi; alie ili ne petus de ŝi, 

nek vestus sin kaj siajn tiel mallukse kaj nepen- 
eme, kiel ja estis ilia kutimo. 

Pri tio Lilio eraris. Laŭ ŝia vidpunkto ili estis 
mizere malriĉaj, laŭ ilia ili estis nur iom nebon- 
stataj, ĉardelasortoiline postulis tiom, kiom Lilio. 

Unuj el la najbarinoj ne nur luigadis ĉambrojn, 
sed ankaŭ ricevadis parton de la salajro de edzo 
aŭ filoj, dum aliaj, estas vero, havis edzon aŭ 
fion, kiu fordrinkadis sian monon kaj poste 
petis monhelpon de la virino. 

Malgraŭ tio, ke al ili mankis la eksteraj ĝentil- 
aĵoj de la vivo, malgraŭ ilia maldelikata parol- 
maniero, iliaj ŝajne malaltaj idealoj; malgraŭ 
iliaj klaĉaj langoj kaj ĵaluzaj emoj; malgraŭ 
ĉio, efektive bonaj koroj troviĝis inter ĉi tiuj 
virinoj, ĉiam pretaj fari bonon unu al alia, kiam 
ajn ili konvinkiĝis, ke iu suferas. Volonte iuj el 
ili dividus sian lastan pecon da pano, senigus sin 
je la nokta dormo, senigus sin je ĉia ŝataĵo, por 
helpi amikinon, 

Sed la tagon, en kiu oni alportis la meblojn de 
Lilio, ĉiu najbarino lokis sin tie, de kie ŝi povis 
plej bone observi kaj kalkuli la valoron de ĉiu 
meblaĵo, kiun oni mallevis el la ŝarĝveturilo, 
antaŭ ol porti ĝin en la domon. 

Tiumaniere ili informiĝis pri tio, ke la domo 
de Lilio estas pli lukse meblita, ol iliaj; kaj 
pro tio, ke ĝi estis pli bone meblita, ke Lilio 
kaj ŝiaj infanoj estis pli bone vestitaj, ke la 
parolmaniero de Lilio estis nesama—afekta laŭ 
ilia opinio—ke ŝi ne kolegiĝis kun ili, sed kon- 
traŭe ŝajnis eviti ilin, ili de la komenco rigardis 
ŝin iom ĵaluze kaj suspekte. 

Tamen individue kaj are ĉiu instinkte sentis, 
ke Lilio superas ilin, kaj renkontiĝante kun ŝi 
ĉiu nepripense montris al ŝi respekton, sciante, 
ke ŝi estas vere bona kaj respektinda. 

Nur tiam, kiam ili kune klaĉis kaj lasis al si 
envii, prezentis sin la nebonkoraj ideoj, kiuj 
pasis de buŝo al buŝo. 

Se ili povus diveni ec iomete la veron pri Lilio, 
ŝiajn zorgojn, malriĉecon, nemerititan suferadon, 
kuraĝajn penadojn, tiam la boneco kaj afableco, 
kiuj ja ekzistis funde de iliaj koroj, sin montrus 
kaj esprimiĝus per multaj manieroj. 

Tamen ili ne sciis, kaj ili ne povis diveni la 
veron, kiam Ĝojo naskiĝis. En ia mirinda 
maniero ĉiuj najbarinoj tuj informiĝis pri la okazo 
—ne, pripensinte, oninenomu ĝin mirinda, protio, 
ke tiutempe ili ofte iris pruntepreni al la domo de 
Lilio, kie sinjorino Breton, estante mastrumant- 
ino, provizore dungis junan servistinon. 

Ŝatante sian gravan rolon, ĉi tiu volonte donis 
al la vizitantinoj ĉiun deziratan informon. 

Ŝatatan temon por konversacio tio donis al la 
najbarinoj, kiuj trae kritikis kaj mallaŭdis Lilion, 
pri kies vivmaniero ili imagis, ke ili tiel precize 
scias ĝin, dum efektive ili ĝin ne povis eĉ la plej 
malmulte konjekti! Ili do decidis montri al ŝi 
per sia agmaniero, kiel ili malestimas tiun, kiu 
volus pretendi, ke ŝi superas ilin. 

Sekve de tio, kiam Lilio devis fari promenon, 
frue post sia reveno de Fenton, ŝi promesis sin, 
parte pro sia troa sentemeco, parte pro la sinten- 
ado de la najbarinoj, ke ŝi eliros el la domo, nur 
kiam ŝi nepre devos. 

Tamen tio ne povis ĉiam daŭri, kaj fine 
devigate iri fari aĉetojn Lilio trovis, ke aŭ la 
najbarinoj forgesis siajn juĝojn, aŭ ili kutimiĝis 
al Lilio, trovinte novan temon pri kiu klaĉi. 

Sed tio, kion Lilio la plej forte bedaŭris pri la 
ĉirkaŭaĵoj, estis la malbona influo de la infanoj 
de la najbarinoj sur Florencon kaj Filipon. 

Post la domo sin trovis korto, ĉirkaŭita de 
alta, masonita muro, sed malgraŭ la grandeco de 
la domo, nenia ĝardeno ekzistis krom tiu kontraŭ 
la strato, kie oni enbaris kelke da metroj da 
tero. Tie oni plantis arbetojn, por ke ili ŝirmu la 
plej malsuprajn fenestrojn kontraŭ la enrigardoj 
de la preterpasantoj. Sed tie ne estis sufiĉe da 
spaco, por ke oni povu ĝin uzi kiel infanan 
ludejon. Teni la infanojn la tutan tagon en la 
domo Lilio ne volis, kaj ŝi ne povis disponi sufiĉe 
da tempo por plene instrui aŭ amuzi ilin ; tial ŝi 
devis sekvi la kutimon de la patrinoj de la 
najbaraĵo, sendante Florencon kaj Filipon al la 
loka publika lernejo, kies instruado kostis po 
du ŝilingoj por monato, kaj lasante ilin iri 
neakompanate sur la riverbordon. 

Reveninte hejmon ili rakontadis al Lilio pri 
tio, kion ili aŭdis kaj vidis; kelkfoje ŝi mal- 
trankviliĝis pro la rakonto. 

Dum la somero ŝi neofte vidis ilin krom ĉe la 
manĝoj kaj vespere ĉe la tempo por enlitiĝi, sed 
en la vintro ŝi havis pli da libera tempo; tio 
estas, ŝi tiam okupadis sin precipe per la kudrado, 
kaj ofte okazis, ke farante tion, ŝi povis samtempe 
aŭskulti la babiladon de la infanoj kaj mem 
partopreni en ĝi. Kelkfoje ŝi proponis novajn por 

ili ludojn, kaj eĉ kunludis kun ili en la frua 
parto de la vespero. Ŝi tiam ankaŭ klopodis 
respondi al iliaj multaj demandoj, kalkulante 
kiel altvalorajn, la horojn pasigatajn kun ili. 
Tamen, kvankam ŝi ne deziris disiĝi de ili, kaj 
malgraŭ la kosto, kiu por ŝi estis grava afero, ŝi 
decidis sendi Florencon kaj Filipon al bonklasa 
edukejo, antaŭ ol ili lernos tro da malbono. 

Pliigante ŝian elspezon, tio ankaŭ pliigis ŝiajn 
laboradon kaj zorgojn,sedŝivolonte plenumis ĉion. 

Ĝojo estis tiel juna kaj malfortika, ke Lilio 
devis nepre teni ŝin hejme; tamen, kiam ŝi 
sufiĉe grandiĝis, Lilio devis permesi al ŝi ludi 
laŭvole sur la sablaĵo kontraŭ la domo, de kie 
Lilio povis ŝin vidi ĉiam, kiam ŝi volis, kaj venigi 
per simpla sonoro de sonorilo ekstere de unu el 
la frontaj fenestroj. 

Ial ŝi ŝajnis ne sorbi maldelikataĵojn, koleg- 
iĝante kun la infanoj de la najbaroj. Eble pro 
tio, ke ŝi estis multe pli juna ol ili, aŭ ke ŝi ne 
havis similajn inklinojn, kredeble Ĝojo ne aŭdis 
tiajn vortojn, ne vidis tiajn vidojn kiel Florenco 
kaj Filipo, kiuj kolegiĝis kun pliaĝaj infanoj kaj 
vagadis multe pli malproksimen de la domo ; 
eble ŝi ne malkaŝis ĉion, kion ŝi aŭdis kaj vidis ; 
kredeble ŝia propra amo al la belo kaj bono 
ŝirmis ŝin. 

En la komenco Ĝojo estis sindetena, ne tuj 
amikiĝis kun la infanoj de la najbaraĵo, sed post 
iom da tempo ŝi ne nur amikiĝis, sed ankaŭ 
interkariĝis kun iuj. Ankoraŭ pli poste, nepri- 
pensinte ŝi kaj ĉi tiuj fariĝis elektemaj pri siaj 
kamaradinoj. 

Grupo el kvin aŭ ses el ĉi tiuj infanoj ludadis 
kune kun Ĝojo, tagon post tago, reciproke ĝuadis 
sian kuneston, plivastigis sian vidpunkton, kio 
estis bonega, precipe por Ĝojo, kiu estis kvazaŭ 
sola infano. 

Kiel okazas ĉiam en ĉiu, kiel ajn malgranda, 
aro da homoj, ĉu konsistanta el infanoj ĉu el 
plenaĝuloj, sen eĉ unu parolita vorto, sen la 
konscia volo de ĉiuj en la grupo, kelkfoje malgraŭ 
la volo de iuj, unu el ili fariĝas grupestro, al kiu 
la ceteraj venas por konsilo, kompreniĝo, aŭ 
aprobo de siaj ideoj. | 

Baldaŭ oni povis rimarki, ke malgraŭ ŝia 
netrudiĝemo la aliaj malgrandaj infanoj rigardis 
Ĝojon kiel sian kondukantinon. Ŝi jam fariĝis 
sufiĉe beleta knabineto kaj, krom tio, bona kaj 
obeema. Ŝi diferencis de Florenco kaj Filipo 
per karaktero kaj eksteraĵo. Ŝiaj okuloj havis 
koloron simile grizbluan, kiel tiuj de Florenco, sed " 
ili estis nesimilaj per la formo, grandeco kaj 
esprimo, kiuj ĉe Ĝojo estis pli similaj al tiuj de 
la patrino. La okuloj de Lilio iom perdis sian 
belecon, de kiam ŝi suferis, ĉar, krom la efiko de 
la fizika suferado, ŝi sentis sin soleca, malgaja kaj 
korpremata, kaj tio ne povis ne esti montrata 
per la okuloj, tiuj speguloj de la animo. Sed 
kvankam ili jam havis malpli da feliĉaj pensoj 
kaj emocioj por esprimi, ol kiom antaŭe ili 
kutimis havi, tamen ili ankoraŭ aspektis milde, 
dolĉe, ame, kaj tre inteligente. 

Ĉe Florenco la okuloj estis viglaj kaj brilaj ; 
iufoje oni povus pensi, ke ili aspektas iom mal- 
molaj kaj kalkulemaj; tiuj de Ĝojo estis mildaj, 

elokventaj, revaj, kaj iufoje penetraj, kiam ŝi 
volis ekkoni iun. Fortan intuicion ŝi posedis, kaj 
ordinare ŝi legis homojn, kvazaŭ ili estus mal- 
fermitaj libroj. 

La muzikon ŝi pasie amis. Foje ŝi eĉ lasis 
sian manĝon, lasis ĉian okupon nur por aŭskulti 
la muzikistaron, kiu ofte venis ludi sur la stratoj. 
Kiam ajn oni ludis la pianon, kiun Lilio povis 
ankoraŭ teni, Ĝojo rave aŭskultis. 

Kelkfoje, kiam ŝi opiniis, ke neniu observas aŭ 
aŭskultas ŝin, ŝi ŝteliris al la piano kaj mem 
muzikis. 

Unu tagon, preterpasante la saloneton, Lilio 
aŭdis muzikajn sonojn, kiam ŝi ne atendis ilin 
aŭdi, ĉar, krom Ĝojo, ŝi estis sola en la domo. 
Malferminte la pordon, ŝi eniris la ĉambron, 
alproksimiĝis al la malgranda kvinjarulino kaj 
demandis : 

— Kion faras mia filineto ĉe la piano ? 

— Ho, panjo mia, volu atendi unu minuton 
kaj ne parolu al mi ĝuste nun—rediris Ĝojo— 
ĉar mi ludas verbon ! 

Alian fojon vespere, enlitiginte Ĝojon kaj oku- 
pon sin per kudrado en la proksima ĉambro, 

ilio aŭdis voĉeton ekkrii : | 

— Panjo! Panjo! ĉu mi povas havi krajonon 
kaj pecon da papero ? Mi tre petas : 

Komence Lilio ne respondis, dezirante, ke la 
infano endormiĝu, sed la voĉeto urĝe persistis, 
tial ŝi iris en la dormoĉambron kaj deman- 
dis : | 

— Por kio vi deziras paperon kaj krajonon ? 
Vi jam devas ekdormi, kaj tiuokaze, se Vi estos 

bona, morgaŭ matene mi donos al vi paperon kaj 
krajonon. 

— Sed, panjo kara, morgaŭ estos tro malfrue, 
mi ja ilin bezonas nun. Volu doni ilin al mi, mi 
petas, kaj tuj kiam mi estos ilin uzinta, mi diros 
al vi, por kio mi deziras ilin. Ĝi ja estas grava 
afero. 

Ne plu Lilio prokrastis, sed mirante plenumis 
la peton de la juna filino kaj poste atendis, 
observante, dum Ĝojo penplene desegnis kelkajn 
eksterordinarajn, iom ondoformajn liniojn, kiuj 
jen tordiĝis jen plilongiĝis horizontale, jen subite 
interrompiĝis. Des pli multe ŝi miris, ĉar Ĝojo 
ne desegnis homojn aŭ objektojn tiajn, kiel ŝi, 
simile al ĉiuj aliaj infanoj, kutimis desegni. 

Fininte, la infano faris longan enspiron kon- 
tente. 

— Vi povas jam diri al mi, kial vi deziris, ke 
mi alportu al vi paperon kaj krajonon, kiam 
vi devus endormiĝi, ĉu ne vere, kara? Kaj kio 
estas tiu mirinda desegnaĵo, kiun vi faris ?— 
demandis Lilio. 

— Mi diros al vi, sed, panjo, mi pensis, ke vi 
komprenos, ke ĝi . . . ĝi ne estas desegnaĵo, ĝi 
estas skribo! 

— Skribo! mi ne sciis antaŭe, ke vi jam povas 
skribi, Ĝojo, alie mi certe komprenus? Ĉu vi 
volis skribi letereton ? 

— Ne—respondis Ĝojo—ĝi estas ne letera 
sed muzika skribo. Mi ĵus aŭskultis ĝin tiel 
same, kiel ofte okazas ĉe mi, post kiam mi 
enlitiĝis kaj vi lastfoje kisinte min foriris kaj 
diris ““ bonan nokton.” Ĉar tio, kion mi ĵus 

aŭdis, estis pli ol ordinare bela, mi deziris 
enskribi ĝin, kiel vi faras, panjo, kiam vi volas 
ion ne forgesi. 

— Sed mia infano, mi ankoraŭ ne bone kom- 
prenas. Ĉu vi efektive ofte aŭskultas muzikon, 
enlitiĝinte? Ĉu vi aŭdas ĝin per viaj sonĝoj ? 
Vi neniam antaŭe diris tion al mi—diris Lilio 
preskaŭ riproĉe. 

— Ho jes, ofte, kaj mi aŭskultas ĝin; mi 
pensas, ke mi ne sonĝas ĝin, ĉar ĉiam ĝi aŭdiĝas 
antaŭ ol mi ekdormas. 

Por kio, do, kara, vi tion kaŝis antaŭ mi ? 
Kial vi ne diris tion al mi antaŭe ? 

— Mi ja ofte tion deziris fari, sed, panjo, mi 
ĝin ne aŭdas ĝis vi foriris kaj ĉio silentiĝis, 
kaj kiam mi du-tri diversajn fojojn vokis vin, 
dezirante paroli kun vi pri ĝi, vi ĉiam ekkriis 
“ Estu bona knabino, kaj tuj endormiĝu.” Unu 
fojon, kiam vi revenis en la dormoĉambron, por 
preni lon, mi ja demandis al vi, kiu ludas tiel 
belan muzikon, sed vi respondis per, ““Ŝ Ŝ, ne 
vekiĝu,” kaj foriris. Krom tio, mi ĉiam forgesas 
pri ĝi en la mateno, sed tiu muziko, kiun mi ĵus 
aŭskultis, estas treege bela, kaj mi volis ĝin ne 
forgesi, ĉar mi opinias, ke mi povos ĝin ludi en 
la morgaŭa mateno. 

— Kiel! ĉu vi efektive povas kompreni tion, 
kion vi ĵus skribis ? 

— Tute facile, panjo. Nur rigardu, kaj mi 
nun kantos ĝin por vi, kaj vi povos observi, kion 
mi skribis; tiamaniere vi ankaŭ povos ĝin legi. 

Tiam per sia dolĉa, infana voĉo, Ĝojo komencis 
kanti, dum Lilio ĉiam rigardante la “ skribon ”” 

trovis, ke kvankam tio estus nekomprenebla sen 
interpreto, efektive ĝi esprimis iom pri la muziko. 
Tiom ĝi esprimis, ke, kiam la sonoj faris kaden- 
con, leviĝante kaj malleviĝante, Ĝojo desegnis 
liniojn en direktoj supren kaj malsupren ; kiam 
okazis trilo aŭ alia ornamaĵo, Ĝojo faris tordaĵon, 
kaj kie oni devis plilongigi sonon, tie la linio, kiu 
reprezentis la sonon, plilongiĝis. Kie ŝi volis 
akcenti sonon, tie ŝi skribis pli dikan linion. 
Antaŭ ol eliri el la ĉambro, dirinte lastfoje 
bonan nokton, Lilio promesis donaci al Ĝojo 
kajeron, kiu apartenos sole al ŝi, por ke ŝi 
enskribu en ĝin laŭvole siajn muzikaĵojn. 


Google 


ĈAPITRO XI 


Ŝi diris ne multe al la infano pri la afero, sed 
ŝi tre multe-pripensis pri ĝi, kaj, kiel ofte okazas 
ĉe la patrinoj, ŝi antaŭvidis en revo sian ĥlineton 
maturiĝanta en faman muzikistinon. 

Sed subite ŝi haltigis sin, ĉar ŝi rememoris, ke 
ofte en sia infanaĝo ŝi mem, revante, ofte aŭskultis 
ĉielan muzikon, ke kelkfoje ŝi eĉ verkis poemetojn, 
sed kio venis el tio ?—Ĵen mi estas, farinte ne- 
nion gloran, laborante super ordinaraj, ĉiutagaj 
devoj, penante perlabori sufiĉon, por bone eduki 
kaj instruigi miajn infanojn. Ĉu eble al Ĝojo 
ankaŭ venos simila estonteco? Kiu povas 
antaŭdiri? Kredeble en ŝi efektiva talento 
disvolviĝos! Se jes, nenio povos malhelpi ĝian 
esprimadon, nek la malriĉeco, nek manko de 
okazo, nek troa laboro; se ĝi efektive ekzistas, ĝi 
Ja montriĝos, ĝi ja vidigos sin. 

Tiel ŝi per la pensoj parolis al si, kaj ŝi decidis, 
ke en ĉia okazo ŝi neniel malhelpos la infanon, 
faros nenion, kiu povus subpremi la inklinojn al 
la muziko; kontraŭe ŝi ĉiam kuraĝigos ŝin, por 
ke ŝi akiru facilecon pri la arto esprimi la belajn 
pensojn kaj belajn sonojn, kiuj fluadas al ŝi. 

Ĝojo tre amis ĉion belan, sed bedaŭrinde ne 
volis toleri ion malbelan. Lilio, sidante super sia 


kudrado, ofte demandis sin :—Kiamaniere mi 

ovos plifortigi en mia filineto ŝian amon al la 

elo, sen samtempa plifortigo de ŝia jam tro 
forta malamo al objektoj, kiuj ne estas belaj, 
sed pri kiuj estas devo lerni toleremon, se oni ne 
povas ilin plibonigi ? 

Kelkfoje ŝi povis fari uzon de iu parolo aŭ ago 
de la infano, por instrui al ŝi lecionon, ekzemple : 

Iu sinjorino loĝanta ĉe Lilio donacis al Gojo 
belan pupon el vakso, kiun ĉi tiu tre admiris. 
Ofte ŝi ĝin vestis kaj senvestigis, enlitigis kaj 
ellitigis, ĉiam karese kaj kun amsento. 

Tamen iun tagon, sin okupante per aliaj 
ludiloj kaj forgesinte la pupon, Ĝojo lasis ĝin 
resti tro proksime de la fajro. Reirinte poste, por 
ĝin preni, ŝi vidis ion, kio estis por ŝi terura vido. 

Iom de la vakso sur la frunto fandiĝinte, fluis 
malsupren sur la vizaĝo, duonkaŝante la okulojn, 
kiuj per tio ricevis malvirtan, ruzan esprimon 
tute nesimilan al ilia antaŭe milda, bela esprimo. 

Jam nun ĝi timigis la ĝin rigardantan infanon, 
kiu subite ekploris. ĵetinte la pupon sur. la 
kamenan tapiŝeton, Ĝojo iris trovi la patrinon, 
al kiu ŝi kun larmoj rakontis la malĝojan okazon. 

Kunsente aŭskultinte ĉion, Lilio poste akom- 
panis Ĝojon, por vidi, ĉu la pupo estas rebonige- 
bla. Levinte ĝin, ŝi trovis, ke ĝi ne rompiĝis, 
falante sur la molan tapiŝeton, tamen ŝi ne povis 
inklinigi Ĝojon alrigardi ĝin. 

— Mi jam ne amas la pupon, ĝi timigas min, 
„ . . forĵetu!—diris la infano. | 

Per karesoj Lilio sukcesis iom trankviligi ŝin. 
Poste ŝi diris : : 

— Filineto mia, se vi pro falo ricevus sangantan 

vundon kaj jam ne aspektus bele, vi venus al mi 
por konsolo, kion do vi pensus, se mi tiam dirus 
al vi: foriĝu! mi ne plu amas vin, mi timas vin ! 

u tio estus agrabla por vi? Vi pensus, ke 
mi estas neama, Ĉu ne Vere? 

Verŝante larmojn, Ĝojo kapjesis. | 

— Nu, do, ĉu vi ne pensas, ke ankaŭ vi estas 
neama al Pupeto? Ĉu vi ne pensas, ke vi devus 
esti afabla kaj kunsenta al kompatinda ĝi, kiu 
deziras ricevi de vi konsolajn vortojn ? 

—Mi... mi supozas, ke jes!—respondis 
Ĝojo. 

— Pupeto multe pli bezonas vin nun, kiam 
vundiĝinte, ĝi sentas sin malsana kaj malpli bela 
ol antaŭ la akcidento, kaj, Ĝojo, . . . pri tio, kio 
okazis, vi mem, kaj vi sola estas kulpa, ĉu ne 
vere? 

Lilio bone sciis, ke, parolante al la pli alta 
naturo de Ĝojo, ŝi nepre ricevos respondon. Jam 
nun ankaŭ ŝi sukcesis, ĉar baldaŭ, kvankam ne 
vigle, Ĝojo propravole deglitis de la genuoj de 
sia patrino, prenis la pupon, sed sen entuziasmo, 
penis rigardi la jam malbelan, timinspirantan 
vizaĝon, sed ne povis en la unua momento. Post 
tio ŝi staris malgaje tutan minuton, kvazaŭ por 
kolekti siajn fortojn, tiam subite brila, nova ideo 
eniris ŝian kapon. Kun evidenta malpeziĝo de 
la ŝarĝo, kun tono de triumfo en sia voĉo, Ŝi 
diris : 

— Pupeto jam estas malsana .. . tiel mal- 
sana, ke mi devas tuj enlitigi ĝin. Mi kovros ĝin 
bone kaj varme. 

Lilio konsentis, sciante, ke ŝi devas ne postuli 

tro multe de la infano. Rapide Ĝojo metis la 
pupon en ĝian liton, kie ĝi ĉiam restadis de tiu 
tempo, escepte kiam, dum kelke da minutoj 
ĉiutage, Ĝojo sin devigis ellitigi ĝin. Tamen, 
farinte tion, ŝi ĉiam apogis ĝin kun la vizaĝo 
turnita al la fenestro,—““ por ke ĝi povu elrigardi 
sur la straton—” klarigis Ĝojo al sia riproĉanta 
konscienco! | 
Lilio ne plu aludis pri la afero, krom tio, ke ŝi 
iufoje demandis :—Kiel fartas kompatinda Pup- 
eto ?—sed ŝi silente observadis la efikon de la 
leciono. Post ĉirkaŭ unu semajno, vidinte 
kiamaniere Ĝojo kondutis al la pupo, ŝi kaŝe 
forprenis ĝin, konvinkiĝinte, ke la infano jam 
sufiĉe suferis. 

La sekvintan tagon granda estis la kontento 
kaj miro de Ĝojo, kiam ŝi trovis, ke la pupo mala- 
peris. Pri tio ŝi ne volis multon demandi, timante, 
ke se ŝi tion farus, eble ĝi reaperus sur sia kutima 
loko! Ŝi opiniis, ke la pupo mortis, kaj ke anĝelo 
forportis ĝin! | 

Bona, saĝa anĝelo! Ĝojo sentis, ke ŝi deziras 
ĝin danki. 

Ofte, sidante super sia kudrado, Lilio dediĉis 
penson kaj atenton al Ĝojo, kiun ŝi instruis pri 
la legado, kalkulado, kaj kudrado, kaj al kiu ŝi 
iafoje rakontadis historiojn. Tio okazis en la 
vintraj monatoj. Tamen en la daŭro de periodoj 
de kelke da horoj ŝi ne povis zorgi pri la infano, 
kiu kaŭze de tio devis alkutimiĝi al sinamuzado, 
pensi originalajn pensojn, vivi grandmezure en 
si mem, esti rimedoplena. 

Ŝi ne estis gaja, petolema knabineto, sed ŝin 
ĉirkaŭis certa trankvileco kaj ĝojo, kiuj radiis 
al ĉiuj en ŝia apudesto. Tre impresebla, ŝi forte 
sentis ne nur plezuron, sed ankaŭ doloron. 

Povas esti, ke la nomo de Ĝojo havis ian 
influon sur la infanon, kiel Lilio esperis, nomante 
ŝin. 

Oni provu elparoli la vorton akre aŭ kolere, 
kaj troviĝos, ke ĝi ne estas facile farebla ; oni 
preskaŭ ne povas ne karesigi la voĉon, dirante 
“ Ĝoj o.” 

Certe estas, ke preskaŭ ĉiu agadis milde al 
Ĝojo, atendante de ŝi nenion krom bono. Kom- 
preneble tio helpis ŝin en ŝia jam sen tio dezirado 
al la bono. 

Nur malmultaj homoj povas aŭ volas serĉadi 
sub la supraĵoj de la vivo, dezirante kompreni 
“almenaŭ iomete pri ĝiaj profundaĵoj. 

Gojo estis unu el tiaj malmultaj. Kiam ŝi 

ankoraŭ estis juna knabineto, ŝi inklinis taksi la 
homojn. Konatiĝante kun iu, ŝi serĉe enrigardis 
ties okulojn kaj tuj faris decidon pri la karaktero. 

Bedaŭrinde, antaŭ ol la patrino kaj la vivo mem 
instruis ŝin pli bone, ŝi estadis kvazaŭ fermita 
libro, donante nenion krom tio postulata de la 
ĝentileco al tiuj, pri kiuj ŝi pensis, ke ili estas 
nesinceraj, escepte se iu suferis; en tiu okazo, 
forgesante ĉion krom la suferado kaj bezono, ŝi 
plenvole montris kunsenton kaj deziron helpi. 

Ĵaluza tendenco ankaŭ evidentiĝis en Ĝojo, 
kiam ŝi estis tre malgranda, sed tio forpasis, pro 
la severaj lecionoj ricevitaj de ŝi. Jen eeno 

Florenco kaj Filipo revenis hejmen por tie 
pasigi la unuan libertempon de kiam ili eniĝis en 
la edukejon. 

Kompreneble, ĉe ilia reveno ilr havis multon, 
pri kio ili deziris rakonti al la patrino, kiu egale 
deziris aŭskulti ĉiun detalon de ilia lerneja vivo. 
Sekve de tio, ili ricevis la pliparton de la atento 
de Lilio dum la unuaj tagoj post ilia reveno. 

Tio tute ne estis agrabla al Ĝojo. En la daŭro 
de tri monatoj ŝi ricevadis la ĉefan atenton de la 
patrino, kaj nun ŝi ribelis en si kontraŭ la ŝanĝo. 

Multfoje observinte kaj aŭskultinte, kiel avide 
kaj ame la patrino interparolas kun Florenco kaj 
Filipo, ŝi subite eksaltis antaŭen, sidigis sin sur 
la genuoj de Lilio kaj diris duontriumfe, duon- 
batale al la frato kaj fratino : 

— Mia panjo! mta panjo! 

— Ŝi tute ne estas via panjo, ŝi apartenas al 
ni—venis la tuja rediro de Filipo. 

Pli ol unu fojon Ĝojo agis tiamaniere; tial 

unu tagon, kondukinte ŝin flanken, Florenco 
diris : 

— Pli bone vin gardu pri viaj vortoj kaj agoj, 
ĉar verdire vi ne estas nia fratino, kaj nia patrino 
efektive ne estas via! Vi estis malriĉa, kompat- 
inda infaneto, kies propra. patrino ne deziris 
teni vin; tial, sciante kiel onkora estas nia 
patrino, ŝi vin alportis kaj lasis sur la ŝtuparo 
ekster nia domo; poste nia patrino, trovinte vin, 
enportis kaj nur pro kompato tenadas vin. Ĵen, 
vi jam scias ĉion, kaj eble vi ne plu diros : 
““ mia panjo!” 

—Tio ne estas vero! Mi ne kredas ĝin— 
respondis Ĝojo. 

— Kredu ĝin aŭ ne kredu laŭvole, tio ne faros 
ĝin nevera; sed se vi ne kredas ĝin, kiamaniere 
klarigi la diferencojn inter via eksteraĵo kaj nia ? 

— Tamen mi ne kredas ĝin. Mi demandos 
panjon. 

— Ho jes, nepre demandu ŝin; diru al ŝi 
tion, pri kio mi sciigis vin, iru nun tuj, denunc- 
ulino! 

Kompatinda, malgranda Ĝojo! Ŝi ja estis 
malgranda kaj impresebla, tamen ŝi devis ricevi 
tiun ĉi baton. Dum iom da tempo ŝi kvazaŭ 
perdis la ĝojon el sia vivo. 

En la komenco ŝi ne povis kredi la diron, sed 
la penso, ke eble ĝi estas vera, ne povis ne ripete 
veni al ŝi en la kapon. 

Rimarkinte la ŝanĝon en la infano, sed ne 
komprenante la kaŭzon, Lilio timis, ke eble 
malsano trafis ĝin. Tamen post du-tri tagoj Ĉio 
klariĝis, ĉar Ĝojo ne povis plu elteni la necertecon. 

— Panjo—ŝi demandis al Lilio—ĉu mi vere 
estas via filineto ? 

— Vi ja estas, mia kara, sed kia demando! 

— Ĵes, mi scias, ke mi jam apartenas al vi, sed 
ĉu mi vere, reale... ĉiam .. . apartenis ... 
tiel same, .. . kiel Florenco kaj Filipo? ... 
aŭ...aŭ... ulu... nur donacis min al 
vi... lasante min sur pordoŝtupo ... kaj 
Vi... prenis min... . tiamaniere ? 

La lipoj de Ĝojo tremetis, ŝia voĉo mallaŭtiĝis 
preskaŭ ĝis flustro: tiom ŝi dependis de la re- 
spondo al tiu ĉi demando. Ŝi kredis, ke ŝia 
patrino diros al ŝi la veron, ĉar Lilio kutimis 
respondi, aŭ almenaŭ celis respondi al demandoj 
faritaj de siaj infanoj, plene kaj vere, krom 
kiam ŝi sentis, ke tio estus neprudenta. Tiuokaze 
ŝi diris al ili, ke ili ankoraŭ estas tro junaj por 
povi kompreni. 

— Venu al mi, Ĝojo kara—diris Lilio kun 
profundaj doloro kaj amo en la voĉo kaj 
okuloj, kliniĝante kaj invite etendante la brak- 
ojn al sia malgranda infano, kiu subite alkuris 
kaj mallaŭte ploris sur la brusto de la patrino. 

— Vi ja efektive estas mia infano ĝuste tiel, 
kiel estas Florenco kaj Filipo. Kiel ilin, tiel 
ankaŭ vin Dio donis senpere al mi. »Plue, vin 
mi nomis per aparte bela nomo, ĉar .. . kiam 
vi venis al mi, estis tre malĝoje al mi, kaj mi 
esperis, ke vi alportos al mi ĝojon ... kaj 
etulino mia, tion vi ja faris. Nur imagu al vi, 
kiel malĝoja kaj soleca mi estus sen mia kara 
Gojo, kiam Florenco kaj Filipo devis forestadi 
en la lernejo! 

Parolante, ŝi alpremis la filineton al sia brusto, 
dum ĉe la koro ŝi sentis akran doloron. In- 
stinkte ŝi kunsentis kun la infano kaj koleris 
tiun, kiu venigis tian ideon en ĝian kapon ; plie, 
tio rememorigis ŝin pri propra suferado, en tiu 
mizera tempo antaŭ kvin jaroj: Ĉu neniam oni 
permesos al ŝi forgesi pri ĝi ? 

— Kial vi imagis al vi, ke vi ne estas mia 
propra infano, Ĝojo ? 

— Mi ne bone scias—rediris la infano—iu 
diris tion al mi. 

— Ĝojo—respondis Lilio—devas esti, ke vi 
scias, kial vi tion pensis, aŭ kiu parolis al vi pri 
la afero, kaj vi ne volas kaŝi ĝin antaŭ mi, ĉu ne 
vere? Ĉu vi volas kaŝi sekreton antaŭ via 
patrino ? | 

— Tiam Ĝojo klarigis la aferon . 


Lilio parolis kun Florenco, demandante : 

— Kion vi diris al la malgranda Ĝojo, por mal- 
trankviligi ŝin ? 

— Mi! panjo, mi nenion diris ! 

— Pripensu momenton, mia infano, mi ne 
aludas pri io, kion vi diris hodiaŭ al ŝi, sed ĉu 
estas vere, ke vi iam diris al ŝi, ke ŝi ne estas mia 
filino ? 

— Ĵes, panjo, tio estas vera, sed mi ne povis 
ne sciigi tion al ŝi, ĉar ŝi faris malplezuron al mi 
kaj Filipo, alproprigante vin al si, kaj kondutante 
kvazaŭ ni havus neniajn rajtojn pri vi. 

— Sed Florenco, kiel vi povis elpensi tian 
kruelan rakonton, ĉar ĝi tute ne estas vera, kaj 

tion vi scias. Ĝojo estas mia propra filino ĝuste 
tiel, kiel vi estas. 

— Jen kial-—diris Florenco-—Ĉu vi memoras 
la tempon, kiam mi gastis ĉe la avino? lun 
posttagmezon venis sinjorino por fari viziton al 
la avino, kaj ŝi turmentis min per demandoj, 
same kiel plenaĝuloj ofte faras al ni infanoj, 
pensante, ke ili amuzas nin, kvankam pli ofte ni 
nur deziras, ke ili ĉesigu tian demandadon, ĉar 
ĝi nur tedas nin. Nu, do, ĉi tiu sinjorino diris 
inter aliaj aferoj: ““Ĉu vi havas malgrandajn 
fratinojn aŭ fratojn?”” Kompreneble mi diris, 
“Jes, mi havas unu fraton kaj unu fratinon,” 
kaj ĉar ŝi plu demandis, mi plu respondis, 
sciigante iliajn nomojn kaj aĝojn; sed ĉe tio, 
la avino tre malplezure aspektis, kaj, inter- 
rompante, diris rapide, “ Efektive ŝi nur havas 
fraton, ĉar la infano, kiun ŝi nomas fratino, 
„estas orfino; mia filino kompatis ĝin, kaj, 
savinte ĝin de orfejo, nun edukas ĝin, kvazaŭ 
ĝi estus ŝia propra.” Mi ja memoras, ĉar, 
aŭskultante, mi tre miris. Post la foriro de la 
sinjorino, la avino riproĉis min, kio ne estis ĵusta 
ŝiaflanke, ordonante, ke mi neniam denove 
elparolu la nomon de Ĝojo, dum mi gastas ĉe ŝi. 
Ŝi plue diris, ke ĉiu scias, ke mi havas nur fraton, 
kaj ke malriĉa virino lasis Ĝojon sur la porda 
ŝtupo, kaj ke vi pro kompato adoptis ŝin; kaj 
patrino, verdire, aŭskultante mi diris al mi, 
““Guste tion la patrino ja farus.” Tial, kiam 
Ĝojo ĉiam paroladis kaj kondutis, kvazaŭ vi 
apartenas sole al ŝi, kvazaŭ Filipo kaj mi neniajn 
rajtojn pri vi havas, mi koleris kaj ĉion klarigis 


Google 


86 LILIO 


al ŝi. Se ĝi ne estas fakto, por kio la avino ĝin 
diris? Mi ofte rimarkis, ke ŝajne ŝi ne amas 
Ĝojon tiom, kiom ŝi amas Filipon kaj min, kaj 
kiom ni ĉiuj amas ŝin. Pli plaĉus al mi, se ŝi 
efektive estus nia propra fratino, ĉar mi ja amas 
ŝin, kvankam iafoje ŝi estas ĉagreniga. 

Tre malfacilan taskon havis Lilio, kiu bezonis 
ĉiujn siajn fortojn kaj sinregadon. Kredante, 
ke la infano diris al ŝi la veron, post momenta 
pensado ŝi decidis, ke ŝi ne forklarigos la mensogon 
de la avino. Tamen ŝi faris sugestian demandon. 

— Ĉu vi estas certa, ke vi ne sonĝis ĉion ĉi 
tion ? 

— Mi ja estas certa—respondis Florenco, mal- 
gaje rigardante la dolorplenan vizaĝon de sia 
patrino. Ŝi ne memoris antaŭe vidi ŝin tiel 
aspekti. 

— Florenco, tio, kion vi ĵus rakontis al mi, tre 
dolorigas min, sed mi almenaŭ estas pli kontenta 
de kiam vi klarigis ĝin, ĉar mi jam komprenas, 
ke vi ne estas tiel riproĉinda, kiel mi en la 
komenco opiniis. Verŝajne vi kredis tion, kion 
vi diris al Gojo. Tamen ja dolorigas min pensi, 
ke vi kapablas tiamaniere riproĉi kaj malfeliĉigi 
vian fratineton, kiom ajn vi kredis, ke ĝi estas 
vera! Ŝi ja estas nur kvinjara, dum vi havas dek 
tri jarojn. Vi ankoraŭ estas tro juna kaj nema- 
tura, por ke vi komprenu ĝuste, kiel kaj kial 
Ĝojo estis sendita al ni-~eble kiam vi estos 
pliaĝa, se vi tion deziros, mi klarigos la aferon al 
vi,—dume estu certa, ke Ĝojo efektive estas mia 
infano kaj neniam havis iun patrinon krom mi. 
Nu, kara, mi vidas, ke vi jam bedaŭras viajn 

nepripensitajn vortojn, kaj mi deziras, ke vi ja 
bedaŭru ilin sufiĉe, por ke ili servu al vi kiel 
grandvalora leciono, sed ne permesu, ke pro ili 
vi fariĝu tro mizera. Kisu min, mia infano, kaj 
iru. 

Tiuj kvin jaroj estis por Lilio longa, neinter- 
rompita penado. 

Krom la lastsezonaj vestoj, onklino Anna 
sendadis al ŝi 50 spesmilojn kiel kristnaskan 
donacon; ankaŭ la fratino Alico kelkfoje sendis 
al ŝi malgrandan monsumon, sed, ekster tio, 
neniu ŝin helpis. Ŝi eestis tro fiera, por ke ŝi petu 
almozojn de la parencoj. Seiam ŝi inklinis sciigi 
iun parencon pri siaj bezonoj, ŝi devis nur rem- 
emorigi sin pri io, kio okazis en ŝia juneco, dum 
vizito ĉe onklino Maria kaj onklo Tomĉjo. 

Elrigardante el la fenestro, sur la orde prizorg- 
itan ĝardenon, onklino Maria kaj Lilio ekvidis 
malriĉan parencinon alproksimiĝi. 

—fHo, ve! Ho, ve!—ekkriis neplezure la 
onklino—Jen ree venas la kompatinda kuzino 
Eva! Kion nome ŝi povas deziri ĉi tiun fojon ? 

Lilio tiam havis nur dek ses jarojn, sed kiel la 
vortoj, tiel ankaŭ la tono per kiu ili estis el- 
parolataj, faris sur ŝin fortan impreson, kaj ŝi 
silente promesis al si neniam peti almozon de kiu 
ajn. 

Ŝi ne rompis la promeson. Parolante aŭ 
havante kiajn ajn rilatojn kun la parencoj, ŝi 
firme evitis ĉian aludeton pri la malfacilaĵoj, kun 
kiuj ŝi devis ĉiutage bataladi. 

La parencoj ne povis ne scii, ke tiaj malfacilaĵoj 
ekzistas, sed ili ne serioze pripensis ilin. Ili 

livolis ne memori, ke nefortika virino, ŝirmite 
konti senpera rilato kun la maldelikata, malin- 
dulga mondo, kiel Lilio estis ĝis la morto de sia 
edzo, ne povas facile enspezi ĉion necesan por 
tri infanoj kaj ŝi mem. Tamen Lilio iam estis 
speciala favoratino de la parencoj. Se iam ili 
enema pri Ŝi, tio estis nur por silente gratuli sin 
pro tio, ke ŝi ne maltrankviligas ilin, nudigante 
siajn bezonojn, zorgojn kaj dolorojn. 

Du el ili: onklo Tomĉjo kaj onklino Maria, 
kiuj estis bonstataj se ne efektive riĉaj, venis unu 
fojon neatendite al Lilio, sed ili nur deziris 
havigi ion al si mem. 

En iliajn kapojn venis la penso, ke estus tre 
agrable havigi al si en la hejmon malgrandan 
knabinon. Kiel ŝi amuzus ilin, kiom amus! 
Kiel dolĉe estus por ili esti nomataj patro kaj 
patrino! Ili decidis serĉi belan, interesan etulinon 
kiu jam transpasis la klopodigan aĝon, en kiu ŝi 
kredeble rompus la noktan ripozon kaj alie 
interrompus ilian komforton. 

Kompreneble ili intencis agi rilate al ŝi tre 
bone kaj favore; doni al ŝi abundon da ludiloj 
kaj elegantajn vestaĵetojn, dungi por ŝi vart- 
istinon, kiu povos preni ŝin ĉiam, kiam ne estos 
oportune al ili teni ŝin kun si. Ili eĉ-decidis 
testamenti al ŝi sian tutan havon, se ŝi entute 
kontentigos ilin ! 

Ili diris unu al alia Kiel danka estos iu 
kompatinda malriĉa virino, kiam ŝi havos unu 
infanon malpli por nutri, vesti, kaj alie prizorgi !— 
sed ili forgesis aldoni: kaj unu animon malpli, 
kiu amos ŝin. 

o. 

— Trafite!—ekkriis onklino Maria—se nur la 
infano estas bela kaj ama kun agrabla maniero ; 
se Ŝi ne estas malfortika, kaj ne havas iajn mal- 
bonajn inklinojn. 

— Mi memoras, ke kiam ni lastfoje vidis ĝin, 
la infaneto ne estis bela, sed tio estis antaŭ du 
jaroj, kiam ĝi havis nur kelke da semajnoj. 
Eble ĝi jam aspektas pli alloge. 

— Povas esti, ke ĝi jam ne vivas! ni iru al 
Lilio, ne antaŭe informinte ŝin pri nia vizito, por 
mem vidi, antaŭ ol kompromiti nin—diris plue 
onklino Maria. 


Tiel okazis, ke unu matenon, entuziasmaj pri 
sia espero, ili veturis al Riverton kaj alvenis la 
domon de Lilio. 

Malferminte antaŭ ili la pordon, la juna serv- 
antino kondukis ilin en la manĝoĉambron, ĉar 
la saloneto estis jam okupita. Kiam la pordo 
fermiĝis, ili ekvidis Ĝojon mem, genuantan 
sur la planko kontraŭ la malfermita ŝranko de 
la telermeblo. Ĉe ilia eniro la kapo kaj supra 
parto de la korpeto estis interne de la ŝranko, 
sed aŭdante la sonojn de voĉoj kaj la bruon de 
fermiĝanta pordo, tuta Ĝojo eliĝis el la ŝranko 
kaj sin turnis, por vidi, kiuj tio estas. 

Efektive ŝi aspektis pentrinde! En ŝiaj brilaj 
okuloj montriĝis serioza, mira esprimo, sed nenia 
signo de honto pri ŝia ŝteleto; la buŝeto estis 
ŝmirita per framba konfitaĵo, dum pluaj signoj 

de ŝia ĵusa agrabla okupo troviĝis sur la vesteto. 

Onklino Maria kaj onklo Tomĉjo tuj amis la 
infanon kaj senhezite decidis, ke Ĝojo estas 
adoptinda, kaj ke ili akceptos ŝin. 

— Kara, eta ŝtelistino, vi!—ekkriis onklo 
Tomĉjo, neŝaĝe ekirante en la direkto al la infano 
por enbrakigi ĝin, neatentante la konfitaĵon, ĝis 
onklino Maria sin intermetis ĝustatempe, kriante ; 

— Haltu, haltu, Tomĉjo, alie vi tute malpurigos 
la vestaĵojn per la glueca konfitaĵo! 

Poste, priparolinte aliajn, ordinarajn aferojn 
kun Lilio, onklino Maria proponis, ke ĉi tiu 
transdonu Ĝojon al ŝi, por ke ŝi kaj la edzo 
adoptu ŝin. 

Sed ilia tasko ne estis tiel facila, kiel antaŭe 
ili pensis. Fine ili devis foriri sen ia eĉ la plej 
malgranda espero, ke Lilio disiĝos de la infano. 

Ofte Lilio ne sciis, kiamaniere ŝi povos pagi 
siajn ŝuldojn. Ŝi devis vendi sian malgrandan 
aron de juveloj. Malaperis unu ornamaĵo post 
alia, ĝis fine ŝi tenis por si nur tri: nemulte- 
kostan broĉon kaj la du ringojn, kiujn la amata 
edzo surmetis sur ŝian fingron, unu ĉe la fianĉiĝo, 
la alia ĉe la edziniĝo. 

Ŝi estis danka al Dio, ke ŝi ne devis vendi iujn 
el la mebloj; eĉ la pianon ŝi devigis sin teni, 
prave decidinte, ke tio estas bona ilo, por helpi 
al ŝi gajni vivrimedojn. 

Tamen, kvankam la najbarinoj ne povis diveni 
pri ĝi, ofte Lilio travivis tagojn, nesciante, de kie 
venos la morgaŭa provizo de nutraĵo, sed iel ĝi 
ja venis. 

Ofte promenante sur la trotuaro, survoje por 
reporti kudraĵon, kiun en la vintro ŝi faradis por 
klientino, loĝanta en la aristokrata parto de la 
vilaĝo, ŝi ĝojis, se ŝi trovis diskuŝantajn pecojn 
de karbo, restantajn post senŝarĝiĝo de karbo- 
veturilo. 

Si kutimiĝis ilin serĉi apud ĉiu fera rondaĵo, 
kiu troviĝis en la trotuaro, kontraŭ multaj 
domoj, por kovri la aperturon kondukantan al la 
karbokelo malsupre. 

Kiom da honto kaj sinhumiligo tio kostis al 
Lilio, oni ne povas realigi al si. Kiam preter- 
pasantoj tie estis, ŝi malakcelis sian paŝadon aŭ 

marŝis preter la celata loko, kaj revenis poste por 
kolekti la dezirindajn nigrajn pecojn, kiam jam 
neniu estis rigardanta. La karbo estis tre multe- 
kosta, kaj iom severaj estis kelkfoje la vintroj. 

Post la unuaj semajnoj pasigitaj en Riverton, 
ŝi neniam malŝparis monon por hejtoligno. Aŭ 
infano aŭ juna servistino devis tion kolekti sur 
la sablaĵo, kie ĉiam estis trovebla tiom, kiom ili 
deziris el tio, kio restis post la defluo de la tajdo. 

Ordinare ŝiaj loĝantoj pagis ŝin sufiĉe bone kaj 
ŝin traktis kun respekto, sed iufoje okazis, ke iu 
venis, tre klopodigis ŝin, postulis karajn manĝ- 
aĵojn, kaj posteforirissen pago deeĉ unu spesmilo. 

En Riverton la manĝaĵoj estis tre karaj; se 
Lilio povus iri al la Liverpola foiro, ŝi povus 
aĉeti multe pli malkare. Tamen ŝi ne povis 
malŝpari la tempon necesan por tien iri, nek 
estis ŝi sufiĉe fortika, por ke ŝi portu pezajn 
ŝarĝojn, kiel facile povis fari la najbarinoj, 
venante returne de la foirejo. 

Sed, kompense, la luprezo por domoj ne estis 
proporcie kara, kaj tial ŝi devis nur pagi po kvin- 
cent spesmiloj jare por la mezgranda domo. 

Malfeliĉe la luiganto rifuzis fari riparojn, kaj 
ĉar Lilio devis nepre konservi la domon bonorde 
kaj alloge tial, ke tio estis por ŝi la plej bona 
formo de rekomendiĝo, ŝi mem tapetis la murojn 
kaj kolorigis la lignaĵojn en du malgrandaj 
litĉambroj. 

Koncerne la laboron mem la rezultato estis 
sufiĉe laŭdinda, sed pro tio, ke Lilio poste mal- 
sanis dum tuta semajno pro la nekutima laboro, 
ŝi decidis, ke fari ree tian laboron ne utilus al ŝi. 

Estis varma premaera tago, kaj la infanoj, 
nesciantela kaŭzon, estis pli inklinaj al malpaciĝo, 
ol ordinare. 

Ili grupiĝis sur la sablaĵo, la plej aĝaj en kelka 
distanco de Ĝojo kaj Nora, kiuj estis konstru- 
antaj kastelon el sa blo. 

Enuigitaj de ia ĵusa okupo, la pli aĝaj infanoj 
komencis diri: kion nun fari. 

— Mi scias kion fari—diris Ella, la kamarad- 
ino de Florenco—ni ludu pilkon. Kiuj volas 
ludi pilkon ? 

— Mi!—senhezite respondis ĉiuj el la grupo de 
pliaĝuloj. 

— Nu, do, kiu havas la pilkon ? 

— Mi pensas, ke Nora ĝin havas, ĉar antaŭ ne 
longe ŝi kaj Ĝojo estis ludantaj kun ĝi—respondis 
Filipo. | 

— Mi tuj havigos ĝin al ni—diris Ella, kaj 
ekkriis Nora, No-ra, ĵetu al mi la pilkon, ni 
deziras ludi kun ĝi. 

La pilko troviĝis apud Nora, kiu tuj kaptis 
ĝin per ambaŭ manoj kaj ekkriis : 

— Ne, mi ne volas; ĝi estas mia pilko.—Tiel 
estis la respondo de tiu bela kvinjarulino kun 
ronda vizaĝo tiel ruĝeta kaj blanka, kiel pom- 
floro, kaj kun belaj, grandaj okuloj tiel bluaj, 
kiel miozotoj, kaj franĝitaj per kurbaj, longaj, 
orkoloraj okulharoj. La ordinare belformaj 

brovoj kaj dolĉe aspektantaj okuloj kaj buŝo 
kuntiriĝis de malbona humoro. 

— Ne estu tiel malagrabla, Nora; vi jam ne 
uzas la pilkon, kaj ni redonos ĝin al vi tuj, kiam 
ni finos ludi kun ĝi. Estu bona knabineto kaj 
donu. 
~— Ne, mi ne volas; mi kaj Ĝojo bezonas ĝin. 
Ni mem pilkludos post unu minuto. 

— Donu ĝin, kara Nora—flustris Ĝojo—ni ne 
ankoraŭ finis konstrui nian kastelon, kaj ni povos 
poste ludi butikon. 

—lNu, do—plue diris Ella—vi kaj Ĝojo 
povas ludi kune kun ni, se vi deziras .... 

— Mi ne deziras. Mi volas teni mian pilkon 
ĉe mi!—diris Nora, preskaŭ plorante. 

Provinte mildajn metodojn havigi al si la 
pilkon, Ella alproksimiĝis al l fratineto, kiun ŝi 
malpacience frapis sur la vango, dirante males- 
time:—Tenu do vian pilkaĉon, vi malagrabla, 
egoista knabinaĉo! ni jam ne akceptus ĝin, eĉ 
se vi genue petus nin! 

Ĉe tio la aero disŝiriĝis per akra kriego, kaj 
Nora, stariĝinte, komencis kuri en la direkto al 
la domo, ĉiam plorante kaj vokante la patrinon. 

—Vi ne devus tion fari—diris samtempe 
Filipo Ĉester kaj Ruperto, la pli aĝa frato de 
Ella kaj Nora—ŝi ja estas nur etulino. 

— Jen kion vi faris!—ridante diris Vilĉjo, la 
dua frato—Vi ricevos ion, kio ne plaĉos al vi, 
kiam vi revenos hejmon. Mi ne dezirus stari en 
viaj ŝuoj! 

Subite Florenco, kiu staris senvorte dum ĉi 
tio okazis, diris al sia kamaradino : 

— Vi faris bone, punante la plorbubinon, ŝi 
lene meritis ĝin, ŝi plendkriadas pri la plej 
pamaielaj aferoj! Ne tia estas mia fratineto, kiu 
ne ekkrius, se mi frapus al ŝi ambaŭ vangojn per 
mia tuta forto! 

Ĝojo staris apude kun serioza mieno, ĝis 
aŭdiĝis la neatenditaj vortoj de laŭdo de la 
fratino. Ĉe tio radianta rideto kurbigis ŝiajn 
lipojn kaj briligis la okulojn, sed nur en la daŭro 
de momento. 

Antaŭ oliu povis diveni ŝian intencon, Florenco 
iris al Ĝojo, levis la manon kaj forte frapis jen 
unu palan vangeton jen la duan. 

— Ĵen, vi vidas !—ŝi triumfe ekkriis, rigardante 
Ĝojon kaj poste turnante sin al Ella—via 
fratineto eble estas pli bela, sed mia estas la pli 
kuraĝa! 

Kompatinda Ĝojo! Ambaŭ vangoj jam ne 
palaj montris ruĝan makulon, kaj ili pikis tiel, ke 
nur per la plej granda penado ŝi povis enteni la 
larmojn, kiuj plenigis la okulojn, kaj la indignajn 
vortojn, kiuj venis al la lipoj sed ne trapasis ilin. 

Dum kelke da momentoj ŝiaj sentoj estis mal- 
facile regeblaj; ŝi tre deziris redoni la baton al 
Florenco, sed tuj kiam ŝi levis la okulojn kaj 
enrigardis tiujn de Florenco kaj aŭskultis la 
karajn vortojn, kiuj proklamis, ke ŝi estas pli 
laŭdinda, ol bela Nora, la kolero kaj indigno 
estingiĝis. 

— Mi do ankaŭ havas ion admirindan, kvan- 
kam mi ne estas bela, kiel Nora. 

Bone sciis Ĝojo, ke ŝi mem ne estas bela. 
Ankoraŭ en tiu mateno, aŭdinte ies rimarkigon 

pri la nedubebla beleco de Nora, ŝi la unuan 
fojon demandis sin: Kiel mi aspektas ?ĝ Ĉu 
ankaŭ mi estas bela ? Mija esperas, ke mi estas 
almenaŭ beleta! Tuj kiam ŝi tion ekpensis, ŝi 
rapide iris en la litoĉambron de ŝia patrino, metis 
seĝon kontraŭ la tirkestaro, kaj, stariĝinte sur 
ĝin, esplore rigardis sin reflektatan de la spegulo. 

Post unu longa rigardo ŝi deturnis sin kun 
prema sento de malkontento, miksita kun sento 
de malsupereco. 

— Ne—ŝi diris al si—mi tute ne estas bela, 
mi neniel similas malgrandan Noran! Mi ne 
havas longajn, orajn buklojn, miaj mallongaj 
haroj estas preskaŭ nigraj kaj estas tute sen 
bukloj. 

Krom tio ŝi vidis malbelan mankon, kie hieraŭ 
estis dento. 

Estis karakterize de Ĝojo pensi pri Nora, ke 
ŝi estas malgranda, kvankam efektive ambaŭ 
infanoj havis preskaŭ saman grandecon. Sed 
Nora ne estis tiel originala kaj memdependa, 
kiel Ĝojo, kiu ne estis tiel dorlotita kaj kiu pli- 
parte devis amuzi sin. 

Kiam la infanoj estis duope farantaj sian 
tualeton antaŭ la vespermanĝo en tiu sama tago, 
Florenco aliris al Ĝojo kun io brilanta en la 
mano kaj diris : 

— Ĝojo, mi timas, ke mi tre dolorigis vin, kiam 
mi vangofrapis vin tiel forte hodiaŭ en la ĉeesto 
de la aliaj, sed mi faris ĝin ne antaŭe pripensinte. 
Mi tiel ekkoleris kontraŭ tiu plendkriema pupo 
Nora, kiun ĉiu admiras! Se vi estus plorinta, 
kiam mi vin frapis, vere mi ne scias, kion mi 

farus, mi tiel hontus! Tamen vi eĉ ne ekkriis, 
kaj mi tiel kontentiĝis pri tio, ke mi volas doni 
al vi ĉi tiun broĉeton, kiun vi ĉiam admiris. Mi 
poluris ĝin, kaj vi povos de nun surporti ĝin kaj 
ĉiam teni kiel vian propran! 

“Tiel dirante, Florenco alpinglis en la kolumo 
de la vesteto de Ĝojo malgrandan Maltan krucon 
el arĝento, bele gravuritan. 

Filipo staras en la fundo de ĉi tiu rakonto. 
Li estis dekjarulo kiam la epizodo de la pilko 
fariĝis, kaj estis fortika belforma knabo. 

Li tre similis Florencon per la trajtoj kaj 
koloro, sed la esprimo estis nesama. La okuloj 
estis pli ŝanĝiĝemaj kaj ne aspektis kalkulemaj, 
kiel iufoje okazis ĉe Florenco. 

Li havis malkaŝeman, knaban vizaĝon mon- 
trantan firman volon, la mieno kaj parolmaniero 
estis lom memfidaj kaj fanfaronaj, kaj li estis 
ĉiam preta partopreni en ĉiuj bataloj, petolaĵoj 
kaj amuzoj, kiuj okazadis, se nur tio ne kaŭzis 
turmenton al bestoj aŭ al tiuj malpli grandaj 
ol li mem. 

Li havis prudenton, kiu helpis lin eliĝi el 
multaj embarasoj, kaj lin oni povis pli influi per 
argumentado, ol per batoj aŭ minacoj. 

Nur unufoje Lilio punbatis lin, ĉar verdire ŝi 
ne aprobis tian punmetodon. 

En momento de nerva kolereto ŝi frapis lin 
neforte sed malpacience. 

Tuj la okuloj de Filipo ekflamis, liaj vangoj 
ruĝiĝis, kaj li kunpremis la pugnojn, tenante ilin 
al la flankoj. 

— Patrino — li diris sufokiĝe — Vi neniam 
denove frapu min! Prefere elpensu alan mani- 
eron puni min. Mi... mi... mi preskaŭ 
frapis vin redone!—Dirinte tion li forkuris, kaj 
ne lasis vidi lin ĝis kelke da horoj forpasis. 

Kiam li la unuan fojon vizitis knaban lernejon, 
li forte rifuzis, ke oni tien lin konduku. 

— Patrino!—li diris—Se vi akompanus min, 
oni pensus pri mi, ke mi estas infaneto! 

Ĉe la lernejo oni faris al li multajn demandojn, 
inter ĉi tiuj :—Kia estas via patro ? 

— Mia patro mortis—respondis Filipo, al kiu 
la demando ĝis nun ne prezentis sin, sed kiu 
tamen faris tujan decidon eldemandi la patrinon 
pri ĝi, kiam li revenos hejmen. 

Dume lia fantazio jam proponis kontentigan 
ideon, kiun li donis sen perdo de tempo. 

— Mia patro mortis, sed li estis la plej alta el 
ĉiuj viroj kaj havis la plej laŭtan voĉon! 

Pli ol unu fojon li ŝirmis sensaĝan Kanjon : 
kompatinda tridekjarulino, kies korpo kreskis 

“ĝis grandeco de tiu de ordinara virino, dum ŝia 
spirito restis kiel tiu de infano. 

Ŝiaj haroj estis disigitaj sur la mezo de la 
kapo, streĉe tiritaj for de la vizaĝo kaj ligitaj 
malantaŭe en tuberon. 

Ŝi portis longan, malhelan veston el katuno 
kun blanka antaŭtuko kaj pajla, larĝranda, 
infana ĉapelo, ligita de elasta laĉo sub la men- 
tono. En la mano ŝi kutime portis infanan 
fosileton el ligno kaj ladan siteleton. 

Ĉiufoje kiam la knaboj kaj knabinoj ekvidis 
tiun ĉi kompatindan virinon, kies patrino batadis 
ŝin tiel same, kiel ŝi batus malbonan knabineton, 
ili ĝoje ekkriis kaj komencis persekuti ŝin, dirante: 

— Rigardu, jen sensaĝa Kanjo! 

Iafoje ili ĵetis al ŝi ŝtonojn aŭ aliajn ĵetaĵojn 
dum ŝi forkuradis. Alifoje, grupiĝinte ĉirkaŭ ŝi, 

ili faris al ŝi multe da sensencaj demandoj, kaj, 
ricevinte respondojn, ili ekridegis. 

Ordinare, kiam ili demandis ŝin pri io, sensaĝa 
Kanjo prenis timan aspekton, ŝovis fingron en la 
buŝon kaj, kun sensignifa rideto sur la lipoj, 
naive respondis ; ““ Mi ne scias! ”” 

Tamen tio ne ĉiam okazis. Kelkfoje ŝi forte 
koleris anstataŭ timi, siblis tra la dentoj kaj 
kraĉis al siaj junaj persekutantoj, sin ĵetegis al 
ili, kaj se ŝi sukcesis kapti unu el ili, tiu ĉiam poste 
evitadis pluan kapton, ĉar la kompatinda virino 
havis eksterordinaran forton kaj sciis sovaĝe 
defendi sin per la manoj, piedoj kaj ungoj. 

Ĝuste tion la infanoj sekrete esperis kaj timis. 
Kompreneble ĉiu esperis eviti kapton. 

Ili bone sciis, ke la kolera eksplodo baldaŭ 
estingiĝos kaj samtempe la eksterordinara el- 
montro de forto, lasante kompatindan Kanjon 
malforta kaj tremanta. 

Unu tagon, kiam la infanoj turmentadis 
Kanjon, kiu pli ol unu fojon vane provis kapti 
unu el ili, Filipo subite konstatis, kiel kruele li 
kaj liaj kunuloj agas. Tial li iris antaŭen, parol- 
ante per laŭta, ordona voĉo : 

— Sufiĉe! Ni ĉesu! Ni ne plu turmentu ŝin. 
Se iu ajn ankoraŭ unu fojon turmentos ŝin, mi 
forte pugnobatos lin! 

Pro miro la areto de infanoj ĉesis turmenti 
“ Kanjon, turnante sin por sciiĝi, kiu interrompis 
la amuzon. : 

Filipo estis nur dekjarulo, sed li staris elrekti- 
ĝinte, liaj okuloj fajre brilis, kaj liaj lipoj ricevis 
decidan esprimon. 

La plimulto de la infanoj nenion kontraŭdiris, 
sed unu el ili, rapide retrovinte sian aplombon, 
ekkriis : 

— Kaj kiu, nome, vi estas? Almenaŭ sur min 
vi ne kuraĝas meti manon! 

— Mi ne kuraĝas meti manon sur vin?—rediris 
Filipo—se vi ree penos ektuŝi kompatindan 
Kanjon, vi tuj vidos, ĉu mi kuraĝas aŭ ne! 

— Nu do, jen!—respondis la dua, alkurante al 
Kanjo kaj ektirante ŝian antaŭtukon, kiu cedis 
al la ektiro, kaj granda ŝiro fariĝis en ĝi. 

Ĉe tio la larmoj ankoraŭ pli rapide sin sekvis 
sur la vangoj de la virino, kiu nun antaŭsentis la 
batojn, kiujn ŝi ricevos de la patrino. 

Nu, ni vidu, kion vi faros al mi! 

— Jen kion, kaj plue jen!—tuj respondis 
Filipo, per pugnigitaj manoj forte frapante sian 
kontraŭulon, kiu estis eble pli granda, ol li mem. 

Tiamaniere la du knaboj estis elbatalantaj la 
aferon meze de grupo de junaj interesatoj, kies 
aprobaj krioj ĉiam instigadis ilin al pluaj penoj. 

Tamen preterpasanta sinjorino, haltinte, inter- 
rompis la batalon per kunsenta demando, en kiu 
estis nenia riproĉo, kvazaŭ batalo inter knaboj 
estis natura afero. 

Ĉar la sinjorino montriĝis takta kaj bonkora, 
post ne longe ŝi ricevis promeson de ambaŭ 
knaboj, ke ili ne rekomencos la pugnan inter- 
batadon. Trankviliĝinte Kanjon, la sinjorino 
akompanis ŝin al ŝia hejmo, por evitigi al ŝi la 
timatajn insultojn kaj punbatojn de la patrino 
pro la disŝirita antaŭtuko. 

De tiu tempo kompatinda Kanjo pensis pri 

Filipo, ke li estas ŝia amiko kaj defendanto. Ŝi 
eksciis, kie li loĝas, kaj kiam li forestadis en 
edukejo, ŝi ofte aperis antaŭ la kuireja pordo, 
dezirante vidi Lilion. 

e la unua renkontiĝo, trovinte ke Lilio estis 
milda kaj kunsenta,Kanjo diris kunsensignifa rido: 

— Ŝinjorino Ĉester, kiam revenos via Filipo ? 

— Ho, post longa tempo! Kial vi demandis 
tion ? | 
— Li ne lasas, ke la knaboj incitu min! 

Kanjo elpensis ruzan motivon por plilongigi ĉi 
tiujn vizitetojn. 

Alproksimiĝinte la domon, ŝi demetadis la 
ĉapelon, laboradis tiel kun la elasta laĉo, ke ŝi 
tute malkudris unu finon kaj pliparte liberigis la 
duan. | 

Poste ŝi prezentis sin antaŭ Lilio, kaj demand- 
inte kiel kutime pri Filipo kaj manĝinte pecon da 
kuko, ĉar ordinare Lilio proponis pecon, ŝi levis 
la manon, demetis la ĉapelon kaj petis, ke Lilio 
alkudru al ĝi la laĉon, aldirante : 

— Kudru ĝin tre firme, alie la patrino batos min. 

Alvenis tago, en kiu kompatinda Kanjo 
neatendite repagis plenplene la bonkoraĵojn, 
kiujn ŝi ricevadis de Lilio kaj Filipo. 

Tio okazis en la lasta tago de la paska liber- 
tempo. 

Filipo estis pasiganta la tempon en akompano 
de kelke da fiŝkaptistoj, kolorigantaj la boatojn 
kaj riparantaj la retojn. Ĝojo estis kune kun 
kelke da samaĝulinoj sur la sablaĵo, kaj Florenco 
estis ĝuanta la agrablan ludon, nomatan ““ Sekvu 
la kondukanton ”” kun grupo de infanoj. 

Allogan lokon ĉi tiuj elektis por la ludo. Ĝi 
estis en distanco de kvindek jardoj de la domo de 
Lilio. Tie domo estis konstruata, kaj Florenco, 
kies vico estis ludi la rolon de kondukantino, 
grimpis supren per du ŝtuparetoj kaj atingis la 
duan etaĝon, malatentante la ekkriojn de timo 
kaj admono, eliĝantajn ella buŝo de la malpli 
aventuremaj infanoj. 

Irante sur mallarĝa, brika rando, ŝi faris eraran 
paŝon kaj falis sur la teron. 

La ceteraj infanoj estis en diversaj gradoj de 
alteco kaj neniel povis helpi. Ili simple fariĝis 
en konfuzon, forte ekkriante. 

Sed la sorto aranĝis, ke la sensaĝa Kanjo estu 
apude, kiam Florenco falis. Ŝi estis kaŝe rigard- 
anta la infanojn, enviante al ili la povon ludi 
kune, ĉar ŝi mem devis ĉiam ludi sola. 

Post nur momenta paŭzo, dum kiu ŝia koro 
ŝajnis Ĉesi bati, ŝi iris antaŭen. Ŝi neniam povis 
sen naŭzo rigardi ian malsanon aŭ akcidenton, 
tamen ŝi penis regi sin dum ŝi alproksimiĝis 
Florencon, ĉiam murmurante al si. 

Estas nefacile kompreni, kiamaniere la kompa- 
tindulino sciis, kion fari. Tamen post ĉirkaŭ- 
rigardo, kvazaŭ en la espero, ke iu alia venos 
helpi, ŝi kliniĝis kaj per nekredeblaj forto kaj 
ama zorgo levis Florencon kaj alportis hejmen 
al Lilio. 

Kuŝiginte la vunditan knabinon sur sofon en 
fronta ĉambro, kompatinda Kanjo, ŝvitanta kaj 
iom senspira, sentis fortan kontenton pri si mem, 
kaj ripetadis al si subvoĉe : 

. Estas mi, kiu alportis ŝin al sinjorino Ĉester ! 

„... Ŝi estas la granda fratino de Filipo, kaj 
Filipo estas mia amiko. Li ne lasas, ke la knaboj 
turmentu min, kiam li estas ĉi tie . . . Ŝi estas 
la granda filino de sinjorino Ĉester. Mi amas 
sinjorinon Ĉester, ŝi ĉiam estas bona por mi, 
donadas al mi kukon, alkudradas mian elastan 
laĉon ... Mi alportis ŝian grandan filinon . .. 
kaj tiel plu. 

Kompatinda Lilio! la aflikto kiu ŝin trafis 
premis ŝin tiel, ke ŝajnis al ĉi, ke ŝia koro dis- 
ŝiriĝas. 

Atente esplorinte la pacientinon, la kuracisto 
diris al Lilio : 

— Mi devas ne kaŝi al vi la fakton, ke la stato 
de via infano estas danĝera, sed ni ne malesperu, 
antaŭ ol havigi al ni alian opinion krom mia. Se 
vi tion permesos, mi tuj vokos doktoron Salma 
el Liverpolo. Se iu povas savi al la infano 
la vivon, tiu estas li. Iu osto de la vertebra 
kolono rompiĝis, kaj povas esti, ke splito 
premas sur la spinan medolon. Se mi ĝuste 
diagnozis, oni povos formovi la spliton kaj per 
tio forigi la premadon de sur la spina cerbo. 
En tia okazo la infano vivos ankoraŭ multe da 
jaroj, kvankam ŝi ne plu estos fortika sed 
bezonos konstantan zorgon. (Cetere por tia 
operacio lerta Ĥirurgo estas nepre necesa, kaj 
tial mi rekomendas doktoron Salma. Venigi lin 
kostos al vi multe, sed tio estas la sola rimedo, 
kiun mi konas, por savi al vi la vivon de la infano. 
La okazo estas urĝa, tial, se vi deziras la servon 
de doktoro Salma, mi devas tuj sendi telegramon, 
kiu venigos lin post ne pli ol kelke da horoj la 
plej malfrue. Se estas al ni feliĉe, povas esti, ke 
li alvenos post ĉirkaŭ unu horo. 

— Mia monhavo estas tre malgranda, sed iel 

mi pagos la koston. Venigu doktoron Salma 
senprokraste, mi petas, nur konsilu al mi, kion 
mi mem povas nun fari, por malpliigi al mia infano 
la doloron! 

Kiam la telegramo alvenis, la kuracisto jam 
estis for ella domo. Efektive li ĵus ekveturis per 
vagonaro por fari gravan operacion en granda 
distanco, kaj li ne povis reveni ĝis la sekvonta 
mateno. 

Kaŭze de tio li ne vizitis Lilion ĝis preskaŭ 
tagmeze. Atente esplorinte Florencon, li ne 
povis doni kontentigan raporton. 

— Se nenio maltrankviligos vian filinon kaj 
vi tre lerte flegos ŝin, ŝi eble povos vivi ankoraŭ 
kelke da tagoj; sed ĉu ŝi vivos pli longe, mi ne 
povas antaŭdiri. Se vi forte deras tion, mi 
faros operacion. Eble ĝi bone efikus, sed timante, 
ke ĝi nur plifruigus la morton, mi ne povas ĝin 
rekomendi. Prenu kelke da minutoj, por plene 
konsideri la aferon, kaj poste ni ree interkonsiliĝa. 
Dume, kuŝante senmove, la infano ne akre 
suferos. 

Tiel la lerta Ĥirurgo parolis al Lilio, kaj ĝuste 
kiam li finis paroli, Ĝojo venis, ekfrapetis la 
pordon kaj alvokis Lilion al Florenco, kiu sendis 
urĝan peton al la patrino. 

Per ia neklarigebla metodo Florenco divenis 
la demandon, kiu okupis la kuracistojn kaj la 
patrinon, kaj ŝi mem solvis ĝin. 

— Panjo, ĉu la kuracistoj diris, ke ili povos 
resanigi min ? mi volus diri, tute resanigi min en 
tia grado, ke mi denove estos tiel fortika kaj 
rekta, kiel ordinaraj knabinoj ...aŭ... ĉu mi 

nepre estos kripla, kiel la malgranda Franjo 
Martin?...aŭ...ĉu...midevas morti... 
baldaŭ ? 

Lilio penis serenigi la infanon sen rekta 
respondo. 

— Mia karulino, penu ne pripensi pri la estont- 
eco kaj pri tio, kio povus a Mi ankoraŭ ne 
estas tute certa . . . sed kredu, ke la kuracistoj 
kaj mi faras kaj farados ĉion, pri kio ni esperas, 
ke ĝi resanigos vin! Vi devas helpi nin kiom 
eble, mia kara. Tion vi faros, se vi kuŝos kiel 
eble plej trankvile kaj senmove, glutante ĉion, 
kion mi alportos al vi. Anstataŭ rigardi antaŭen 
en la estontecon, pri kiu oni scias tiom malmulte, 
penu rigardadi malantaŭen en la memoron, 
revokante kelkajn el la multaj feliĉaj horoj, 
kiujn vi jam ĝuis ... nun ja estas malfacila 
tempo por vi, infano mia, kaj se tio estus ebla, 
kiel ĝoje mi elportus la doloron kaj ĉion, kion vi 
timas! Sed mi ne povas... mi ne povas 
anstataŭi vin .. . mi ne komprenas, kiamaniere 
la volo de Dio energias, sed mi scias, ke Li 
ĉirkaŭadas nin je la amo, kaj ke sub ni estas la 
eternaj brakoj. | 

— Mi ja penos, panjo, sed mi ne povas ne iom 
maltrankviliĝi, ĉar por mi ĉio—la vivo mem— 
dependas de la vortoj de la kuracistoj . . .. 

— Mi scias tion, mia kara, sed mi volas helpi 
vin; vi ne devas multon diri, tio lacigus vin. 

—Tamen aŭskultu, panjo, ... mi ne tre 
forte timas morti, kvankam kompreneble . .. 
ne estus agrable forlasi vin ... kaj Filipon ... 
kaj Ĝojon, sed ĝis nun en mia tuta vivo mi ĝuis 

bonegan tempon... kaj... vi ja tiel ofte 
kaj tiel alloge priparolis pri la ĉielo kaj Dio, ke 
mi estas certa, ke tie mi ne sentus min soleca aŭ 
fremda, almenaŭ ne pli longeol dum minuto . .. 
Krom tio... . . la patro jam estas tie, kaj mi irus 
rekte al li... Mi supozas, ke li rekonos min 
„.. ebledonu al mi ian komunikaĵon porli ... 
mi sonĝis pri li en la lasta nokto, . .. 

— Mi pensos, mia tre kara, tamen tute ne estas 
certe, ke vi estas mortonta! Kredeble la kurac- 
istoj savos al vi la vivon; ili celas tion, kaj mi 
- . . mi tre bezonas vin, filineto mia! 

— Sed panjo, kara panjo, kvankam mi povas 
sen timo morti... mi estas certa... ke 
neniam ... mi povos elporti, ke mi estu tia, 
„. . kia estas la kompatinda Franjo Martin ... 
ŝi ne povas partopreni en amuzoj tiaj, kiajn 
mi kutimis ĝui... . . Si ne povas marŝi longe 
kaj neniam povas kuri... . Ŝi ne povas fari 
ian ajn el la aferoj, kiuj estas por mi farindaj 
... kaj ĉiam... rigardante min, ... Vi 
sentus doloron . . . kvazaŭ sago trapikus vian 
koron, kiam vi memorus, ke mi ne povas agi 
simile al miaj samaĝulinoj . .. Ĵes, panjo ... 
iam... mi aŭskultis vin, kiam... . aludante 
Franjon. .. vi bedaŭris ne nur ŝin, sed ankaŭ 
eĉ pli forte ŝian patrinon. Panjo... volu 
elaŭskulti... min ... mi volus plu paroli... 
kaj...mi...sentas...min... tiel... 
malforta... 

— Mi komprenas, mia infano, sed ne ekzistas 
bezono diri Ĉion nun ... . Ripozu iomete . .. 
mi restados ĉi tie kune kun vi... . kaj dum vi 

ripozos, aŭskultu min, nur unu momenton .... 
Mi parolis nesciante, ke vi aŭskultis . . . mi jam 
havas nur unu fortan deziron, konservi vin 
ĉe mi. Mi elpensos rimedojn por ĝuigi al vi 
la vivon, eĉ rimedojn per kiuj vi povos ofte 
helpi al mi, kaj kune ni ĝoje pasigos la tempon 
kaj laboros ... 
— Sed panjo, mi... ne... volas, mi ne povas 
. se mi ja devus esti simila al Franjo ... mi 
preferus ne resti... Mi preĝas ... ke Dio prenu 
min al Li... baldaŭ .. . Promesi Panjo, ke 


...Vi...ankaŭ...tiel... preĝos... bone, 
panjo ? 
— Mia infano... tio, kion vi petas, estas tro 


malfacila, por ke mi ĝin promesu; mi ne povas. 

— Sed, patrino, ĉu tio, kion vi . . . ĉiam diris, 
ne estas vera... pri Dio... kaj la ĉielo... 
kaj la patro... Mi volus diri ... 

— Mi kredas, ke ĝi ja estas vera, mia infano, 
sed mi tiel forte deziras restigi vin ĉe mi... Eĉ 
se vi ja devos kuŝi dorse longatempe, ĉu vi ne 
pensas, ke vi povos akiri paciencon, ke post 
iom da tempo vi eĉ kontentiĝos? Ekzistas ja 
multaj okupoj kaj plezuroj spiritaj kaj eĉ por 
la , manoj, pri kiuj vi nepre interesiĝos 8“ 

-».- ĉiujni .. . servos vin tiel ĝoje, gaje, 
ame... ni trovos rimedojn kontentigi vin.— 
Ho! Florenco mia, ... restu kun mi ... restu 
kun la patrino... 

Trankvile kaj preskaŭ nerimarkeble Florenco 
eligis sian lastan spiron. Post tio profunde 
funebris Lilio, kaj faris ĉion aŭtomate dum la 
unuaj tagoj. 

La malsano de Florenco ne daŭris sufiĉe longe 
por iom post iom prepari Lilion al la falonta bato 
kaj por helpi ŝin senti, ke la morto venis kiel 
anĝelo kun dezirita liberigo de suferado. 

Ribelaj pensoj flugadis amase en ŝian cerbon, 
kaj, antaŭ ol povi forpeli ilin, ofte ŝi devis 
fervore preĝi. Kelkfoje ŝi pensis, ke ŝi jam venkis 
ilin, sed jen ili ree inside kolektiĝis kaj ŝi devis 
denove batali kontraŭ ili. 

Komence ŝia edzo formortis, jam nun ŝia 
unuenaskito, la sola el ŝiaj infanoj, kiun la patro 
vidis kaj karesis. Sajnis kvazaŭ rompiĝis ia 
forta ligo inter ŝi kaj la edzo. Plaĉis al ŝi pensi, 
ke kredeble la edzo kaj la filino jam renkontiĝis. 

Ĉu ŝi iam eĉ dum momento bedaŭris, ke la 
anĝelo de la morto ne elektis Ĝojon, se ĝi nepre 
devis forpreni unu el la infanoj ? Tio povis esti ; 
„sed neniu sciis, se iam tia penso flugis al ŝi en la 
kapon. EfektiveĜojo klopodis konsoli la patrin- 
on, tiel ame kaj takte, ke ŝi sukcesis pli bone, ol 
ĉiu alia. 

En la du unuaj tagoj ŝi parolis tre malmulte, 
sed iris kaj venis kviete, plej ofte restante apud 
la patrino kaj pensante : 

— Mi ne ĝenu ŝin, ĉar Ŝi tre suferas. 

Tamen ŝi atente observadis, kaj estis ŝi, kiu 
fine inklinigis la patrinon trinki kaj manĝeti iom 
da nutro. 

Ĝojo mem sentis sin tre malfeliĉa kaj sola, 
tamen ŝi ne povis esprimi al iu ajn sian propran 
kordoloron. 

Dum la geparencoj ĉeestis por soleni la enter- 
igon de Florenco, du el ili interparolis nesingarde, 
neatentante ke Ĝojo estas apude. 

Unu estis sinjorino Breton, kiu persiste rigardis 
Ĝojon kiel sintrudulinon ne apartenantan al ŝia 
propra patrino, kaj diris al iu sia kuzino : 

— Kiu povas kompreni la vojojn de la sorto ? 
Mi ja ne povas! Ĵen mia propra, laŭleĝe naskita 
pranevino mortis, dum la malgranda sintrudulino, 
tiel sensence nomita Ĝojo, ankoraŭ vivas kaj kred- 
eble ĉiam vivados! Se Lilio ne estus restinta tiel 
obstina, sed sendinta la infanon en orfejon, eble 
hodiaŭ ni havus nian amatan Florencon ĉe ni! 

— Ho, efektive, ĉu tiaj vortoj ne estas iom tro 
fortaj? (Cetere la infano ja estas ne malbona, 
mieĉ... | 

—Vi ja tute ne komprenas la demandon— 
pludiris nepacience sinjorino Breton—Se Lilio 
estus foririginta la neniam deziratan infanon laŭ 
la volo de ĉiuj ni ŝiaj ... 

Pli longan tempon Ĝojo ne povis resti silenta 
en la apudesto de la interparolantinoj. Subite ŝi 
stariĝis antaŭ la avino, kiun ŝi fiksis per kolera 
rigardo, dirante : 

— Mi ja estas dezirita de mia panjo, ŝi mem 
diris tion al mi, kaj vi... vi estas malbona 

VITino ... mi ne amas VIn ... mi preĝpetos 
Dion, ke li ne enlasu vin en la ĉielon, kiam vi 
mortos ! 

Tuj poste ŝi elkuris el la ĉambro en kabineton 
uzitan kiel kestejo, kaj tie ploris ĝis sato, pen- 
sante : | | 

— Malgraŭ ĉio mi kredeble ne estas la efektiva 
filino de mia kara panjo . . . eble Florenco diris 
la veron . . . Se mi ne estas dezirita (plorĝemo) 
„ . . se Mi ne apartenas al la panjo . . . mi do 
foriru ien ..., sed kien? (plorĝemo) .. . Mi 
malamas la avinon . . . Sed la panjo mem vere 
amas min; ŝi diris al mi, ke pro tio ŝi nomis 
min Ĝojo, pensante, ke mi alportos ĝojon al ŝi. 
Kredeble ŝi ja estus foriginta min antaŭ longe, se 
ŝi ne amus min . . . Mi kaŝos antaŭ ŝi la fakton, 
ke mi aŭdis tion, kion diris la avino. Mi penos 
alporti efektivan ĝojon al ŝi nun, kiam ŝi sentas 
sin tiel afliktita. Mi estos por ŝi pli karesema, 

li bona infano, ol antaŭe. Mi iros al ŝi kaj 
keo ŝin ... sed ne, ĉar eble, vidante min, 
ŝi ankoraŭ pli forte bedaŭrus Florencon! Ho 
ve! kion kontentigan povas malgranda knabino 
sukcese fari? .. . Tamen mi ja iros al la panjo. 
Mi nenion diros al ŝi, mi nur silente restos prok- 
sime de ŝi, sentigante ŝin pri mia amo al ŝi... 
eble tio iomete konsolos ŝin. 

Tiun saman vesperon ĉirkaŭ la sunsubiro, post 
la foriro de ĉiuj parencoj venintaj por ĉeesti la 
malĝojan solenon, Lilio troviĝis sola, funebranta 
en la dormoĉambro. Tie ŝi genuis, apogante sin 
al la flanko de la lito, kun la manoj kovrantaj la 
vizaĝon. | 

— Dio—ŝi silente preĝis—helpu al mi el la 
koro diri “ Fariĝu via volo” ... tion mi ank- 
oraŭ ne povas . .. sed mi ne Ĉesos preĝpeti, 
ĝis mi povos tutkore diri ĝin. 

Ĝis nun ŝi ne verŝis larmojn, kaj la okuloj 
ŝajnis al ŝi kvazaŭ sferetoj el fajro. 

Subite ŝi aŭdis mallaŭtajn paŝojn alproksimiĝi : 
Ĝojo sur la pintoj de la piedoj iris al ŝi, ĉirkaŭis 
ŝin per la braketoj kaj flustris : 

— Panjo kara, venu kun mi kaj vi vidos, 
kiamaniere Dio kaj la anĝeloj briligas sur la 
ĉielo—kie ... kara... Florenco nun estas. 
Venu, panjo mia, kredeble ĉio tiel treege brilas 
tiun ĉi vesperon, ĉar la anĝeloj forte ĝojas akcepti 
nian Florencon inter sin. Ŝi dezirus, ke vi vidu, 
kian belan akcepton ŝi ricevas, ĉu ne ? Venu do, 
panjo kara, kaj eble, se vi tre serĉe rigardos, 
vi vidos Florencon mem! 

Kortuŝite de la vortoj kaj la dirmaniero de 
Ĝojo, kaj vidinte la profunde aman esprimon en 
ŝiaj okuloj kaj tuta mieno, Lilio stariĝis, akom- 
panis la knabineton al la fenestro kaj nevolonte 
ekkriis : 

— Infano mia, malgraŭ mia ĵusa peno preĝi, 
mi preskaŭ forgesis, ke Dio vivas! Ke Lia 
majesto tiel mirinde brilas sur la ĉielo, mi 
akceptos kiel signon de Lia amo al ni. Mi ne 
forgesu ĝin denove! | 

Longan tempon ili silente rigardis, ĝis la suno 
tute subiris meze de fajre brilaj koloroj, kaj ĉi 
tiuj iom post iom forfandiĝis. 

La tutan tempon Lilio diradis en la spirito : 

— Florenco, mia amata filino, ĉu efektive la , 

anĝeloj tiel feste akceptas vin, kiel diris nia 
malgranda Ĝojo? Mi do penos ne tro forte 
bedaŭri vin, kvankam tio estas ekstreme mal- 
facila tasko ... 

Venis momento, kiam preskaŭ blindiga lumo 
ekvidiĝis kaj tuj estingiĝis. 

— Fulmas!~—ekkriis Ĝojo; sed Lilio sciis, ke 
tio ne estis ordinara fulmo. Efektive dum unu 
mallonga momento ŝi ekvidis estaĵon, kiu ne 
estis fremda por ŝi; kies tuta aspekto dissendis 
radiojn de lumo kaj konsolajn amsentojn. 

— Mia sonĝanĝelo! La anĝelo de la lumo!—ŝi 
diris al si—Mi do jam konsoliĝas; iam mi 
denove revidos mian Florencon! 

Rigardante la patrinon, Ĝojo vidis, ke la ŝtona, 
fiksa esprimo de doloro malaperis, ke larmoj 
moligas la okulojn, kaj, kvankam ŝi ne sciis tion, 
ke la krizo jam pasis kaj la spirito de la patrino 
denove komencis fariĝi normala. 

El tiu aflikto unu afero klare montriĝis : ke 

ŝanĝo okazis en la pensado de la najbarinoj al 
o. 

En la daŭro de la jaroj en kiuj ŝi loĝis inter 

ili, la najbarinoj suspekte rigardis ŝin, kiel 

neniu krom scivola virino povas rigardi alian 

virinon, celante trovi ŝiajn nebonajn ecojn. 

Tamen antaŭ kelke da tempo ili jam decidis, 
ke ““ sinjorino Ĉester efektive estas sinjorino el la 
supera klaso,” kaj nun, kiam ŝi tre afliktiĝis, ili 
montris kunsenton kun ŝi. Kelkaj demandis pri 
la sanstato de Florenco post la akcidento, aliaj 
alportis florojn en la enteriga tago, kaj ili ne levis 
la rulkurtenojn, ĝis la funebra anaro forveturis 
al la tombejo. 

La komenco de la ŝanĝo estis viziteto, kiun 
Lilio faris al sinjorino Jones, malriĉa virino 
loĝanta ne malproksime de ŝi. 

Sinjoro Jones estis ĝardenisto kun sep infanoj, 
el kiuj unu estis tre malsana. 

Lilio eksciis pri la malsano ne nur per Ĝojo, 
sed ankaŭ per Ĵanjo, la juna servistino, kiu havis 
specialan kapablon akiri kaj disvastigi ĉiuspecajn 
novaĵojn. Ŝi ne nur sciigis Lilion pri la malsano 
de la infano, sed ankaŭ pri la malriĉeco de la 
gepatroj, kiuj ne sciis, de kie akiri la monon por 
havigi al la infano la flanelon kaj ankoraŭ aliajn 
necesaĵojn preskribitajn de la kuracisto. 

Post iom da pripensado Lilio iris al la zorgo- 
plena virino, sinjorino Jones, kaj delikate pro- 
ponis la solan helprimedon, pri kiu ŝi sciis. 

— Mi venis al vi, esperante, ke vi eligos min 
el malfacilaĵo—diris Lilio post demando pri la 
stato de la malsana infano—mi havas parenc- 
inon, kiu ĉiam sendas al mi la vestojn de siaj 
infanoj, pensante, ke mi povas ilin uzi por miaj 
filinoj. Tamen ili ne povas eluzi tiom multe, 
kiom mia parencino kutime sendas, kaj mi tute 
ne deziras, ke ili estu formordataj de tineoj! 
Eksciinte, ke unu el viaj infanoj malsanas, mi 
uzas la okazon peti, ke vi helpu min el mia mal- 
facilaĵo, akceptante kelkajn vestetojn, precipe 
lanajn. Se vi mem ne povas ilin uzi, eble vi 
konas iun, kiu povas. 

— Ho, sinjorino—avide, sed respekte, respon- 
dis sinjorino Jones—Mi pensas, ke certe vi de- 
vas iel scii pri mia bezono; mi bezonas ĝuste 
tion! mi kaj la patro laborigis la cerbon, kiel 
havigi flanelon al nia suferanta infano! Sed ve! 
ni havas tiel multenombrajn buŝojn plenigi kaj 
piedojn kovri, ke ne multe restas por pagi la 
luon de la domo kaj vesti nin. 

— Mi estas certa, ke la afero ne estas facila— 
diris Lilio. 

— La patro estas bonulo: li ne drinkas, kaj 
li aĉetadas nur malmulte da tabako : mi mem ja 
ne bezonas multon. Mi neniam elspezas por mi 
mem. Mi ne aĉetis ĉapelon aŭ vestaĵon por mi 
mem, de kiam naskiĝis Ada, mia tria infano, Dio 
benu ŝin. Sed dek spesmiloj baldaŭ malaperas, 
kiam oni devas dividi ilin inter naŭ homoj, kaj 

tio estas ĉiom, kiom mia edzo ricevadas por sia 
ĉiusemajna laboro. Sed mi luigas du ĉambrojn, 
kaj tio ŝveligas la enspezon. = 

— Mi povas kunsenti kun vi, ĉar mi mem 
trovas, ke ne estas facile havigi al mi la rimedojn 
por doni al miaj infanoj ĉion, kion mi deziras por 
ili. Mi estus en malbona stato, se unu el miaj 
parencinoj ne kutimus sendi al mi la vestojn, 
kiujn ŝi kaj ŝiaj infanoj ne plu bezonas. 

— Kio! ĉu estas eble, sinjorino, ke vf scias, 
kiel tio estas, havi mankon? “Kiel malmulte oni 

ovas scii pri la aferoj de aliaj! Mi ĉiam pensis, 
kiel ankaŭ la najbarinoj pensas, ke vi estas 
sinjorino tute bonstata. Ni ja elrigardis, kiam 
oni enportis viajn meblojn en la domon, kaj ni 
ofte rimarkigis al ni, kiel riĉe, kvankam ne 
atentotire, vi vestadas la infanojn kaj vin. 

Krom tio... sed pardonu, sinjorino, ni ne 
komprenis. 

-— Ne—diris Lilio, iom malgaje rimarkinte la 
mankon de ĉio, kio ne estis absolute necesa en la 
ĉambro—vi ne povis kompreni, sed tio ne estis 
stranga. Cetere mi ankaŭ ne komprenis vian 
staton. lafoje mi preskaŭ enviis iujn el miaj 
najbarinoj nur tial, ke ili ne mortperdis la edzon, 
kiel mi perdis mian; ke ili ne estas devigataj 
bataladi solaj por trovi vivrimedojn por siaj 
infanoj, kiel mi bataladas. Tamen jam de nun 
ni komencu kompreni unu la alian! 

Post la interŝanĝo de kelke da pluaj vortoj, 
vidinte, ke sinjorino Jones jam fariĝis pli kuraĝa 
kaj esperplena, Lilio faris siajn adiaŭojn kaj 
foriris. 

Sinjorino Jones sentis veran dankon al Lilio, 
el kies viziteto rezultis ne nur grava utilo per 
donaco de varmaj, bonstataj vestoj por du-tri 
el la infanoj, sed ankaŭ en la pliboniĝo de ŝia 
mensa stato. La kunsento de Lilio kaj la 
eltrovo, ke ne sola ŝi suferas, helpis ŝin. Krom 
tio Ŝi ricevis novan ideon, eksciinte, ke sinjorino 
posedanta belajn meblojn kaj vestojn povas 
esti samtempe tiel neriĉa, ke ŝi devas diligente 
laboradi por trovi vivrimedojn. 

Plej mirige estis, ke tiu ĉi ŝajne bonstata 
sinjorino el la supera klaso tam emvtis al $i pro 
la edzo! Konstatante tion, sinjorino Jones pens- 
is pli ame pri la edzo kaj eĉ kompatis Lilion, 
dirante al si : 

— Dio! kiu povus diveni, ke £i estas neriĉa! 
ke f; ofte sentas sin soleca, ke ŝi devas labori! 
Kaj iam mi eĉ pensis malbone pri ŝi! 

Unu post unu el la najbarinoj, konsumiĝante 
de scivolo, iris al sinjorino Ĵones por aŭskulti 
ĉion, kion ŝi volas rakonti al ili pri la rimarkinda 
viziteto de Lilio. 

De tiu tempo la ĝardenisto kaj lia edzino 
foje sendis florojn al Lilio kiel dankesprim- 
on. 


Meze de sia funebrado Lilio devis prikalkuli 
la monkoston de la malsano kaj enterigo de 
Florenco. 

Filipo reiris al la edukejo, kaj la pensiuloj 
reiris al siaj propraj hejmoj en la urbego. 

En la granda, soleca domo Lilio estus sola, se 
tie ne estus malgranda Ĝojo kaj Janjo, kiun lastan 

ŝi ankoraŭ unu fojon devos maldungi, se ŝi ne 
baldaŭ sukcesos ricevi pensiulojn. 

Malgraŭ la juneco de Ĝojo, Lilio ne kaŝis 
antaŭ ŝi, kiel urĝe ŝi bezonas loĝantojn aŭ aliajn 
rimedojn gajni monon. Kune ili genuis, petante 
helpon de Dio. 

eviĝinte de la genua pozo, Lilio ricevis nov- 
an senton de certeco, ke jam fariĝos bone al ŝi. 
Ricevinte gazeton, Lilio atente legis la anonc- 
ojn de tiuj, kiuj serĉis meblitajn ĉambrojn, ĝis 
ŝi vidis unu pri kiu, malgraŭ tio, ke ĝi ne estis 
eksterordinare rimarkinda, io ŝajnis konvinke 
flustri al ŝi : ““ ne serĉu plu, vi jam trafis tion, 
kion vi celas. Respondu al ĉi tiu.” 

Efektive ŝi faris tion, kaj poste mem alportis 
la leteron al la poŝtoficejo. Faliginte ĝin en la 
leteran aperturon Ŝi reiris hejmen, por trankvile 
kaj plena de espero atendi respondon. 

La nomo subskribita de la anoncintoj estis 
gesinjoroj Leden, kaj la postulo estis pri privata 
saloneto, tri dormoĉambroj, kaj manĝoĉambro. 
La anonco klarigis, ke la anoncantoj, volante 
esti la solaj loĝantoj, malavare pagos kompense 
por tia aranĝo. 

Penplene ordometante la ĉambrojn, pri kiuj ŝi 
esperis, ke gesinjoroj Leden luos ilin, Lilio sentis 
sin strange certa pri la sukceso. En tiu sama 
tago ŝi ricevis neatenditan plezuron, en la formo 
de bela bukedo sendita de sinjorino Jones. 

Malvolvinte la paperon kaj vidante la purajn 
belajn florojn, la plezuro tiel superregis ŝin, ke ŝi 
ne povis ne ekkrii. Ŝajnis al ŝi, ke la floroj venis 
kiel Dia sendaĵo diranta: ““Ne malesperu ; 

tenu vin kuraĝe, viaj preĝpetoj atingis Min kaj 
estas plenumotaj.” 

Elektinte florvazojn, Lilio plenigis ilin je akvo, 
kaj poste Les amaj tuŝoj kaj kun efektiva ĝuo 
aranĝis la florojn laŭ sia gusto. 

Nur unu florvazon ŝi temis en la ĉambro 
okupita de ŝi kaj Ĝojo; la ceterajn ŝi dismetis en 
la saloneto kaj manĝoĉambro, pri kiuj ŝi esperis, 
ke sinjoro Leden luprenos ilin. 

La sekvantan matenon ŝi ricevis agrablan 
surprizon. 

Oni haltigis fiakron antaŭ la domo. Preskaŭ 
tuj poste la sonorilo laŭte sonis, kaj la bruo de la 
frapilo faris resonojn tra la domo. 

Responde al la letero de Lilio, la gesinjoroj 
Leden alvenis por rigardi la ĉambrojn. 

Tion Lilio ja espere atendis, sed okazis io, kion 
ŝi ne atendis, nome, ke ŝi eksciis, ke sinjorino 
Leden estas malnova amikino de ŝia infaneco. 

Kune ili ludadis, kariĝis unu al alia, kaj restis 
amikinoj ĝis post sia disiĝo antaŭ multe de 
jaroj, kiam Klaro edziniĝis kun sinjoro, kiu 
havis oficon en Hindujo. 

Tien la edzo kaj edzino ekveturis du semaj- 
nojn post la edziĝo. 

En la daŭro de du jaroj Lilio kaj Klaro kore- 
spondadis, kaj dum tiu tempo Lilio ankaŭ edz- 
iniĝis. 

Kelkan tempon poste la leteroj komencis mal- 
oftiĝi, unu-du ne atingis la adresitinojn, kaj fine 
la korespondado tute ĉesiĝis. 

De kiam Klaro Leden kune kun la edzo kaj 
filo revenis en Anglujon kaj renkontiĝis kun la 
malmultaj el siaj antaŭaj amikinoj, kiuj ankoraŭ 
loĝis en la ĉirkaŭaĵo de ŝia antaŭa hejmo, ŝi 
penis retrovi Lilion, la plej amatan el ĉiuj, sed 
vane. 

Ŝi povis nenion sciiĝi krom tio, ke Lilio vidvin- 
iĝis antaŭ longe, ke ŝi havas infanojn, kaj ke ŝi 

estas tiel malriĉa, ke ŝi devas mem labori por 
ili. 

Kiam Klaro legis la nomon subskribitan ĉe la 
fino de unu el la leteroj ricevitaj responde al la 
anonco de ŝi kaj la edzo pri loĝejo, kaj kiam tuj 
poste ŝi denove rigardis la konatan ekribkarak- 
teron, ŝia koro saltis pro la ĝoja antaŭsento, ke 
ŝi baldaŭ retrovos la amikinon. 

Tiel forte ŝi ekscitiĝis pri la agrabla espero, ke 
ŝi komencis nerve tremeti, kiam la fiakro alprok- 
simiĝis al la domo. Ŝi multe pli deziris trovi 
Lilion, ol taŭgan loĝejon. Ŝi trovis ambaŭ. 


Nur unu infano naskiĝis al gesinjoroj Leden. 
Tio estis Jaĉjo, kiu havis preskaŭ tri jarojn pli 
ol Ĝojo. 

Kiam Jaĉjo estis kvinjarulo, grava akcidento 
okazis al Klaro, kiu, pasiginte longan tempon de 
suferado en la lito, sufiĉe resaniĝis, por povi riski 
marveturon, kiel la kuracisto urĝe konsilis. Li 
rekomendis, ke ŝi iru loĝi en la pli miitvarma 
klimato de suda Anglujo, prefere ĉe la marbordo. 

Tion ŝi jam faris, kaj el ĝi rezultis tiom da pli- 
boniĝo de la sanstato, ke ŝi kaj la edzo decidis 
provi la iom pli severan klimaton de la norda 
parto de Anglujo ne tre malproksime de Liver- 
polo, kie sinjoro Leden ricevis firman ofcon 
profitdonan. 

Jen kial en la Mercury aperis la anonco, el kiu 
sekvis la ĝoja renkontiĝo de Klaro kaj Lilio. 

Tiamaniere la financaj malfacilaĵoj de Lilio 
foriĝis, kaj samtempe la sentoj de streĉo kaj 
soluleco, kiuj ŝin SEomo mad dum multe da 
aroj. | 
La kunulineco inter ŝi kaj Klaro, la konversa- 
cioj kun sinjoro Leden, kaj la povo legi el la 
multaj pensigaj kaj diverstemaj libroj, kiujn li 
alportadis el la urbego, iom rejunigis Lilion, kiam 
ŝi kutimiĝis al la morto de Florenco. 

Jam de longe ŝi ne sentis sin tiel feliĉa kaj sen 
peza ŝarĝo, kiel nun. Denove brileto de feliĉo 
sin montris en ŝiaj okuloj, dum io, kio ŝajne jam 
antaŭe velkis en ŝia animo, revigliĝis, redonante 
ĝis ia grado la belecon, kiu antaŭe lumigis ŝian 
vizaĝon. 

Post la paso de tri monatoj, decidinte, ke ili 
restos almenaŭ unu jaron ĉe Lilio, la gesinjoroj 
Leden aĉetis novan pianon de la unua klaso. 

Ambaŭ ili sciis bone la muzikon. Klaro iam 
estis brila pianistino, sinjoro Leden ludis la 
violonon, kaj krom tio, bone kantis. 

Plifortikiĝinte, Klaro rekomencis ĉiutagan ek- 
zerciĝadon sur la piano, kaj ofte en la vesperoj 
ŝi kaj la edzo akceptis gastojn, kiuj ankaŭ havis 
muzikan talenton. 

Tio faris grandan plezuron al Ĝojo, kiu plej 
ofte enlitiĝis, sed ne dormis, kiam oni komencis 
muziki. 

Ofte okazis, ke en la sekvanta mateno, ŝi 
povis el la memoro ludi la samajn pecojn de 
muziko, al kiuj en la antaŭa vespero ŝi rave 
aŭskultis. 

Ne estas mirinde, ke tio altiris la atenton de 
Klaro Leden. 

Sekvis interparoladoj inter la gesinjoroj Leden 
kaj Lilio, kun la rezultato, ke Klaro proponis 
doni al Ĝojo lecionojn de la muziko. 

Sed baldaŭ montriĝis, ke Ĝojo faris tiel grandan 
progreson, ke ŝi bezonas pli lertan instruadon ol 
tiu, kiun povis doni sinjorino Leden. 

Estas unu afero scii mem ludi, sed alia afero 
instrui al alia raa ludi; kaj tion trovis sin- 
jorino Leden, kiu mem de multe da jaroj ne 
ricevis lecionojn. Krom tio ŝi povis ludi nur la 
pianon, kaj post nelonge evidentiĝis, ke la ĉefa 
deziro de Gojo estas povi ludi la violonon. 

Iun vesperon, invitite de gesinjoroj Leden, 
Ĝojo, anstataŭ kuŝiĝi je la kutima horo, akom- 
panis la patrinon por aŭskulti koncerteton en la 
saloneto de gesinjoroj Leden. 

Inter aliaj muzikaĵoj sinjoro Leden ludis per 
la violono Ltebeslied, dolĉan emociigan kompon- 
aĵon de Chopin. 

Ĝi faris tiel fortan impreson sur la infanon, ke 
kiam la muziko finiĝis, Gojo, rigardante sinjoron 
Leden per okuloj brilantaj de emocio kaj entuzi- 
asmo, diris nelaŭte : 

— Sinjoro Leden, ĉu vi iam ludis tiun pecon 
dufoje sinsekve ? 

La demando elvokis rideton el la sinjoro, kiu 
tuj komprenis, ke la infano deziras reaŭdi la 

dolĉan muzikon, sed ne kuraĝas peti tion de li, 
tial li afable respondis : 

— Ĵes, mia infano; ĉu vi deziras, ke mi nun 
ludu ĝin denove? Mi volonte faros laŭ via 
deziro, se tio ne tedos la sinjorinojn ? 

La sinjorinoj asertis, ke, anstataŭ tedi ilin, 
la ripeto de la muziko duobligos al ili la antaŭan 
plezuron. 

Demetinte la violonon, sinjoro Leden sidigis 

Ĝojon sur siajn genuojn kaj diris : 
 — Vi mem devus posedi violonon kaj lerni ĝin 
ludi. 

— Ho, sinjoro, ĉu vi pensas, ke mi ja povas 
lerni ludi violonon ?—respondis Ĝojo. 

— Tute jes, kial ne ?—diris sinjoro Leden— 
mi mem volonte instruus vin. 

— Sed—plue demandis Ĝojo—ĉu violono kostas 
tre multe da mono ? 

Sciante pri la neriĉeco de la patrino, la infano 
ne volis aperigi fortan deziron por akiro de 
violono, se tio estas multekosta objekto. 

Iun tagon, revenante de la ĉiutaga laboro en la 
urba oficejo, sinjoro Leden portis kun si skatolon 
similan laŭ formo, tamen malpli grandan ol tiu, 
kiu enhavis lian violonon. | 

Vespermanĝinte, li petis Ĝojon al li kaj don- 
acis al ŝi malgrandan violonon, dirante, ke ĝi 
estas naskotaga donaco, kvankam antaŭe donita. 

Poste li donis al ŝi la unuan lecionon pri la arto 
ludi violonon, kaj de tiu vespero li instruadis ŝin 
po tri fojoj en ĉiu semajno en la daŭro de ĉirkaŭ 
kvar monatoj. 

Mirante je la rapida progreso farita de la 

infano, li venigis du amikojn en iu dimanĉo, ne 
antaŭe dirinte unu esperigan vorton pri siaj 
planoj al Lilio. 

Unu el tiuj amikoj estis famekonata violon- 
isto, kiun ni nomu doktoron Heinrich Keller- 
mann el Varsovio, la dua estis lia frato, la akom- 
panisto, kaj administranto de liaj negocaj aferoj. 

Post kiam ili aŭskultis Ĝojon ludi kelkajn 
diversspecajn muzikaĵojn, la tri sinjoroj eliris por 
promeni kaj priparoli la sukcesplenan estontecon, 
kiu espereble etendiĝos antaŭ Ĝojo. 

— Nu, doktoro, ĉu mi eraris, dirante, ke la 
infano posedas eksterordinaran talenton pri la 
muziko? Ĉu vi opinias, ke ŝi estas instruinda ? 

— Ke la infano estas instruinda, mi ne povas 
dubi. Ŝi efektive posedas maloftan talenton 
muzikan, sed ĉu kariero enviinda atendas ŝin, 

ri tio mi ankoraŭ ne povas diri kun certeco. 
Mi mem ne kutimas akcepti komencantojn. 
Tamen mi povas proponi la nomon de iu pro- 
fesoro Delsarte, kies metodon instrui mi aprobas. 
Li volonte akceptos la fraŭlineton kiel lernanti- 
non. Mia konsilo estas, ke oni sendu ŝin al li 
almenaŭ ses monatojn, poste mi povos kun pli 
da certeco juĝi pri ŝia kapablo. Se ĝi estas tiel, 
kiel mi esperas, mi mem akceptos ŝin kiel instru- 
atinon. 

—S ed ĉu la elspezo estus tre granda, ĉar 
sinjorino Ĉester estas vidvino neriĉa, kies monri- 
medoj dependas de ŝia propra perlaborado ? Mi 
devus diri al vi, ke mi ankoraŭ ne diretis eĉ unu 
vorton al sinjorino Ĉester pri miaj esperoj pri la 
infano, nevolante, ke iluziu ŝin neplenumeblaj 

revoj, nek volante doni al ŝi la okazon malper- 
mesi, ke mi enmiksu min en la afero. Ŝi ne estas 
ordinara virino, ŝi pensadas originale. Povas 
esti, ke ŝi ne dezirus muzikan karieron por la 
infano aŭ, se ŝi dezirus tion, ke ŝi ne povus elspezi 
tiom, kiom ĝi kostus. Antaŭ ol priparoli la 
aferon kun ŝi, mi volus scii, kiom kostos la 
lecionoj ĉe profesoro Delsarte kaj ĉe vi ; ankaŭ 
kiom da tempo proksimume forpasos, antaŭ ol la 
knabino fariĝus sufiĉe lerta por perlabori enspez- 
on. Per unu vorto, ĉu la rezultato valorus la 
elspezon ? 

— Pri tio mi kompreneble ne povas nun precize 
paroli, sed mi povas tiom diri, ke ekzistas du 
vojoj antaŭ talenta muzikisto: unu kondukas 
al la estrado, kaj sur ĝi oni povas pli frue kaj pli 
multe ricevi enspezon, ĉar ju pli juna estas la 
muzikisto, des pli interesa kaj miriga li (aŭ ŝi) 
ŝajnas al la homoj, kiuj volonte aŭskultos lin. 
dua vojo estas pli monotona, kaj kondukas al la 
instruado. Eble pli longa estas la preparado 
necesa, por ke oni ĝin laŭiru; certe ĝi ne kostas 
tiel multe, kiel la unua vojo, sed ĝi ankaŭ ne 
enspezigos tiel multe en la fina rezultato. Cetere 
la dua vojo estus longa por la fraŭlineto, ĉar 
memevidente la gepatroj de familioj ne serioze 
rigardus ŝin kiel konvenan instruistinon, antaŭ 
ol ŝi estos sufiĉe aĝa por porti fraŭlinajn vestojn ! 
Cetere jam morgaŭ ili amase venus aŭskulti 
ŝin ludi, se ŝi povus efektive ludi bonege kaj 
kapti ilian koron. 

Ĉe tio la frato, Karl, intermetis vorton : 

— Manko de mono per si mem ne estas nevenk- 

ebla malfacilo en la vivo de efektiva artisto. 
Ekzemple, atinginte certan gradon de lerteco, la 
artisto povas gajni premiojn, per kiuj li aŭ ŝi 

ovas pagi la sekvantajn necesajn lecionojn. 
eras alia bona metodo, kaj tion mi proponus. 
“Sinjorino Ĉester sendu la infanon al profesoro 
Delsarte por sesmonata lecionaro; tio kostus 
proksimume nur sesdek spesmiloj. Estus necese, 
ke sinjorino Ĉester pagu duonon de tiom ĉe la 
unua leciono, la ceteron post tri monatoj. Krom 
tio estus necese elspezi kelkajn spesmilojn por 
muzikaĵoj kaj la kosto de veturado inter la urbego 
kaj ĉi tie. 

Poste, se la infano montrus nedubeblan talent- 
on, la frato mem povus ŝin preni kiel lernantinon. 
Ordinare lia honorario estas po dek spesmiloj por 
ĉiu leciono, sed en ĉi tiu okazo ni povus ne nur 
malaltigi la koston de la lecionoj, sed ankaŭ fari 
ian aranĝon kun sinjorino Ĉester, por eviti, ke ŝi 
elspezu senpere eĉ unu spesdekon al ni. En tia 
okazo estus necese, ke ŝi subskribu interkontrak- 
ton inter ni kaj ŝi pri la infano. Niaflanke ni 

romesus, ke la frato plene instruos fraŭlineton 
Ĝojo pri la muziko ĝenerale kaj la violonon 
speciale, samtempe provizante eĉ la muzikaĵojn 
kaj ĉian literaturon necesan. Sinjorino Ĉester 
siaflanke promesus pro la infano, ke ĉi tiu 
neniam ludos la violonon publike aŭ pro ia 
privata gajno sen nia konsento kaj antaŭa 
aranĝo kun ni, por aranĝota serio da jaroj. 
Niaflanke ni farus kalkulon pri la profitoj kaj 
elspezoj, kaj, repaginte nin kun aldone iom da 
procento, ni poste dividus la profitojn inter 

sinjorino Ĉester kaj ni, ĝis la limtempo de la 
kontrakto plenumiĝus. Poste ŝi kaj la fraŭlineto 
estus liberaj fari novajn kontraktojn kun ni aŭ 
kun kiu ajn muzika entreprenisto. 

— Bone, mi priparolos la aferon kune kun la 
edzino kaj sinjorino Ĉester. Se la sinjorino kon- 
sentos, mia edzino pagos la koston de la lecionoj 
de profesoro Delsarte. 

Ĝis malfrua horo tiunokte gesinjoroj Leden kaj 
Lilio troviĝis en la saloneto, fervore priparolante 
la estontecon de Ĝojo. Sinjoro Leden parolis 
vive kaj kernece, kelkfoje eĉ admone. Sinjorino 
Leden ne ofte intermetis vorton, kvankam ŝia 
vizaĝo kaj teniĝo montris plenan intereson en la 
diskuto, kiel ankaŭ montris la neoftaj vortoj. 

La fizionomio de Lilio akceptis duban, enpensan 
esprimon, kvazaŭ ŝi hezitis eldiri opinion nur 
duone formitan. 

— Memoru, ke la infano havas rajtojn—diris 
sinjoro Leden.—Oni devus almenaŭ doni al ŝi la 
eblon prilabori sian evidentan talenton sub la 
lerta direktado de specialisto en tiu fako de la 
muziko, laŭ kiu ŝia talento tendencas. Tion vi 
ŝuldas ne nur al la infano, sed ankaŭ al la mondo. 

— Parolante nur pri la rajtoj de la infano, vi 
diris la veron ;—respondis Lilio—sed ne forgesu, 
ke ankaŭ mi havas ian rajton : la rajton rifuzi 
ŝarĝi min aŭ la infanon je ŝuldoj, pri kiuj mi nun 
vidas nenian eĉ la plej malmultan eblon elpagi 
ilin. 

—La afero estas pure negoca. „Doktoro 
Kellermann donos servojn. Propravole li pro- 
krastos ricevi ian repagon, ĝis la fruktoj de tiuj 
servoj maturiĝinte provizos rikolton, per kiu li 
povos tute repagi sin. Li ne proponas al vi 
favoron, nek almozon. 

— Tamen mi devas ne forgesi, ke li riskus ne 
tiri ian profiton el la afero, ĉar Ĝojo povus morti 
post jaroj da instruo de li, antaŭ ol ni estus 
pagintaj eĉ spesdekon de la ŝuldo. Aliflanke en 
la okazo de mia morto, kiu farus sin responda pri 
la interesoj de Ĝojo? Kiu gardus ŝiajn rajtojn ? 
Eĉ plue, en la okazo se la infano kaj mi vivus, 
ĝis ĉio estus pagita, eble Ĝojo, pliaĝiĝinte, 
riproĉus min pri tio, ke mi tiel katenis ŝin, kaj 
dirus, ke ŝi ne volas tiamaniere perlabori. 

— Prave vi penas antaŭvidi la malfacilaĵojn, 
kiuj eble okazos, sed vi ne povas ĉion antaŭaranĝi, 
nek gardi kontraŭ ebla perdo doktoron Keller- 
mann, kiu cetere ankaŭ povus morti, neplen- 
uminte sian parton de la kontrakto!—intermetis 
sinjorino Leden.—Vi nur faru tion, kio ŝajnas al 
vi justa kaj prudenta, Lilio kara, kaj lasu ĉiajn 
rezultatojn al Dio, al kiu, mi scias, ke vi fidas. 

— Permesu—diris sinjoro Leden—ke mi faru 
al vi demandon, kiu eble per si mem montros al 
vi alian vidpunkton, de kie rigardi la aferon. Ĉu 
vi iam asekuris kontraŭ brulo vian domon ? 

— Mi ja kutime tion faras. 

— Do, vi konsentis pagadi sumojn nur tial, ke 
eble iam brulo okazos ĉe vi ? 

— Ĵes, sed la sumoj postulataj estas bagatelaj 
kompare kun la gajno, kiun mi ricevos, se iam 
brulo fariĝos. 

— Tiel estas. Nu, konsideru el same negoca 
vidpunkto la aferon de la instruado pri muziko, 
kaj vi tuj komprenos, ke, eĉ se Ĝojo kaj vi 
mortus, antaŭ ol elpagi doktoron Kellermann, 
nenia maljustaĵo fariĝus. Ĝi estas simple afero 

asekura, per kiu li volas riski kelke da jaroj de 
instruado, plene sciante, ke eble li neniom ri- 
cevos repage, sed ankaŭ sciante, ke kredeble li 
iam ricevos grandan kompenson—triumfe finis 
paroli sinjoro Leden. | 
—(ŬĈu povas esti, Lilio, ke vi havas pluan, 
privatan motivon rifuzi al Ĝojo la povon prila- 
bori sian talenton ?—demandis sinjorino Leden. 
— Mi pensas, ke jes, sed mi mem ankoraŭ ne 
tute komprenas ĉiujn miajn motivojn de hezitado. 
Mi devas nenion decidi, antaŭ ol plene konsideri 
la aferon de ĉiuj flankoj. Tio, kion mi povas 
diri, estas, ke sinjoro Leden ĵus prezentis novan 
por mi aspekton de la afero. Eble mi devus 
konsenti, ke Ĝojo ne perdu la okazon almenaŭ 
provi, ĉu ŝi ja posedas altan muzikan talenton. 
Pri unu afero mi estas tute certa : ke mi tutkore 
dankas vin ambaŭ pro via intereso kaj klopodado 
por mia senpatra infano. 
De la afero, kiu okupis en tiu nokto la pensojn 
de Lilio, ekzistis alia fanko ne malpli pensiga, ol 
la financa. Ŝi ne povis kaŝi al si la konvinkon, 
ke Ĝojo efektive posedas maloftan talenton de 
muziko; kaj ŝi kredis, ke la infano estas tiel 
konscienca, ke ŝi laborus diligente kaj fidele. 
Plue ŝi konstatis, ke estus pli prudente kon- 
centrigi la fortojn de la infano sur unu punkton, 
ol radiigi ilin sur multajn fakojn de la sciado. 
Ankoraŭ plue ŝi volis, ke, en la okazo se Ĝojo 
elektos la muzikon kiel profesion, ŝi fariĝu 
unuaranga muzikistino. 
Por ebligi tion, Ĝojo devus ne perdi tempon, 

sed devus senprokraste komenci sisteman kurson 
de la muziko kaj persiste labori super ĝi. En 
tia okazo post nemulte da jaroj ŝi posedus 
rimedojn por vivado, ĉar ŝi povus almenaŭ 
havigi al si lernantojn. 

Cetere Lilio komprenis, ke, se ŝi permesos al 
Ĝojo prepari sin por la muzika profesio, ŝi ne 
povas antaŭscii la finan rezultaton. 

Doktoro Kellermann esprimis la esperon, ke 
publika kariero etendiĝos antaŭ Ĝojo, kaj, 
kvankam Lilio tute ne kredis, ke ĉiuj anoj de la 
muzikistaro estas nemoralaj, tamen ŝi klare vidis, 
ke ĉe ili estas multe pli malfacile vivi simple kaj 
pure, ol ĉe tiuj personoj, kiuj perlaboras mal- 
publike. 

La vivrimedoj mem de muzikisto kaj aktoro 
dependas de la grado, je kiu ili povas per la 
esprimado de sia arto elvoki admiron kaj 
laŭdesprimon de la aŭdantaro. Ili vivas per la 
aplaŭdo. Ĉiu, eĉ la plej malgranda, signo de la 
publika favoro pli firmigas al ili la oficon, pli- 
altigante ilian valoron en la estimo de la adminis- 
trantaro. Plue, la sukceso de artisto ofte de- 
pendas ne sole de la artkapablo, sed ankaŭ de 
la persona ĉarmo kaj plaĉivolo. Tial pro- 
pravole Lilio ne elektus tiah vivmanieron por 
sia filino. Ŝi facile prezentis al si la apartajn 
tentojn, per kiuj svarmas la vojo de muzika 
artistino, precipe de tiu, kiu sukcesas. Povas 
trapasi ilin nemakulite nur tiu, kiu estas esence 
pura kaj kies karaktero estas fortigita de la 
disciplino. Krom tio la tentoj sin montras tre 
frue en la vivo. 

La socio kutime invitas la junulojn kaj 
junulinojn, kiuj scias lerte kanti, ludi, aŭ deklami, 
speciale » tio, ke ĝi tiru al si profiton el ilia 
talento, kiu faciligas al ĝi la plezuran ŝarĝon de 
regalado. La socio ne ĉiam sentas personan 
altiriĝon al la artistoj, kiuj tiel malavare helpas 
al ĝi, kaj neniam ĝi sentas sin iel responda pri 
tio, kio fariĝos kun ili: kio grava tio estas por 
[Ju ? 
“lsmo la junaj artistoj devas akcepti la 
invitojn, kaj kaŭze de tio ili akiras la kutimon 
= la VIPER en gaja socio for de la 

ejmo, ricevante flaton sub la nomo de ŝato de 
ilia talento. Oni proponadas al ili riĉajn manĝa- 
ĵojn kun alkoholaĵoj, kaj iom post iom ili 
akiradas kutimojn de RNA Maroj fortigantajn en 
ili heredajn tendencojn, se Ĉi tiuj jam antaŭe en 
ili ekzistas. 

La komenciĝo aŭ plifortigo de la apetitoj al 
alkoholaĵoj ne estas la sola danĝero. “Tio estas 
nur signo de la kutimiĝo al ĉiuspeca sinindulgo 
kun la naskiĝo de tendencoj kaj idealoj nealtaj. 
Tiel inside ĉio ĉi tio energias en ili, ke la lastaj, 
kiuj konstatas la danĝeron minacantan la 
gejunulojn, estas la gepatroj, kiuj devus antaŭ- 
vidi kaj kontraŭstari ĝin. Kiam ili ja rimarkas la 
danĝeron, ĉi tiu jam efektiviĝis, atinginte forton 
preskaŭ nevenkeblan. 

Pro sia temperamento la efektiva artisto in- 
klinas facile cedi al tento, ĉar li estas—li devas 
esti—tre emocia kaj facile influebla. 

Ĉiuj belaĵoj de la sono, la formo, la koloro kaj 
gusto efikas pli forte sur lin, ol sur la pli multajn 

el la homoj. Plue, li devas kvazaŭ kulturi la 
emociemon en st, se li volas lerte manovri sian 
artkapablon. Se li ne faras tion, malgraŭ alta 
intelekto li ne tute sukcesos kiel artisto. 

La ekvilibro do estus por li la plej dezirinda 
afero. Li ja havu akrajn sentkapablojn, sed li 
rem ilin regi. Li celu egalpezigi la vivmanieron 

iel eble plej ĝuste, por ke li povu regi la volon 
kaj dezirojn. Eble tiu estas la plej perfekta 
artisto, kiu ne nur plene konscias la povon de la 
emocioj, sed kutimiĝinte trocedi al ili jam scias 
kial kaj kiamaniere ilin regi. = 

Ĉi tiuj kaj ankoraŭ multe pli da pensoj trakuris 
la kapon de Lilio, dum ŝi longe kaj serioze kon- 
sideradis la ankoraŭ ne certan sed tamen kred- 
eblan karieron de sia malgranda filino. 

Fine ŝi decidis fari la unuan paŝon : permesi, 
ke Ĝojo ricevu la lecionojn de muziko de profesoro 
Delsarte en la daŭro de ses monatoj, kaj lasi 
ĉiujn sekvaĵojn malvolviĝi laŭ la volo de Dio. 

En la mateno de la sekvinta tago Ŝi penis 
klarigi al Ĝojo pri la neatendita sorto trafinta 
ŝin, parolante nur pri tiuj flankoj de la afero, pri 
kiuj la infano povis kompreni, kaj finante per la 
vortoj : 

— Vi devas pasigi multe da tempo ĉiutage en 
la ekzerciĝado. Ne decus, ke vi laboru nur laŭ 
via inklino ; pli ĝuste diri, vi devos tiel disciplini 
vin, ke vi ĉiam estos inklina diligente labori super 
la ekzercoj difinitaj al vi de la muzikestro. Plue, 
vi devos studi ne nur la violonon, sed la muzikan 
arton mem kaj la vivhistoriojn de la eminentaj 
komponistoj, kun la celo kompreni iliajn verkojn. 

Grandan malfacilon Ĝojo ne trovis en la 
lecionoj, kiujn ŝi ricevis de la profesoro. La 
lecionoj pri teorio forte interesis ŝin. 

Tamen estis ofte necese devigi sin fari la 
postulatan kvanton da praktika ekzerciĝado. La 
konstanta ripetado tedis ŝin. Ŝi deziris sekvi la 
propran iniciativon kaj antaŭeniri per eksaltoj, 
anstataŭ malrapide, paŝon post paŝo, laŭ la saĝaj 
konsilo kaj instruado de la profesoro. 

Efektive dum la unuaj jaroj de ŝia studado 
ŝajnis al Ĝojo, ke anstataŭ doni al ŝi novan scion, 
la instruistoj nur revokis en ŝin scion jam antaŭ 
longe akiritan sed kaŝitan ĝis nun en malklare 
rememorata pasinteco. 

La lecionoj pri la harmonio malvolvis antaŭ 
ŝi plezurplenan kampon de laboro, kiu fariĝis 
netakseble utila por ŝi. 

Kredeble la leganto rememoras, ke kiam Ĝojo 
ankoraŭ estis etulino, ŝi de tempo al tempo aŭsk- 
ultis muzikon neaŭdeblan por ordinaraj oreloj. 

Poste, kiam ŝi komprenis la harmonion, venis 
tago, kiam ŝi neatendite retrovis la povon 
preskaŭ forgesitan, aŭskulti belan muzikon de- 
venantan de iu loko ne sur la tero. 

De tiu tempo, kiam okazis io, kio pli ol ordinare 
altigis al ŝi la emociojn precipe agrablajn aŭ 
simpatiajn, stranga sento de paco sekvadis, kaj 
kvazaŭ ekstazo ekposedis ŝin, kiam ŝi sin trovis 

sola kaj neinterrompebla. Plej ofte tio okazis ne 
longe post kuŝiĝo. 

La paco, kiu senteble ŝteliris sur ŝin, estis io 
pli, ol simpla kontenteco. Ŝajnis al Ĝojo, ke ĝi 
estas plena de okazantaĵoj en alia mondo, kie 
ekzistas objektoj kaj estaĵoj nevidataj de la 
ordinarulo, sed kien la konscieco de Ĝojo kvazaŭ 
transiris. 

Komence ĉio estis neklara; ŝi sentis, ke ŝi 
povas preskaŭ vidi, preskaŭ palpi, preskaŭ aŭdi 
ion nedistingeblan, sed se ŝi restis tute senmova, 
kun la menso trankvila, tiam poste, kvazaŭ sur 
spegulo, ĉio reflektiĝis, kaj fine ŝi klare ricevis 
la muzikon. 

Jen ŝi nur aŭdis, jen ŝi nur vidis vizion, sed 
plej ofte ŝi vidis kaj ankaŭ aŭdis, kaj poste, 
rekonsciiĝinte, ŝi povis interpreti la temon en 
surteran muzikon. 

Per unu vorto ŝi komencis verki originalan 
muzikon, sed sekrete, dirante nenion pri ĝi eĉ 
al la kara patrino. 

Venis tago, kiam ŝi kuraĝis ludi unu el siaj 
verketoj antaŭ doktoro Heinrich Kellermann kaj 
negranda aŭdantaro en salono de lordo Aston, kie 
okazis vespera festo, kies muzika programo estis 
aranĝita de la doktoro kaj lia frato. 

Okazis, kiel ja ĉiam antaŭe okazis ĉe Ĝojo, ke, 
kiam ŝi finis ludi, oni laŭte kaj longe aplaŭdis, 
devigante ŝin reveni, por ludi ankoraŭ unu 
fojon. 

Tio estis ŝia lasta ero sur tiu programo, kaj 
subite venis al ŝi en la kapo la decido, provi nun, 
kiel oni akceptos unu el ŝiaj verketoj. 

Antaŭ ol komenci, ŝi paŝis al sinjoro Karl 
Kellermann kaj flustris : 

— Mi plivolus ludi neakompanate ĉi tiun fojon. 

Dum ŝi ludis, doktoro kaj sinjoro Kellermann 
miris pli kaj pli, ĉar fremda por ili estis la kom- 
ponaĵo, kiun Gojo ludis, ne sciante aŭ ne memor- 
ante, ke ŝi pekas kontraŭ regulo de la doktoro. 

i tiu ne permesis al siaj instruatoj, nek al iu 
artoprenanto en la programoj de li aranĝitaj, 
ke ili enkonduku novaĵon sen lia vorto de aprobo. 

Feliĉe la muzikaĵo de Ĝojo trafis la aŭdantaron, 
kaj pli ol unu voĉo aŭdiĝis, petante ĝian nomon. 

lom konfuzite, Ĝojo respondis al la demandoj, 
ŝtelrigardante la vizaĝon de la doktoro, kies 
opinion ŝi volus ekscii. 

Tamen li neniel montris, kion li pensis, ĝis la 
sekvanta mateno, kiam Ĝojo devis iri al li por 
ricevi la kutiman lecionon. Tiam li ŝin salutis 
per la vortoj : 

— Kial vi kuraĝis ludi neakompanate lastan 
vesperon, kaj kio estas la nomo de la komponisto. 
Ĉu mi konas lin ? 

— Pardonu mian arogantecon, sinjoro, mi ne 
bone faris, ke mi ĝin ludis, sed... sed... fakte, 
mi volis provi, kiel efikos sur la homojn . . . ori- 
ginalaĵo mia. 

— Kial do vi ne submetis ĝin antaŭe al mi? 
Fiasko povus rezulti. 

— Mi mem tutene sciis antaŭe, sinjoro; la penso 
tentis min .. . subite, dum oni aplaŭdis mian 
ĵusan ludon, kaj mi cedis al ĝi . . . tio estas 
ĉio. Mi bedaŭras, ke mi kaŭzis al vi ĉagrenon ; 
cetere mi ne povas ne ĝoji, ke oni tiel bone 

ricevis mian verketon. Se, sinjoro, vi povus 
aldoni vorton de laŭdo pri ĝi, mi ja estus feliĉa, 
sed mi timas ... 

— Ne timu, fraŭlino, en ĉi tiu okazo la rezul- 
tato pravigas la agon, sed ne faru tiel denove! 
Mi iom ŝatis la verketon, tamen mi devas denove 
aŭskulti ĝin, antaŭ ol esprimi definitivan opinion. 
Volu ludi ĝin denove. 

Kun ruĝaj vangoj kaj nekuraĝaj okuloj Ĝojo 
prenis la violonon kaj faris laŭ la peto de la 
instruisto. 

Kiam ŝi finis kaj formetis la violonon kun ĝia 
arĉo, la doktoro plue parolis. 

— Jes, ĝi estas ludinda. Ĉu vi havas pluajn 
verkojn originalajn ? 

— Mi havas, sinjoro—konfesis Ĝojo—ankoraŭ 
multajn. Eble vi konsentus trarigardi kaj kri- 
tiki ilin. Jen ili ŝi aldonis, prenante aron da 
manuskriptoj de sia sur seĝon ĵetita mantelo kaj 
metante ĝin antaŭ doktoro Kellermann. 
 — Bone, mi trarigardos kaj poste konsilos vin 
pri ib. Nun, fraŭlino, al la leciono! ni ne mal- 
ŝparu la tempon. 


La tempo, kiu ordinare pasis tiel rapide ĉe 

ojo nun treniĝe iris, kvazaŭ kripligita. Forte 
dezirante la juĝon de kompetentulo, ŝi samtempe 
timis ĝin. Kiam la horo venis, kiam ŝi devis 
denove viziti la instruiston, la hela esprimo sur 
la vizaĝoj de ambaŭ fratoj ne povis ne esperigi 
ŝin. 

Ŝi devis respondi al multe da demandoj pri la 
verkoj: kiam ŝi la unuan fojon komponis ? 

Por kio? Kial ŝi ne antaŭ longe montris al la 
instruisto la komponaĵojn ? 

Subite la doktoro surmetis la manuskriptojn 
sur la tablon antaŭ Ĝojo, dirante : 

— Mi aprobas vian verkadon. Ĝi estas ne 
nur originala, sed ankaŭ bone, konscience ella- 
borita. Pri kelkaj ne tre gravaj punktoj mi 
volus paroli kun vi. La frato kaj mi volonte 
vizitos vian patrinon en la proksima dimanĉo, se 
tio estos agrabla por ŝi, kaj tiam, dum li parolos 
kun ŝi la negocan flankon de la afero, vi kaj 
mi povos priparoli pri la muzikaĵoj. Mi povas 
diri al vi, ke se vi tion deziras, kredeble vi 
arko gajni monon se ne famon, vendante kel- 

jn el ili. 

— Kompreneble mi deziras akiri monon kaj 
famon! Tamen mi tute ne pensis pri tio, kiam 
mi komencis verki, nek kiam mi ludis en la 
salono de lordo Aston! Mi preskaŭ ne povas 
kredi pri mia feliĉo! 

Pensante pri la afero, kaj sentante efektivan 
Efeso pri la esperoj vekitaj en ŝi de doktoro 

ellermann, Ĝojo tamen sentis kvazaŭ tremon 
de timo pro tio, ke la komponaĵoj ŝajnis al ŝi 
tiel intimaj. Kelkaj estis kvazaŭ eltiraĵoj el la 
tagolibro de ŝia propra vivhistorio, el la interna, 
vibre vivanta memo, kiu iam ŝajnis loĝi en aparta 
regiono, for de teraĵoj. 

Grandan plezuron ŝi trovis, verkante ilin. Ĉu 
eble ŝi pligrandigos tiun plezuron, se ŝi eldonos 
ilin, disdonante ilin al multaj aliaj homoj ? 
Eble se ŝi ĉiam tenus ilin por si, la ĉiele sendita 
povo aŭdi kaj verki la belan muzikon for- 

lasus ŝin, la vizioj de alia mondo ĉesus! Fine, 
kiel grandplezure estos al ŝi, povi ŝveligi la 
enspezon de la kara patrino, kiu oferis tiom 
multe, por ke ŝi—Ĝojo—fariĝu unuaranga muzik- 
istino. Plue, ankoraŭ unu jaro devos pasi antaŭ 
la plenumiĝo de la kontrakto kun la doktoro, 
kiu tiel pacience instruadis kaj konsilis ŝin. Ŝi 
decidis agi laŭ lia konsilo. 


Google 


ĈAPITRO XXIV 


Mia frato jam elektis tri el la komponaĵoj, 
kaj, kun la konsento de vi kaj fraŭlino Gojo, ni 
eldonos ilin aparte po unu en tri sin sekvantaj 
monatoj—diris sinjoro Karl Kellermann, sidante 
en la bonguste aranĝita saloneto de sinjorino 
Ĉester, al kiu li parolis——Komence ni volus 
eldoni la grupon da arioj, konsistantan el ““ Tri 
Fazoj de la Maro : (a) La Ludilo, (b) La Batalejo, 
(c) La Lasta Ripozejo?” Sur afiŝoj kaj programoj 
ni grandlitere anoncos la daton, kiam fraŭlino 
Ĝojo ludos ĝin la unuan fojon antaŭ la publiko. 
Krom tio ni anoncos per la gazetoj, ke ekzem- 
pleroj estos aĉeteblaj en la koncertejo, kaj ke la 
unuaj dudek aĉetantoj ricevos aŭtografajn ek- 
zemplerojn. Tio trafos! Oni avide aĉetos, kaj . 
tio “ ekruligos la pilkon?” Poste en aliaj urbegoj 
sur la kontinento, kie la fraŭlino ludos dum la 
sezono, mi faros tiel same. Tiamaniere mi estas 
certa, ke ni povos vendi la tutan unuan eldonon. 
Se, kiel ni esperas, la verkoj trafos la animon de 
la homoj, estos facile fari pluajn eldonojn kaj 
ankaŭ aranĝi pri la eliro de aliaj komponaĵoj de 
nia fraŭlino Ĝojo. 

— Ni ne povas esti tro dankaj al vi, sinjoroj, 
por via klopodado, via ĉiama afableco, kaj ni ne 
povas pli bone fari, ol lasi al vi aranĝi ĉion laŭ 
via bontrovo. 

— Ni estas feliĉaj, ke ni povas vin servi, sin- 

jorino, kaj ne forgesu, ke ni gajnos samtempe kun 
fraŭlino Gojo, se ĉio prosperos laŭ niaj esperoj. 

— Kio estas la nomo de la dua kaj tria kom- 
ponaĵoj elektitaj de doktoro Kellermann ?— 
demandis sinjorino Ĉester. 

— Jen ili. Unu estas valso sen ia titolo. Mi 
konsilas, ke fraŭlino Ĝojo nomu ĝin “La 
Valso de Ĝojo” La alia estas ““Revado en 
Arbareto.” La publiko ĉiam volonte aĉetas 
novan valson kaj ankaŭ sentimentalaĵon tian, 
kia “ La Revado en Arbareto,” precipe kiam ili 
“ij aŭskulti dum la komponinto ludas ĝin. 

i antaŭsentas grandan, sensacian sukceson. 


La du fratoj foriris, kaj la rideto sur la vizaĝo 
de Lilio estis tre kontenta, kiam ŝi rigardis sian 
filinon Ĝojon. 

Estis la horo de sunsubiro. La ĉielo estis hele 
lumita de ruĝaj, oraj, kaj violkoloraj nuboj, kiam 
Lilio diris : 

— Mia filino, mi estas fiera pri vi. Mi esperas, 
ke via vojo tra la vivo estos tiel hela kaj glora, 
kiel estas la nuna vespera ĉielo. Ofte mi fieris 
esti via patrino, sidante en la koncertejo kaj 
aŭskultante la aplaŭdon, kiun vi ricevis. Kiom 
pli forte mi fieros, kiam vi ludos viajn originalajn 

omponaĵojn! 

Ĝojo alŝovis brakseĝon kaj piedbenketon, kaj, 
komforte sidiginte la patrinon, ŝi mem sidiĝis sur 
la seĝa brako kaj diris : 

— Ne tro laŭdu min, panjo mia! La kaŭzo de 
mia ĝisnuna sukceso kaj de ĉiu en mi bona 
inklino estas nur tial, ke vi ĉiam instruadis al mi 

esti diligenta, ĉiam instigis al mi celi la bonan kaj 
noblan en la vivo. Krom tio, via propra viv- 
maniero Ĉiam estas por mi viva ekzemplo kaj 
inspiro. Plej forte plaĉas al mi tio, ke mia 
esperebla sukceso ebligos al mi iom rekompenci 
vin por via konstanta elspezado pro mi. 

— Vi mem estas mia rekompenco, infano mia. 

— Patrino, mi volus vian helpon pri io, kio 
ŝajnas al mi grava afero. Mi mem ĉiam ricevadas 
tiom multe da feliĉo kaj bonaĵoj en mia vivo, kaj 
mi tre deziras, ke mi povu, se nur iomete, pliigi 
la feliĉon al aliaj homoj, kiuj ne havas tiom, kom 
mi. Mi precipe aludas pri la kripluloj. Du venas 
ofte al la koncertoj de doktoro Kellermann, kaj 
ili videble ĝuas la muzikon. Oni ĉiam veturigas 
unu en la koncertejon per horizontala puŝveturilo. 
Tiu ŝajnas esti bonstata, sed la dua pene iradas 
kaj, alveninte tre frue, ĉiam sidas en la plej 
antaŭa vico de la plej malkaraj sidlokoj. Kiam 
ĉi tiuj Ĉeestas, mi speciale penas traŭ ilin per mia 
ludado. La penso ofte frapis min, ke kredeble 
ankoraŭ multaj kripluloj ekis, kiuj amas la 
muzikon, sed ne povas aŭskulti ĝin pro la mal- 
riĉeco. Se ja estas tiel, mi volonte dediĉus unu- 
du horojn en ĉiu semajno por fari al ili plezuron. 
Ĉu tio estas iel farebla ? 
EY — Kara infano, via penso plaĉas al mi, sed mi 
ankoraŭ ne scias, ĉu eble ekzistas ia azilo por 
kripluloj. Ni demandu pri la afero. Se tia azilo 
ekzistas ne tro malproksime de ni, eble oni 
permesus al vi iri al ĝi kaj muziki antaŭ la 
pacientoj. 

Ricevinte tiom da kuraĝo de la fratoj Keller- 
mann kaj poste de la rapida vendiĝo de kelkaj 
siaj komponaĵoj, Ĝojo decidis, ke ŝi jam komen- 
cos laboradi laŭ plano super la ceteraj. 

Celante tion, ŝi elektis kaj sisteme aranĝis 
kelkajn el siaj manuskriptoj kaj poste aldonis 
pluajn komponaĵojn, por fari el la tuto alegorian 
opereton. 

Komence la muziko esprimis la simplan, ĝojan 
nerespondecon de la infanaĝo de la homo, kiun 
Dio kreis “el polvo de la tero?” Iom post iom 
la muziko montris la riĉiĝon de la homa sperto, 
kiam la sentoj, deziroj, Emocioj: kaj intelekto 
malvolviĝadis, ĝis la homa korpo, fariĝinte 
perfekta ilo, estis preta akcepti la specialan en- 
blovon de la Dia spirito, kiu ““ faris el la homo 
viva animo.” La polvulo fariĝis ĝis ia grado 
spiritulo. 

“Poste fariĝis la neevitebla rezultato: la 
tentado. Tio estas la batalado inter la nove 
enspirita Dia esenco, kiu ankoraŭ estas kvazaŭ 
ĝermo, kaj la jam fortika, materia korpo de la 
homo; per aliaj vortoj la ĉiutaga batalo inter la 
kreskanta animo kaj la fizika korpo de la homo. 
Ambaŭ volis estri. En la unua tempo la vivaj, 
dorlotitaj sentiloj ĝuadis absolute neregeblan 
liberecon, ĝis kiam, ellacigite per la troa dorlotado 
mem, ili devis cedi. 

146 


Google 


LILIO 147 


En la muziko ĉe ĉi tiu punkto okazis laŭta 
krakado kvazaŭ de tondro. Post sentebla paŭzo 
aŭdiĝis ĝemsopiro longe daŭranta, kvazaŭ de 
mortanto. Denove paŭzo; kaj poste aŭdiĝis la 
plej mallaŭta, dolĉa melodio imagebla, ĉiam pli 
kaj pli laŭtiĝanta kaj triumfe ŝvelanta. Tio 
montris la iom-post-ioman leviĝadon de la 
venkinta, Spirita memo, kolektanta kaj konserv- 
anta siajn fortojn, kvazaŭ ĝi volus dispremi la 
mortantan kontraŭulon. 

Sed anstataŭ dispremi, la venkinto levis la 
falinton kaj metis ĝin sur ĝian ĝustan lokon, kie 
ĝi Ĉiam servos la spiriton, kies servanto ĝi 
fariĝis. 

De tiam ĝis la fino de la opereto aŭdiĝis rava 
kantado, montranta la harmonion, kiu 3am ek- 
zistos, kiam la Dia parto de la homo efektive 
superregos la materian, kaj ĉiuj kapabloj estos 
uzataj por la bono de la homaro. 

Tia estis la temo de la opereto. Ĉiuj admiris 
la muzikon, sed nur tre malmultaj efektive ŝatis 
ĝin, ĉar nur malmultaj homoj povis tute kom- 
preni ĝian alegorian flankon. 

ojo finis la opereton, tuj antaŭ ol festi sian 
dudek-unuan naskotagon, kaj ĝin submetis al 
la kritiko de sia antaŭa instruisto, doktoro 
Kellermann, kaj ankoraŭ unu kompetentulo. 

Eble la leganto miros, ke Ĝojo, kiu estis tiel 
juna kaj vivis tiel simple, kiel permesis nur 
ŝia profesio, povis tiom multe plenumi en tia 
mallonga tempospaco, kaj ke ŝi posedis sufiĉe 
grandan kvanton da kruda matertalo, per kiu krel 
efektive gravan verkon. La leganto eble pensos, 

ke mankis al Ĝojo tia diverseco de persona 
spertado, kia estas nepre necesa por homo, kiu 
deziras krei artaĵon montrantan la plej subtilajn 
nuancojn de homa emocio, samtempe ampleks- 
antan tiel grandegan temon, kiel estas la evolucio. 

Sed malgraŭ la juneco kaj ŝirmateco de Ĝojo, 
ŝi ne nur travivis multon, sed ankaŭ ŝi posedis 
tiujn duopajn kapablojn, kiuj sole rajtigas, ke 
oni verku: la kapablon senti kun la homoj kaj 
la kapablon esprimi tiun kunsenton per tiel 
kortuŝa aŭ intelektoĉarma maniero, ke la aŭs- 
kultantoj aŭ la legantoj, absorbiĝinte de la 
muziko aŭ rakonto, konscias iom pli forte ol 
antaŭe sian unuecon kun la cetero de la homaro. 

Pli ol tri sezonojn ŝi pasigis, vizitante la plej 
gravajn ĉefurbojn de Eŭropo, krom tio, ke ŝi 
studis iom da tempo ĉe la Lejpciga konservatorio. 
Doktoro Kellermann aranĝis pri tio, kaj tia- 
maniere Ĝojo jam de longe renkontiĝis kun la 
plej eminentaj komponistoj kaj profesoroj en la 
muzika mondo de tiu tempo. 

Grandvalore estis por ŝi vivi en tia muzika 
atmosfero, aŭskulti la verkojn de la malnovaj 
majstroj interpretatajn de iliaj samlandanoj kaj 
en ilia propra patrujo. . 

Cetere, oni memoru, ke la efektiva sperto de 
la vivo venas de interne ne de ekstere de la homo. 

La vivipovo kaj homecaro jam ekzistas kaŝitaj 
en nove naskita infaneto, tamen ili ne povas 
evolucii, daŭri, aŭ maturiĝi sen la helpo de la 
eksteraj influoj de la amo, edukado, disciplino 
tiel certe, kiel semo de kreskaĵo ne povas ĝermi, 
malvolviĝi, kaj ekflori, malgraŭ la kaŝita en ĝi 


Google 


LILIO 149 


vivipovo, sen la eksteraj influoj de la malsekeco 
kaj aliaj ecoj de la teraĵo kaj vetero. 

Oni povas esprimi nur tion, kion oni kom- 
prenas. Olte oni akiras komprenadon per pro- 
. praj travivaĵoj, per ŝanĝiĝoj de cirkonstancoj 
kaj ĉirkaŭaĵoj, rezultantaj en ŝanĝo de pensoj 
kaj emocioj. Sed ankoraŭ alia maniero kom- 
preni ekzistas: per la amo, per konscia kun- 
sentado kun aliaj, ĉar la amo estas unu el la plej 
bonaj vojoj al la komprenado. 

Laŭ la mezuro de nia amo al aliaj, laŭ la 
mezuro de nia kapablo rilati kun kaj servi al 
aliaj, ni vivas en la realeco kaj lernas kompreni 
kaj esprimi veraĵojn. La amo pliĝustigas nian 
vidpunkton, pligrandigas nian vivperspektiv- 
on, kaj akrigas nian internan vidpovon. Ĉar 
kiu amas, tiu ne povas ne partopreni en la 
okazoj, idealoj, sopiroj, suferoj, kaj plezuroj 
de la amataj. Plue, inter tiuj, kiuj amas sin 
reciproke, unuj ne povas fariĝi pli puraj, noblaj, 
kaj animfortikaj sen tio, ke ili, kiom ajn malforte, 
inklinigu la amatajn ankaŭ al pliboniĝo. Kon- 
traŭe oni ne povas malaltiĝi sen ia, kiom ajn 
nekonscia, malbona efiko eur ĉiujn, kiuj per la 
amo aliĝis al li. 

Sed ĉar la efko sur aliajn estas ĉiam subtila 
kaj plej ofte nekonscia, tial oni ne povas mezuri 
nek direkti ĝin. Ĉio, pri kio ni povas esperi 
estas, ke ni mem konscie elektu la direkton de 
nia pensado. Se ne konscie, tiam nekonscie ni 
ja ĉiam elektas ĝin, ĉar tiel same, kiel ĉe ĉiuj 
konataj fortoj, la pensoj sekvadas la vojon plej 
senpene ireblan. 

Se ni ne malpermesas, ke niaj pensoj sekvu 
tiun direkton, kiun ili inklinas sekvi, tiam per 
tiu simpla neago, ni kvazaŭ malbaras al ili vojon, 
kiu fariĝas pli facile irebla ĉiufoje, kiam ĝi estas 
uzata. 

Per aliaj vortoj ni akiras pensan kutimon. 

Krom tio, elektinte nian vojon tra la mondo 
de pensado, vole-nevole ni inklinas esti antaŭen 
ŝovataj de ĉiuj simile pensantaj homoj. 

Ju pli iuj homoj amas sin reciproke, des pli 
forteiliaj pensoj influas ilin reciproke, ĉar, kiam ĉio 
estas dirita, kio estaslaamo? Ĉu fĝine estas la dia 
parto, la efektiva, eterna memo de la homo ? Ni 
devas tion kredi, se ni ja kredas, ke ““ Dio estas 
amo,” kaj ke ““ Dio kreis la homon laŭ Sia bildo.” 

Se tio estas vera, tiam ju pli forte kaj pure ni 
amas, des pli ni proksimiĝas al efektiva simileco 
al Dio, kaj des pli profunde ni povas penetri 
sub la eksteran tavolon de la cirkonstancoj kaj 
atingi la kaŝitajn aferojn de la surtera vivo. 

Plue, se tio estas vera, tiam, kiel ajn dezirinde 
estas, ke oni estu amata—kaj la homa koro 
sopiras al tio—ankoraŭ pli dezirinde estas, ke ni 
mem amu, ke ni trovu elfluejojn por tiu amo, kiu 
povas daŭri nur tiel longe, kiel ĝi estas uzata en 
la servado de aliaj. Tiamaniere oni akiras certan 
scion koncerne la plej sciindajn aferojn de la vivo. 

De tiu vidpunkto Ĝojo ĝuis spertoriĉan vivon. 
El la multenombraj homoj de diversaj aĝo, ka- 
raktero, kaj temperamento, kun kiuj ŝi ĉiutage 
rilatis kaj sentis simpation, ĉiu influis iagrade, 
kiel ajn malforte, sur ŝian karakteron. 

Nedube, ke la patrino efikis la plej forte sur 

ĝin, ĉar ŝi la plej konstante, intence kaj de la 
plej frua aĝo de Ĝojo celis ĝuste tion. Sia influo 
estis ĉiam nobliga, kaj ŝi aldonis la plej belajn, 
melodiajn ecojn al la efektive artista kaj bon- 
intenca spirito de la infano, kiu iom post iom 
malvolviĝis. 

Sed la homo, kiu volas efektive sciiĝi pri la 
vivo, por ke li pentru ĝin kiel ĝi ekzistas, mon- 
trante samtempe, kiamaniere oni povas ĝin pli- 
bonigi, devas suferi. „mi kaj suferi—Ooni ne 
povas disigi la du vortojn, ĉar ili estas la du 
flankoj de la sama afero. Oni povas akiri la 
kunsentadon nur tiam, kiam oni travivis almenaŭ 
iomgrade la du flankojn. 

Tial ankaŭ en la vivo de Ĝojo venis de tempo 
al tempo iaspeca suferado. 

La unua konscia neharmonio, kiu sentigis sin 
en ŝi, estis la doloro venanta de la nenobla 
flanko de ŝia propra naturo. Tio estis la fajrero 
de ĵaluzeco, kiu subite sentiĝis en ŝi, kiam 
Florenco kaj Filipo revenis de la edukejo. La 
dua okazis nelonge post la morto de Florenco, 
kiam ŝi aŭskultis la kruelajn vortojn de la avino, 
kiu neniam amis ŝin. Ambaŭ doloraj travivaĵoj 
estis necesaj por la plena disciplinado de Ĝojo. 
Poste sekvis longaj jaroj de la akra, kaŝita 
doloro de timo, la surda doloro de dubo, ŝin 

ensigantaj, ke eble ŝi havas nenian rajton en la 
peno pri kiu ŝi antaŭe kredis, ke ŝi havas ĉiujn 
rajtojn apartenantajn al feliĉa infaneco. 

Ĉi tiuj travivaĵoj malkovris antaŭ ŝi multajn 
aferojn de la vivo, kiuj sen tio ne evidentiĝus, 
almenaŭ antaŭ ol ŝi fariĝus pli aĝa. 

Je ĉirkaŭ tiu tempo ŝi ankaŭ komencis konstati, 
ke la malriĉeco ekzistas en la mondo, ke la 
matureco ne certigas al homo havi kaj fari laŭ- 
vole, ke ekzistas iu Fortulo pli grava kaj forta, 
ol la patrino, al kiu ĉi tiu voĉe preĝadis ĉiu- 
matene, petante helpon, saĝon, forton. Per ĉi 
tiuj ““ familiaj preĝoj ”” Lilio kvazaŭ elverŝis ĉion 
en la koro, forgesante la tempon kaj ĉion krom la 
helpo tiel forte bezonata. Granda estis ŝia fido, 
ke Dio sendos tiun helpon, kaj ke ne mankos al 
ŝi la rimedoj necesaj por bone nutri kaj instruigi 
la infanojn. Kun tiu celo ŝi preĝadis por 
laborado en la formo de pensiuloj kaj kudraĵo, 
pri bona sanstato, por ke ŝi povu plenumi ĉion 
postulatan je ŝi. Poste, ricevinte ““ respondon ”” 
al iu peto, ŝi ne forgesis danki al Dio pro 
tio. 

Kredeble estas, ke ĉi tiuj fervoraj preĝoj, 
elverŝaĵoj el zorgoplena koro, esprimante la plej 
intimajn pensojn de la patrino, reagis sur la 
koron kaj karakteron de la malgranda filino, kiu 
partoprenadis ilin, kaj ke tio faris ŝin pli sciema, 
pensema, kaj intuitive konscia pri la zorgoj de la 
mondo, ol ŝi estus en alia ĉirkaŭaĵo. 

Ankoraŭ alia afero pligrandigis en ŝi la scion 
pri homa suferado, plifortigante ŝian kunsenton 
kun la homoj; tio estis la oftaj ŝiprompiĝoj, 
kiuj okazadis en proksimeco de Riverton. 

La savboatejo staris en vido de la domo de 
Lilio, kaj tie post noktiĝo, se lumo ekbrilis, tiam 
oni sciis, ke ŝipo estas en danĝero, ke la kuraĝaj 
anoj de la savboato preparas sin, por riski sian 
vivon sur la tumulta ondaro blovata de la 

ventego, en la espero savi tiujn, kiuj per raketoj 
petis ilian helpon. 

Kiam estis blovege, en malluma vespero, Lilio 
ofte levadis la kapon de super ia kudraĵo, dirante : 

— Iru, Ĝojo, kaj rigardu tra la fenestro por 
vidi, ĉu lumo estas en la savboatejo. 

Ĝojo glitadis malantaŭen de la dikaj kurtenoj 
kaj la rulkurteno, por pli bone vidi. Kiam ŝi 
povis respondi : 

—HNe, panjo, estas mallume ekstere. Lilio 
fervore ekkriis—Dio estu dankata. Kiam iufoje, 
emociiĝinte, Ĝojo diris —Jes, panjo, vidu, ja 
estas lumo! „Lilio respondis :—Kompatindaj 
suferantoj! ili estas en granda danĝero! Sur la 
genuojn, Ĝojo ; ni preĝu pri ili kaj pri ĉiuj, kiuj 
estas en danĝero sur la maro! 

Tiam vibro de ekscito trakuris la infanon. 
Efektive ŝi nenion vidis krom la lumeto iom mal- 
proksima, sed la fantazio prezentis antaŭ ŝi la 
furioze ĵetatan akvon, la ŝtonegajn bordkrutaĵojn 
de la “ Flavaj Nazoj,” la sablan baron apud la 
enmariĝo de la rivero, kaj timplenan homama- 
seton atendantan la morton sur ŝipo balanci- 
ĝanta senpove, dum la vento blovadas kaj la 
ondegoj portadas ĝin jen al unu jen al alia el 
tiuj lokoj de danĝero. 

La fantazio pentris ĉion des pli klare, ĉar ne 
nur la preĝoj de la patrino impresis Ĝojon, sed 
ankaŭ la rakontado kaj priparolado, kiun ŝi pli 
ol unu fojon aŭskultis pri ŝippereoj kaj mi ladaj 
savoj el la faŭko de la morto. 

Ankoraŭ unu granda influo sur la karakteron 

ĉiutage, kiam tio estis ebla, al silenta meditado 
ĉirkaŭ sunsubiro, dum ŝi rigardis la koloriĝon de 
la ĉielo. La patrino kaj filino kutimis sidi kune, 
ĉar ambaŭ opiniis, ke ĉe mateniĝo kaj vesperiĝo 
oni povas pli forte ol ĉe ĉiu alia fenomeno natura, 
konscii pri la gloro kaj majesteco de la Kreinto. 

Dum ili rigardis la ŝanĝiĝantajn kolorojn, 
spegulitajn sur la ĉielo kaj rivero, dolĉa, helpa 
influo ŝteliris sur ambaŭ, kaj konsciigis ilin, ke Dio 
estas ne nur Forto, sed ankaŭ Lumo kaj Amo. 

Vintre, rigardinte ĝis la forfandiĝo de la helaj 
koloroj, aŭ kiam nuboj kaŝis la ĉielan gloron, 
Lilio kaj Ĝojo sin turnis al la fajro, amuzante sin 
= rigardoj al la dancado de la ombroj sur muroj 

aj mebloj, aŭ ili paroladis pri tio, kion ili ĵus 
vidis, imagis, aŭ pensis. 

Ĉi tiu estis kvazaŭ feina horo, kiel por lacigita 
Lilio, tiel ankaŭ por Ĝojo, kiu kutimis tiam libere 
esprimi siajn idealojn, pensojn, kaj fantaziaĵojn. 
Tamen, kiam Florenco kaj Filipo estis hejme, 
la tempo de meditado kaj intima interparolado 
devis esti tre mallongigita, ĉar la pliaĝaj infanoj 
ne volis “ malŝpari ”” la tempon, plivolante amuzi 
sin per ia ludo aŭ alia faro. 

Sed kiel oni jam scias, Florenco frue malaperis 
el la familia rondo, kaj Filipo poste foriris, elekt- 
inte la maristan vivon. Tion Lilio tre bedaŭris, 
sed per nenio povis malhelpi. lafoje ŝi demand- 
adis sin :—Ĉu tiu forta, nevenkebla deziro de mia 
filo venas de tio, ke antaŭ lia naskiĝo, miaj propraj, 
plej fortaj deziroj estis direktataj al marvojaĝo ?— 
ĉar ŝi memoris, kiel sopire ŝiaj pensoj sekvis la 
karan edzon forveturantan al fremda lando. 

Ankoraŭ unu forta influo sur la vivon de Ĝojo 
estis la amikeco, kiu fariĝis inter ŝi kaj Jaĉjo, la 
filo de gesinjoroj Leden. Lin ŝi ekkonis, kiam 
ŝi estis sepjara kaj li preskaŭ dekjara. En tiu 
tempo ŝi ne transpasis la limojn de Riverton 
krom unufoje, kiam iu sinjorino loĝanta ĉe 
Lilio prenis ŝin al Liverpolo, por vidi ian spek- 
taklon. | 

Tio altigis la plezuron, kiun ŝi sentis, aŭskul- 
tante Ĵaĉjon, kiam li rakontadis historiojn pri 
aliaj lokoj konataj de li. 

Li estis preciza, praktika knabo, kiu kutimis 
detale vidi ĉion vidindan, sed li ne estis tiel 
emociiĝema, kiel Ĝojo. Ordinare li ne volis ko- 
legiĝi kun knabinoj, sed jam de la komenco li 
amikiĝis kun Ĝojo, al kiu li poste konfidis la 
plezurojn, triumfojn, kaj malfacilaĵojn de la ler- 
neja vivo. 

Li vizitadis edukejon en Liverpolo, kie li 
restadis de lundo matene ĝis vendredo, kiam li 
revenis hejmen. 

Dum la fino de la semajnoj, li kaj Ĝojo kune 
pasigis multe da tempo. Kune ili suprenrampis 
la krutan ŝtupetaron de la lumturo, vizitis la 
fortikaĵon, vadis en la rivero dum malaltmaro, 
saltis de roko sur rokon, serĉis krabojn sub ĉiuj 
grandaj ŝtonoj kaj ĉiuspecajn trovindaĵojn en la 
lagetoj kaj sur la sablo. 

Sennombraj estis la plezuroj, kiujn ili kune 
ĝuadis, krom tio, ke Jaĉjo povis instrui Ĝojon 
pri la diversspecaj ŝipoj kaj boatoj kaj multaj 
aliaj sciindaĵoj. 

Laŭ la opinio de Ĝojo, Jaĉjo estis tre instruita 

persono, por kiu ŝi sentis efektivan admiron, kaj 
al kiu ŝi volonte cedis sian volon. 

Liaflanke, flatis al li konscii ŝian admiron, povi 
instrui ŝin pri tiom da aferoj kaj objektoj, sed 
ĉar la riĉigita de estimo amo, kiun Ĝojo sentis al 
lh, estis sincera, ĝi efektive penetris la profundon 
de lia naturo kaj igis lin peni ĝin meriti, por ke 
li ne kaŭzu doloron al la knabino. 

Li rakontadis al ŝi pri la mirindaĵoj de la 
Hinduja sovaĝejo, kien la patro iam lin veturigis, 
kaj pri kiu li ankaŭ multe legis en siaj libroj por 
knaboj. 

Li bone vortpentris siajn impresojn, ne nur de 
la pejzaĝo, sed ankaŭ de la urboj kun iliaj 
belegaj komercaĵoj faritaj de la indiĝenoj, tiuj 
belfiguraj, bonhumoraj homoj, kun iliaj hel- 
koloraj vestoj kaj abundo da ringoj portataj sur 
oreloj, brakoj, maleoloj kaj, ĉe iuj, eĉ je la nazo. 

Iun tagon, kiam Ĝojo avide aŭskultis tiaspecan 
mensan manĝon, per kiu Jaĉjo ŝin nutris, kiam 
ili komencis laciĝi de la agoludoj, Jaĉjo subite 
sentis grandan kontentecon, rigardante en la 
elokventajn okulojn de la knabino, tial li diris : 

— Ĵen kion mi faros, se vi tion deziros! Tuj 
kiam mi fariĝos viro, mi edziĝos kun vi, kaj, 
veturiginte vin trans la maron al Hindujo, mi 
montros al vi la belajn objektojn tie troveblajn. 
Tiamaniere vi mem povos ilin senpere vidi. Kiel 
vi pensas pri tio ? 

— Ĵaĉjo, vi karulo, mi pensas, ke ĝi estas 
belega ideo! Cu ... ĉu ni devas atendi tre 
longan tempon, antaŭ ol vi fariĝos viro ? 

— Tute ne! Mi jam havas dek unu jarojn ; 

post ne longe mi havos dek du, kaj mi jam 
sentas min Viro. ' 

— Ne forgesu vian promeson, ĉar mi forte 
deziras iri tien. Vi permesos, ke mia patrino 
akompanu nin, ĉu ne? ĉar mi estas certa, ke 
ŝi ĝuos Vidi ĉion. 

— Ho jes, kompreneble ŝi povos veni, ankaŭ 
la mia; sed mi opinias, ke mia patrino ne volos, 
ĉar estas tie, kie ŝi falis en malsanon. 

— Jaĉjo, vi ne rifuzos permesi al mi rajdi elef- 
anton? Mi -vvolus rajdilongan, longan distancon ! 

— Mi mem rajdos flanke de vi. : | 

.. Eble do vi konsentos, ke ni elefantiru al ĉiu 
loko en Hindujo, sed precipe tien, kie estas tiu 
mirinda templo ore tegmentita, kaj al tiu palaco- 
simila tombo de la princedzino, kun turetoj kaj 
belaj multnombraj floroj faritaj el juveloj. 

Mi kondukos vin ĉien. 


Tiamaniere ili interparoladis, realigante al si 
la revojn, pri kiuj ili kredis, ke iam tio nepre 
efektiviĝos. | 

Dum la longaj periodoj, kiuj poste disigis ilin, 
ili ĉiam korespondadis, kaj eble ili ne tute forgesis 
la promeson faritan en ilia infaneco. 

Ni jam scias, kiel Ĝojo estis okupata dum tiuj 
jaroj. Ni vidu, kiel Jaĉjo pasigis la tempon. 

Fininte la gimnaziajn studojn, li fariĝis stud- 
ento de la medicino en la universitato de Londono. 
Tiel bone h sukcesis, ke li ricevis la diplomojn, 
kiam li estis dudekdujara. 

Poste li ricevis oficon de adjunkta ĥirurgo 
enloĝanta en hospitalo Londona; pli poste li 

vizitis Vienon, Parizon, kaj Berlinon po tri 
monatoj en ĉiu urbo, por ke li mem esploru la 
mirindan laboradon de la plej eminentaj kurac- 
istoj eksterlandaj. Reveninte hejmen li decidis 
akcepti oficon sur pasaĝera ŝipo veturanta inter 
Aŭstralio kaj Britujo, antaŭ ol komenci praktikon 
por si mem en Londono, tiu plej granda kaj inter- 
esa urbego en la mondo. 

Nun post du semajnoj li devis ekveturi, sed 
antaŭ ol foriri li decidis, se tio estus ebla, ricevi 
promeson de Ĝojo, ke ŝi fariĝos lia edzino post 
ba reveno. 

Li bone sciis, ke ŝi alte estimas lin, ĉar ŝi 
neniel kaŝis tion antaŭ li. Ili estis amikoj tro 
longe, por ke ŝi tion faru; krom tio, li sciis, ke 
ŝi opinias, ke ekzistas nenia bona motivo por 
malhelpi, ke bone edukitaj knabo kaj knabino 
aŭ viro kaj virino estu geamikoj. | 

Tamen en la lasta tempo li rimarkis, ke nedi- 
finebla sindeteno kaj memkonscieco jam fariĝis 
inter ili. Ĝojo ne plu esprimadis siajn pensojn 
tiel libere, kiel antaŭe; ŝajnis kvazaŭ ia baro 
staras inter ili, super kiu li ne povas paŝi, kaj pro 
tio, li komencis timi, ke la antaŭa ĉarmoplena 
intimeco forestas por ĉiam. Li divenis, ke ne 
li sola admiras Ĝojon, ke ankoraŭ aliaj sinjoroj 
konkuras kun li en la espero gajni al si ŝian 
amon, kaj li sciis, ke ĉi tiuj estas pli lertaj ol li 
pri la ĝentilaĵetoj tiel ŝatataj de la virinoj. Plue, 
li sciis, ke tiuj aspirantoj posedas kapablon pri 
la muziko: tiu potenco, kiu influas ŝin tiel 
forte, per kies efiko ili povas trafi la koron, 
samtempe ravante ŝian orelon. 

Kiam Jaĉjo komparis iliajn servopovojn kaj 
personajn allogaĵojn kun siaj, li fariĝis preskaŭ 
senespera, kredante, ke mankas al li ĝuste tiuj 
kvalitoj, kiuj en ŝiaj okuloj nepre estas dezirindaj. 

Malgraŭ tio, li sciis kun certeco, ke li havas la 
plej havindajn kvalitojn, kiujn viro povas pro- 
poni al virino: pura koro, neriproĉinda karak- 
tero, la kapablo fari noblan laboron, sana korpo 
kaj la komprenemo, kiu akompanas fortan 
amon. 

Tiuj alaj viroj proponis multon. Il opiniis, 
ke il proponas sin mem, sed Jaĉjo, meditante, 
demandis al si: Ĉu efektive ili povas tion fari ? 
Ĉu efektive ili deziras la plej bonan, kiun Ĝojo 
povas doni? Aŭ ĉu tiu aŭ alia el ili kvazaŭ 
dirus al ŝi: “ Vi fariĝu mia edzino, admiru min, 
faru agrable al mi, kaj redone mi vestigos vin 
per belaj vestaĵoj kaj multekostaj juveloj. Mi 
loĝigos vin en granda, luksa domo, amuzigos vin, 
sed ne esperu, ke mi fordonos miajn plezurojn aŭ 
iel oferos miajn inklinojn, se ili estus malsimilaj 
al viaj... 

Jaĉjo sciis, ke tia edzo ne povus spirite unuiĝi 
kun Ĝojo; li timis, ke eble Ĝojo ne ekscios la 
diferencon inter bonŝajna viro kaj bona viro ĝis 
tro malfrue por ŝia feliĉeco. 

Li sciis nur tion, ke li mem volas dividi kun ŝi 
ĉiom, kiom li posedas; ĉion, kio li estas en siaj 
plej bonaj momentoj, dezirante, ke ŝi kuraĝigu 
kaj inspiru lin. Plue, li volis partoprenadi en 
ŝiaj celoj kaj esperoj, volante esti por ŝi hel- 
panto, ŝildo, kaj apogilo en horo de bezono, ke ili 
kune konsiliĝu pri la por ili gravaj demandoj de 

la vivo, ke ili ambaŭ estu konsolantoj kaj 
helpantoj de la homoj. 

Lia vivlaboro irigis lin inter la suferantoj, kaj 
li tre deziris, ke per li Ĝojo elverŝu en ties korojn 
iom de tiu muziko, ĝojo, kaj amsento, kiuj 
ŝajne plenigis ŝian animon. Ŝajnis al li, ke ĉiam 
Ĝojo povas percepti kaj prezenti al aliaj la 
helan, gajan flankon de la aferoj. Li sciis, ke 
ŝia irado tra la hospitalo, kie li deĵoris kiel 
enloĝanta ĥirurgo, ĉiam sentigis trankvilecon 
kaj kontentecon inter ĉiuj sur kiuj ŝi ridetis kaj 
al kiuj ŝi parolis. Plue li sciis, ke de longe Ĝojo 
sukcesis decidigi Lilion inviti kelkajn ellacigitajn 
patrinojn kaj kriplajn infanojn, kiuj ne havis 
ĝardenojn nek beletajn ĉirkaŭaĵojn, por ke Lilio 
kaj ŝi kune faru, ke estu al ili feliĉe kaj komforte 
en la daŭro de kelke da horoj en ĉiu semajno. 
De Lilio li eksciis, kiel Ĝojo sukcesis helpi la 
kompatindajn gastinojn kaj gastetojn rigardi 
pli espere sur la vivon. Ju pli li pensis pri tio, 
des pli lia koro varmiĝis al ŝi. 

Tiel okazis frue en unu mateno, precize unu 
semajnon antaŭ ol li ekvojaĝis al Melburno, ke 
li vizitis la dometon en Barnes“ kaj prezentis 
sin al Lilio. Post la interŝanĝo de la kutimaj 
salutoj okazis paŭzo. 

Lilio ne povis ne rimarki, ke afero pli grava ol 
kutime venigis al ŝi Jaĉjon, kiu volis konfidi en 
ŝi. Fakte, lastatempe pli ol unu fojon ŝi rimarkis 
videblan ŝanĝon en li, kaj ŝi ne povis ne diveni 
la kaŭzon. La viglaj patrinaj okuloj vidis, ke 
li amas Ĝojon, tamen ŝi ne rajtis aludi pri tio, 

9 Elparolu : Barnz. 

ĉar li mem ne parolis al ŝi eĉ unu vorton pri la 
afero. 

Nun, kiam li venis speciale por tio, ke li sciigu 
Lilon pri sia pasia amo, li trovis la aferon tre 
malfacile paroleblan. Tamen fife li balbutis : 

— Sinjorino Ĉester . . . eble vi jam divenis, 
ke mi amas Ĝojon. Mi venis .. .. por sciigi ŝin 
... pri tio... ., se vi tion permesos. Ĉu mi 
estus malplaĉa al vi kiel bofilo ? 

Lilio paliĝis kaj tremis per la tuta korpo. Jen 
malfacila por si tasko! Ĵaĉjon ŝi amis preskaŭ 
kvazaŭ li estus ŝia filo, kaj ŝi konvinkiĝis, ke, se 
ŝi povus elekti edzon por Ĝojo, ŝi ne povus tIovi 
iun pli bonan, ol li estas. ĝ; ne estis certa, ke 
Ĝojo amas lin; eble ŝi ne tute esperis tion, 
ĉar la honesto mem faris necese, ke ŝi sciigu 
Jaĉjon pri la makulo sur la naskiĝo deĜojo. Kaj 

oste? Kion do poste? Ĉu li ankoraŭ deziros 
edziĝi kun ŝi? Ĉu lia amo estos tiel granda, 
ke ĝi povos supersalti la baron ? Ŝi ne sciis pri 
tio! Ŝ; sciis nur, ke, volante savi Ĝojon de 
nenecesa suferado kaj honto, ŝi mute dankas 
Dion, ke Jaĉjo venis unue al ŝi. 

Post momento ŝi diris—Jaĉjo, mi ne povas 
esprimi al vi mian dankon pro tio, ke vi venis 
konfidi en mi, antaŭ ol sciigi al Ĝojo vian amon al 
ŝi. Fakte, mi devas diri al vi ion, kio eble ŝanĝos 
vian intencon. Vi opinias, ke vi amas Ĝojon. 

u tiu via amo povos elteni la provon, kiun mi 
devas fari al ĝi? Se ne, agu honest kun mi 
kaj kun vi mem. Foriru el ĉi tiu domo, nedir- 
inte al Ĝojo tiujn vortojn, kiujn vi venis 
speciale por diri. Per la tuta elokventeco, kiun 

mi posedas, mi petegas, ke vi foriru, se en via 
koro estos eĉ iometa tendenco ŝanceliĝi pri via 
deziro edziĝi kun Ĝojo, se vi pensos, ke ŝi 
estas malpli dezirinda, ol vi antaŭe pensis . . . 
Jaĉjo, ... aŭskultu bone... kiam iu iam de- 
mandis al mi, “ kiom da tempo vi estas vidvino, 
aŭ kiom da tempo pasis, de kiam via edzo 
mortis ?”” mi ĉiam respondis: “Ĝojo neniam 
vidis sian patron, aŭ mia edzo jam antaŭe mortis, 
kiam mia plej juna infano naskiĝis!” Tion oni 
akceptis ĝuste tiel, kiel mi intencis. Volante ne 
mensogi, mi ja volis erare pensigi ilin, ne pro mi 
mem, sed pro la infano, kiun mi devis ŝirmi. Sed 
aŭskultu, Jaĉjo, kaj klare komprenu tion, kion 
mi diros. Mia edzo mortis kelke da jaroj antaŭ 
ol Ĝojo naskiĝis. 

— $i do ne estas via infano! Vi ŝin adoptis 
kaj edukis, kvazaŭ ŝi estus via propra filino! 
Tio ne estas por mi treege grava afero! Kompren~ 
eble estus pli plaĉe al mi, se vi estus la patrino de 
Ĝojo; kaj grandmezure vi ja estas tio, ĉar, kiam 
ĉio estas konsiderita, vi prizorgis kaj edukis ŝin! 
Tamen mi ankoraŭ senhezite deziras edziĝi kun 
Ĝojo, nur pro tio, ke ŝi estas tio, kio ŝi estas 
per si mem, ne per siaj gepatroj! Vi estas la 
sola patrino, kiun ŝi konas, kaj ŝi ne povus havi 
pli bonan, saĝan, dolĉan ... 

— Ne diru plu, Jaĉjo, ĉar vi ne ankoraŭ ĉion 
komprenas. Ial ne estas malagrable trovi, ke 
vi ne tuj komprenis . . . mi iom dankas Vian 
nekomprenon. Tamen estas necese, ke vi ja 
komprenu, ke mi estas la patrino de Ĝojo, kvan- 
kam mia edzo ne estis ŝia patro . . . 

— Kiel!—kun emocio ekdiris Jaĉjo stariĝante. 
Dum momenta paŭzo, la du interparolintaj 
homoj povis aŭdi la plendajn tonojn de la 
violono ludata de Ĝojo, kiu ne sciis, ke ŝi estas 
temo de grava priparolado. 

Lilio sidis, i vsrdanae malsupren. Ŝi ne kuraĝis 
levi la okulojn al la vizaĝo de Jaĉjo, kiel ŝi volis, 
por vidi senerare, kiamaniere la sciigo efikos sur 
lin, kaj per li sur Ĝojon. 

Jaĉjo spiregis, doloro montriĝis per la okuloj, 
IDA malmoliĝis. Tuj kiam lh povis sin regi, li 

jris : 

— Sinjorino Ĉester, mi tute ne povas kom- 
preni! Cu eble mi baldaŭ vekiĝos kaj trovos, ke 
mi sonĝis? Tio, kion vi diris, estas por mi tiel 
neatendita ... tiel ne kredebla! Tamen pri 
unu afero mi ja komprenas, kaj tio estas, ke ne 
povas esti, ke vi estas kulpa! .. . Iu aĉa mal- 
virtulo ... Sed, kion diri? ... Se tio povas 
esti tiel, mi pli ol iam antaŭe deziras konsentigi 
Ĝojon fariĝi mia edzino. Ke ŝi nur konsentu! 
Ĉar mi volus iom pli trankviligi la pensojn, ĉu 
vi permesus, ke mi iom promenu en la ĝardeno 
kaj poste parolu al Ĝojo ? 

— Ĵes, iru, Jaĉjo; sed antaŭe sciu, ke la 

atro de Ĝojo ne estis malvirtulo. Li mem estis 
ele trompita, kaj edziĝante kun mi li kredis, 
ke li estas vidvo. 

Ĉirkaŭ unu jaron antaŭ la matena vizito de 
Jaĉjo, per heredaĵo, kiun Lilio ricevis post la 
morto de la geonkloj, kiuj iam deziris adopti 
Ĝojon, Lilio aĉetis ““ La Dometo.” 

Ĉi estis malmoderna domo negranda kaj 
duetaĝa kun bela ĝardeno kaj arbetaro. Ĝiaj 
frontaj fenestroj rigardis sur la komunan teron 
de Barnes, je kelke da mejloj malproksime de 
Londono. 

Al tiu hejmo venadis Filipo por pasigi la kelkajn 
tagojn, kiuj okazis inter unu marveturo kaj 
ala, kaj venadis ankaŭ Jaĉjo, kiu estis ofta 
vizitanto, rigardanta ĝin kiel duan hejmon. 

Konante bone la domon, Jaĉjo povis sin 
direkti unue en la belan ĝardenon, kaj poste al 
la salono, kie Ĝojo ankoraŭ ekzercis sin pri la 
violono. 

Li ne eraris, pensante, ke Ĝojo ŝanĝiĝis kon- 
traŭ li, kvankam li erare konkludis pri la kaŭzo 
de tiu ŝanĝiĝo. 

Efektive Ĝojo sciiĝis pri siaj propraj deziroj al 
la amo de Jaĉjo, kaj penis alĝustigi sin al la neat- 
endita memvidiĝo, modeste penante kaŝi de ĉiuj, 
eĉ de la patrino, la ĝojon kaj doloron de la amo, 
kiu plenigis ŝian koron. 

La vivo jam instruis ŝin multe, sed tio plej- 
pane venis el ŝia varma kunsento kun aliaj 

omoj kaj el ia suferado, pri kiu ni scias. 

Kiam ŝtele iris en ŝian vivon tiu stranga, 
nekomprenebla afero, kiun oni nomas la amo, ĝi 
om blindigis kaj konfuzis ŝin, ĉar nun troviĝis, 
ke ŝi, ordinare tiel lerta pri legado de la homoj, 
jam ne povas kun certeco legi Jaĉjon, kiam 
tion fari ŝajnis al ŝi tiel grave kaj dezirinde. 


Ŝi rimarkis, ke li aliiĝis. Neniam parolema, li 
jam nun malofte parolis, kaj, kelkfoje sulkigante 
la brovojn, l nur ŝajnis eviti ŝin. Sed tio okazis 
nur tiam, kiam li estis en akompano de aliaj 
homoj. Kiam ili estis duope, kio ne ofte okazis, 
li montris sin atenta pri kaj afabla al ŝi, dum la 
amlumo brilis en liaj okuloj. 

Kion pensi ŝi ne sciis, kaj decidis forigi ĉiujn 
pensojn pri la afero, dirante al si : | 

— Ne decas, ke mi pripensu tiamaniere pri li, 
kiu ne diris al mi eĉ unu vorton pri la amo. 

Tamen la pensoj ja ofte turnadis sin al li, kaj 
ŝajnis kvazaŭ Jaĉjo estas ĉiam apude, parto- 
prenante ĉion, kion ŝi faras. 

Pro tio ŝi jam ne povis verki tiel bone, kiel 
antaŭ la konsciiĝo pri la amo al Jaĉjo, ĉar la 
atento estis dividata, anstataŭ esti koncentrata 
sur la laboro. Feliĉe, ŝi ĝuis ian kompenson, ĉar, 
ludante la violonon, ŝi povis pli bone, ol iam 
antaŭe, mirigi la aŭskultantojn pro la emocieco, 
kiun ŝi esprimadis tiel forte kaj lerte. 

Iufoje ŝi pensis, ke Jaĉjo amas belan Noran, 
ĉar estis evidente, ke li povas senĝene paroli kun 
ŝi, kaj tiam Ĝojo ne povis ne senti ĵaluzan doloron, 
kvankam tio ne restis longe. 

Nora jam fariĝis bela dolĉa fraŭlino kun ĉarma 

voĉo por kanti. Ŝia hejmo estis en ne granda 
distanco de tie, kie Lilio kaj Ĝojo loĝis, kaj la 
du fraŭlinoj fariĝis amikinoj, kiam ili denove 
renkontiĝis post jaroj da diseco. 


Sed ni sekvu Jaĉjon en la saloneton de ““ La 
Dometo,” responde al la ordono: ““ Envenu,” 
kiome Ĝojo aŭdis la nelaŭtan frapeton sur la 

rdo. 

Vidante la ekrigardon de neatendita plezuro, 
kun kiu Ĝojo akceptis lin, kaj aŭskultante la 
gajan tonon de la voĉo, kiam ŝi bonvenigis lin, 
la esperoj de Jaĉjo subite leviĝis. 

— Nu, Jaĉjo, ĉi tio ja estas ĉarma neatenditaĵo. 
Kio venigis vin ĉi tien tiel frue en la tago ? 

Tiam, rimarkante ion hezitan kaj neordinaran 
en lia aspekto, ŝia vizaĝo ricevis subite ŝanĝitan 
esprimon, dum ŝi maltrankvile demandis : 

— Amiko mia, kio estas al vi? Mi esperas, 
ke nenio grave malagrabla por vi okazis ? 

— Ne, Ĝojo, kiom mi scias, nenio malbona 
okazis ... tamen, ĉar mi estas en stato de 
forta necerteco pri plej grava por mi afero, pri 
kiu mi volus certiĝi antaŭ ol foriri de Anglujo, 
mi venis al vi por helpo. Ĉu vi povus doni al mi 
iom da tempo ? 

— Plej plezure, Jaĉjo. Mi estus je via dispono 
dum tutaj tri horoj, se vi dezirus tiom da tempo! 
Poste mi devos instrui lernantinojn, kiuj venos 
al mi. Mi ĝojas, ke vi deziras konfidi al mi. Tio 
ŝajnas tute tiel, kiel en la malproksimaj tagoj de 
nia infaneco! Atendu nur unu momenton, dum 
mi iros sciigi la patrinon pri via alveno . . . Ĉu 

eble vi deziras, ke ankaŭ ŝi partoprenu la kon- 
fidon ? 

— Ne, tio estas nenecesa. Via patrino kaj mi 
jam renkontiĝis . .. efektive ŝi scias la celon 
de mia vizito, kaj estas kun ŝia permeso, ke mi 
venis al vi... . Ĉu... vi ne havas ian ideon 

fla. 
= Do, pardonu la interrompon—diris Ĝojo iom 
nerve, ĉar ŝi nun bone konstatis, ke io neku- 
tima okazis, kvankam ŝi ankoraŭ ne divenis, 
kio ĝi estas.—Ĉu vi dezirus iri en la ĝardenon, 
aŭ ĉu vi plivolus interparoli ĉi tie ? 

— Ĉi tie, mi petas. 

Ili sidiĝis, Ĝojo en ŝia preferata sidloko sur 
angulo de kanapo, kaj Jaĉjo sur brakseĝo, kiun 
li altiris apud ŝin. 

La suno brilis en la ĉambron, kvazaŭ karesante 
la harojn de Ĝojo, kiu iom ruĝiĝetis pro plezura 
antaŭsento pri la interparolo. 

— Ĉu vi ne povas diveni tion, kion mi deziras 
diri al vi? Mi eestas certa, ke vi ne povis ne vidi 
jam de longe, ke... mi... amas vin. Mi 
amas vin pli forte, ol ĉiun en la mondo. Mi volus 
ekscii .. . ĉu vi volas akcepti mian amon . .. 
kaj redone ami min? Ĝojo, karulino .. . ĉu 
vi komprenas la grandecon de tio, kion mi petas 
de vi? Kredeble vi ne povos min ami ? 

Nepreparite je tia eldiro, Ĝojo ne povis eligi 
eĉ unu vorton. Komence ŝi ne povis renkonti la 
okulojn de Jaĉjo, kvankam ŝi sentis, ke ili estas 
fiksitaj sur ŝin, kaj ke devas esti, ke li vidas 
ŝian malfacile regeblan ĝojon kaj aŭdas la laŭt- 
ajn neregulajn batojn de la koro. Ŝi devis pli 

trankviligi la subitan tremadon skuantan ŝin, 
antaŭ ol trovi respondajn vortojn. Fine, rigar- 
dante en la brilantajn okulojn de Jaĉjo kaj tro- 
vante tie tre fortan esprimon de la amo, ŝi devis 
denove mallevi la rigardon. Tamen ŝi retrovis 
la voĉon, kvankam ĝi sonis strange nefamiliara, 
kaj komencis : 

—Kara... 

Vane ŝi penis aldoni ion al tio ĉi, la vortoj ne 
volis aŭdigi sin. | 

Feliĉe, Jaĉjo aŭdis la solan vorton, ekkonis 
la nedireblan karesecon en ĝi, kaj per la seĝo 
movante sin pli proksimen al Ĝojo parolis : 

— Diru al mi, amatino mia, ĉu vi efektive 
min amas? ... sufiĉe... por ke vi fariĝu ... 
mia edzino ? 

Ankoraŭ la dezirataj vortoj ne estis troveblaj, 
sed fariĝinte pli kuraĝa, Ĝojo ĵetis elokventan 
rigardon sur Ĵa£jon. 

Evidentiĝis, ke tio, kion Jaĉjo vidis en la 
brilantaj okuloj faris nenecesaj Ĉiujn vortojn, 
ĉar li salte leviĝis el la seĝo, sidigis sin apud Ĝojo 
sur la kanapo, kaj, ĉirkaŭinte ŝin per siaj brakoj, 
tiris ŝin al si. | 

Anstataŭ malpermesi la ĉirkaŭbrakon, ŝajnis, 
ke Ĝojo trovis ĝin tute agrabla, ĉar ŝi karese 
apogis la vizaĝon kontraŭ lia ŝultro, 

Tiel ili sidis, tro feliĉaj por parolado aŭ 
moviĝado, escepte tiam, kiam de tempo al tempo 
Jaĉjo nomis Ĝojon per ĉiuj karesaj esprimoj. 
Vere ĉio renversiĝis, ĉar Ĵaĉjo, kiu antaŭe povis 
nur malfacile esprimi siajn pensojn per vortoj, 
jan nun sentis, ke ĉiuj lingvaj baroj foriĝis. 

Amaj vortoj denature troviĝis sur liaj lipoj, dum 
Ĝojo, kiu antaŭe devis haltigi esprimojn de sia 
amo al li, jam povis diri nenion, sentante, ke tie 
ŝi povas senmove kontente resti en silento. 

Tamen post iom da tempo Jaĉjo turnis al si 
la vizaĝon de Ĝojo, flustrante : | 

— Karulino, ĉu vi povas diveni tion, kion mi 
nun deziras? ... Vi ankoraŭ ne donis unu al 
mi!... Ĉu mipovas? .. . Kisu min, amatino 
mia. 


Tiu kiso ŝajnis al ambaŭ kvazaŭ sanktaĵo. 
Ili sentis sin tre feliĉaj, kiam ili sidis kune; 
sed per la kiso ili magie unuiĝis, kvazaŭ la animoj 
interkroĉiĝis. 

Iom poste Jaĉjo diris : 

— Mi ne sciis, eĉ ne povis diveni, ke kiso povus 
esti tiel dolĉa . . . tiel kompreniga . . . Ĉu vi? 
Kaŝante antaŭ li la vizaĝon, Ĝojo respondis : 

— Ĵes, mi iom komprenis, ĉar... ĉar... 
jam antaŭe mi havis unu ... tian kison ... 
de vi... en sonĝo... kaj la ensonĝa kiso ŝajnis 
ĝuste tiel reala, kiel tiu, kiun vi ĵus donis al mi. 
Mi memoras mian vekiĝon ... kiam mi sentis 
vian kison sur miaj lipoj .. . kaj mi deziris, . .. 
keiam .... tiu sonĝo fariĝu realaĵo. 

— Oni diras, ke la amo blindigas, kaj devas 
esti, ke mi blindiĝis, ĉar mi ne nur nesciis pri via 
amo al mi, sed mi komencis pensi, ke vi evitas 
min, ke vi eĉ ne amas min fratinsimile, kiel iam. 

— Kredeble mi povos tion klarigi. Kiam mi 
efektive eksciis pri mia amo al vi, Jaĉjo, mi ankaŭ 
eksciis, ke mi jam ne povus trudi min al vi, kiel 

antaŭe mi senpense faris, neinvitite. Eble tio 
estis fraŭlina modesto, eble ĝi estis sensencaĵo, 
sed pli ol unu fojon mi ja evitis vin, sed Jaĉjo, 
L . . ĝuste en tiuj fojoj mi la plej forte deziris 
esti kun vi. Memoru, ke vi sinjoroj de la kreitaĵ- 
aro aroge pretendas, ke vi solaj havas la rajton 
amindumi. La fraŭlinoj devas esti serĉatoj, ne 
serĉantoj. 

— Eble vi estas prava. Mi supozas, ke viro 
ne respektus virinon, kiu lin persekutus; tamen 
estas meza vojo, ĉu ne? Ĉiuokaze, ĉio jam iras 
bone, ĉu ne? Karulino, .... diru denove... 
ĉu vi estas certa, ke vi estas kontenta je mi ? 

— Mi ja estas kontenta je vi kaj je ĉio en la 
vivo! Leviĝante ĉi tiun matenon, kiel kutime mi 
pensadis pri vi, sed la pensoj estis negajaj, kaj 
ne harmoniis kun la bela heleco de la sunbrilo kaj 
la kantado de la birdoj. Verdire, mi ... mi 
kompatis min, sciante nenion pri la tiel baldaŭ 
venonta feliĉego! Se mi tiam estus verkinta 
muzikaĵon, kiel plenda kaj sopira ĝi estus! Nun 
mi sentas, kvazaŭ mi povus verki aŭ almenaŭ 
ludi nur gajan marŝon ! 

— Mi ankaŭ multe pli gajiĝis, de kiam mi vek- 
iĝis! Mi cpensas, ke tio ofte okazas en la vivo! Ni 
timas kaj timas, ofte nenecese, kiam se ni povus 
fidi, ni savus nin de multe da doloro, ĉar ““ niaj 
propraĵoj,” eĉ ““ niaj propruloj ”” ja venos al ni 
en la ĝusta tempo. De kiam vi diris, ke vi 
amas min, la tuta mondo aspektas pli hele. 


Tiel ili babiladis laŭ la maniero de geamantoj, 
ĝis subite Ĝojo ekkriis ; 

— Mi demandas al mi, kion diros la patrinoj ? 
Ĉu vi ne diris, ke mia patrino jam scias la celon 
de viavizito? Karapatrino! ŝi do ne mal apro- 
bas, kaj ŝi lasis nin neinterrompitaj dum longa 
tempo! Ni iru al ŝi, por sciigi al ŝi nian feliĉon. 

— Laŭ via volo, karulino, sed ni ne rapidu— 
almenaŭ ... kisu min denove, antaŭ ol iri! 

Poste ankoraŭ multo troviĝis por diri, kaj ne 
estis necese iri serĉi Lilion, ĉar tiu venis ĝis la 
pordo, kiun ŝi iomete malfermis, kriante : 

— Ĉu vi infanoj ankoraŭ ne finis interparoli ? 
Post kvin minutoj la tagmanĝo surtabliĝos! 

Lilio estis tuj forironta, sed du gajaj voĉoj al- 
vokis ŝin, dum du feliĉaj, junaj homoj samtempe 
rapidiris al la pordo, por plene malfermi ĝin kaj 
enkonduki la Ĉeraŭ patrinon. 

— (Gratulu nin, patrino kara, ni ĵus diris, ke 
ni iros trovi vin, por ke vi ankaŭ partoprenu en 
nia feliĉo. 

Jaĉjo revenis de la marvojaĝo, ravite de la 
bela klimato kaj bonaj vivperspektivoj en 
Aŭstralio, kie la loĝantoj ŝajnas al li tre feliĉaj 
kaj sen zorgoj. Li iom deziris reveni por tie 
enloĝiĝi, sed li cedis al la peto de la gepatroj, 
kiuj ne volis, ke li per tio “ apartigu sin de la 
mondo ”” dum li ankoraŭ estis tiel juna. Malgraŭ 
laj belaj priskriboj, vortpentraĵoj, kaj fotograf- 
aĵoj, ili ne povis konstati, ke en malproksima 
Aŭstralio ekzistas tiel bone konstrŭitaj urboj, 
kun tiom da alta civilizacio. 

Jaĉjo kaj Ĝojo trovis oportunan domon en 
Kew," regiono apud Londono, ne tre malproksima 
de Barnes, starantan ĉe angulo de sufiĉe vivo- 
plena strato kontraŭ la konataj Ĝardenoj Kew. 

Tie Lilio kaj Ĝojo povus viziti sin ĉiutage, se 
ili dezirus tion. 

La domo estis la donaco de gesinjoroj Leden, 
kiuj aldonis ĉekon por pagi la koston de la pli- 
multo de la mebloj. Ĉi tiuj estis sufiĉe bongustaj 
kaj oportunaj. 

Ĉio estis jam pretigita en la nova loĝejo, kie 
Jaĉjo estis loĝanta kune kun la gepatroj, kiuj 
promesis okupi la domon, ĝis la feliĉa paro revenos 
post sia miela monato en Svisujo. 

Restis ankoraŭ kvin tagoj, antaŭ ol okazos 


$ Elparolu: Kju. 

la edziĝa soleno, kaj hodiaŭ vespere Ĝojo estis 
aperonta la lastan fojon sur la estrado. 

Jaĉjo estis danka, ke ŝi neplende cedis al lia 
peto pri tio. Li diris : 

— Ne decus, ke vi plu gajnu monon perlabore, 
kiam vi fariĝos mia edzino, ĉar mi povos akiri 
suĥĉon por ni ambaŭ. 

— Konsentite! pri tio mi ne kontraŭstarigos 
eĉ unu vorton, sed, via moŝto—diris Ĝojo, ŝerce 
riverencante—mi volus scii, ĉu vi opinias, ke mi 
devus kaŝi mian talenton sub la multnombraj 
devoj de mastrino ? aŭ ĉu mi havas vian moŝtan 
eoo iufoje ludi antaŭ miaj kompatindaj 

ripluloj ? as 

— Kompreneble mi tion deziras, ĉar mi volat;~ 
ke vi estu feliĉa, karulino. Tamen vi certe ' 
ĝojos mastrumadi, ĉu ne Vere ? 

— Tute jes, Jaĉjo,—Post iometa paŭzo ŝi plue 
diris :—Mi supozas, ke ĉiu sana virino kun 
virinaj instinktoj deziras kaj esperas edziniĝi kaj 
fari el unu domo hejmon por amato. Farante 
tion, ŝi plenumas la leĝon de la naturo kaj sam- 
tempe kontentigas propran koron. Tamen estas 
egale vere, ke ĉiu virino devus havi ian intereson 
ekster la domo kun ĝiaj devoj, por ke ŝi refreŝiĝu 
kaj ne fariĝu indiferenta kontraŭ eksteraj aferoj 
kaj homoj. | 

Tion mi deziras rilate al vi, karulino mia. 
Tiu lasta frazo via donis al mi novan ideon, 
kiun mi rememoros, kiam konsultos min virino 
ellacigita, eble kun tendenco al melankolio. Mi 
rekomendos, ke ŝi interesiĝu pri io ekstera de la 
domo, eĉ se tio nur konsistus el kunvenado de 

virinoj por kudri. Kiamaniere vi eltrovis tian 
fakton, Ĝojo, kiam via vivmodo ne lasis manki 
al vi la diverseco ? 

— Mi pensas, ke mi eksciis la unuan fojon pri 
tio, kiam mi konatiĝis kun fraŭlino Green," la 
malriĉa kriplulino, kiu vizitadas la ““ popolajn 
koncertojn,” kiujn oni starigis. Kiam mi vizitis 
ŝin, mi petis konsilon, kiamaniere mi povas helpi 
en la feliĉigado de kelkaj el la kompatindaj 
neriĉaj homoj de tiu ĉirkaŭaĵo. Ŝi komprenigis 
min pri la fakto, ke tro multaj virinoj kaj knab- 
inoj havas nenion krom laboro kaj zorgoj. Ili 
havas nenian amuzon, pri kiu ili povas antaŭ- 
senti la ĝuon. 

Pro tio la patrino kaj mi speciale aranĝis kaj 
uzadis la iaman balsalonon, kiu staras en la 
ĝardeno apartigita for de La Dometo, kaj pro 
tio mi promesis al mi ĉiam reveni ĉi tien en la 
difinita tago, por ankoraŭ helpi fari plezuron al 
la malriĉa invititaro. Fraŭlino Green estas pli 
feliĉa, ol multaj aliaj virinoj, pro tio, ke ŝi 
havas karan fraton, kiu agas tre sindoneme al 
ŝi. Ĉiufoje kiam li elspezas por la propra tabako, 
li samtempe ŝparadas la egalan sumon por la 
fratino. Kiam li sufice ŝparis, li aĉetas bileton 
de koncerto kaj donas ĝin al la fratino. Tia- 
maniere fraŭlino Green povas okupi unu el la 
plej malkaraj sidlokoj ĉe la malkaraj ““ popolaj 

oncertoj,” kie mi iafoje ludas. 
e Elparolu : Grin. 

La pensoj de Jaĉjo ĉiam rondiradis lian proksim- 
an feliĉecon. 

Proksman? En la mateno de unu tago, vekiĝ- 
inte, li diris al si : restas nur tri tagoj de nun! 

La intertempo ŝajnis al li mallonga, tamen post 
kelke da horoj li konvinkis sin, ke ĝi ne estas 
tiel proksima, kiel li antaŭe pensis, ĉar multo 
povas okazi en la daŭro de tri tagoj. 

Ordinare li ne timadis, precipe li ne timis 
kreitaĵojn de la imago, sed de kiam li enloĝiĝis 
en la domon, kiu estis la estonta hejmo de li kaj 
Ĝojo, li sentis alterne feliĉecon kaj maltrankvi- 
lecon. 

Li vagadis de unu ĉambro en alian, prezentante 
antaŭ si per la imago la dolĉecon kaj ĉarmon 
aldonotajn de la ĉeestado de Ĝojo. Li vidis ŝin 
jen sidanta kontraŭ li ĉe la manĝotablo, jen 
okupanta sin pri la mastrumado; jen ili estas 
duope, jen ili kune akceptas gastojn. VUnufoje 
li penetris pli profunde en la estontecon, por vidi 
la plej ĉarman, kortuŝan bildon el ĉiuj, dum li 
sentis en si kvazaŭ adoron. 

Alifoje li sin maltrankviligis, pensante: sed 
eble okazos ia akcidento, kiu malebligos ĉion ĉi 
tion? Ĉiutage, ĉiumomente akcidentoj ja okaz- 
adas ... Kion mi iam faris, por ke mi meritu 
tiom da feliĉo, kiom mi atendas? Tlansirante 

straton, oni facile povas faleti, falpuŝiĝi. Dio 
donu, ke nenio malbona okazu al Ĝojo, antaŭ 
ol mi havos la rajton ŝin nomi edzino! 

Fine li decidis iri al la hospitalo. Tie oni 

vas ĉiam okupi sin per la ““ eksteraj pacientoj.” 
ierenine hejmen ĉirkaŭ la tria horo, li sentis 
sin pli normala pro la okupiĝo kun aliaj, kaj, 
kantante rekantaĵon, li levis la korespondaĵon 
kuŝantan sur la vestibla tablo. 

La unua koverto, kiun li malfermis, enhavis 
telegramon, kun la vortoj :—““ Mi bezonas vin, la 
patrino malsanas. Ĝojo.” 

Legante li paliĝis, kaj, ĵetinte la telegramon al 
la patrino, kiu ĝuste tiam venis renkonte al li en 
la vestiblon, li diris mallonge : 

— Mi devas tuj iri al Ĝojo. Mi vokos fiakron. 

— Ja iru, mia knabo—diris al li la patrino 
per kunsenta voĉo, leginte la malmulte da vortoj 
—mi sekvos vin kiel eble plej baldaŭ. Sed 
kuraĝiĝu, filo mia, kredeble nenio tre serioza 
okazis, ĉar vi mem vidis ilin ankoraŭ en la 
lasta vespero, Ĉu ne vere ? 

— Tio estas Vera. 

Fakte, Jaĉjo la hieraŭan vesperon vesper- 
manĝis ĉe sinjorino Ĉester kaj Ĝojo, kaj pasigis 
tre plezuran tempon kune kun il. La edziniĝa 
vesto alvenis kelke da minutoj antaŭ ol li, kaj 
Lilio vestis Ĝojon per ĝi, kaj poste prezentis ŝin 
antaŭ Jaĉjo, por ricevi lian admiron. 

ojo estis ĉiam belete kaj bonguste vestita, kaj 
estas kompreneble, ke li vidis ŝin en multaj 
diversaj belaĵoj, sed neniam li antaŭe vidis ŝin 
konscia pri la vestoj. 

Tamen en la hieraŭa vespero Ĝojo vidiĝis en 
neordinaraj cirkonstancoj. 

Vestite per gracie falantaj volvaĵoj el mola 
blanka silkaĵo, kun belaj hispanaj puntoj, ŝi 
eniris la saloneton kun ruĝetaj vangoj duone 
flera, duone nekuraĝa. Tiam poste ŝi ridete 
egrapo malrapide, turnante sin speciale por tio, 

e Jaĉjo vidu kaj admiru la veston faritan sole 
por tio, ke ŝi faru honoron al li dum la edziĝaj 
soleno kaj festeno. 

Kiel dolĉe kaj eĉ bele ŝi aspektis! Kiel forte 
li deziris ŝin enbrakigi! Efektive li faris rapidan 
paŝon antaŭen, celante tion fari, sed Lilio, antaŭ- 
vidante lian intencon, ridete intermetis sin. 

Post la manĝo ili kune iris al ia halo, sur kies 
sojlo li devis adiaŭi ilin pro tio, ke oni ne invitis 
sinjorojn. La amikinoj de Ĝojo aranĝis regalon 
je ŝia honoro, ĉe kiu ĉiu partoprenantino devis 
donaci ian tolaĵon por la domo de la edzini- 
ĝonto. | 

Kio do povis okazi de tiam por suferigi sinjor- 
inon Ĉester? Almenaŭ Ĝojo mem fartis bone. 
Je kioma horo oni sendis la telegramon ? Tion 
li ne sciis, ĉar, leginte ĝin, li ne rimarkis la horon 
de sendo. Eble ĝi longe atendis lin, dum li estis 
for en la hospitalo. 

Kiel malrapide ruliĝis la fiakro! Ĉu li neniam 
atingos La Dometon? Ĉu estus pli bone, ke li 
piediru ? 

Sed ĉiufoje, kiam liaj pensoj ree atingis tiun 
punkton, li detenis sin. 

Fine li komencis trankviliĝi, sciante, ke li 
povas ankoraŭ fari nenion, kaj ke Ĝojo kredas, 

ke la pensoj estas fortoj, kiujn oni povas uzi aŭ 
helpe aŭ malhelpe. 

Ĝis la fino de la vsturado li penis fluigi fortig- 
ajn riveretojn de pensado al la amatino, dirante 
en si :—Mi havigos al la kara panjo la plej lertan 
kuraciston—specialiston en Londono—kiam mi 
scios, de kio ŝi suferas. Ĉio estos bona en la fino, 
amatino mia. 

Sciigi al Jaĉjo tion, kio okazis, ne okupis longan 
tempon. | 

Reveninte de la regalo en la lasta nokto, Lilio 
kaj Ĝojo diris al si “bonan nokton” kaj iris 
kuŝiĝi. 

Baldaŭ Ĝojo endormiĝis, sed je la kvara horo 
vekiĝinte, ŝi subite sentis, ke ne ĉio estas en 
ordo. En lla daŭro de momento ŝi ankoraŭ kuŝis 
aŭskultanta, sed ĉar Ŝi nenion aŭdis, ŝi estis tuj 
turnonta sin sur la alian flankon, kiam bruo ja 
aŭdiĝis, kvazaŭ iu estis falanta malsupren sur la 
ŝtuparo. 

Timigite de la penso, ke eble domrabistoj en- 
iris la domon por forŝteli la edziĝajn donacojn, 
Ĝojo ankoraŭ kuŝis, aŭskultante dum momento, 
antaŭ ol salte leviĝi kaj surmeti negliĝan veston 
el lanaĵo. Rapide ŝi iris al la vestiblo ĉe la 
supro de la ŝtuparo, kaj tie simile al infano ŝi 
instinkte ekkriis :—Patrino!—en la malfermitan 
pordon de la ĉambro de Lilio. Sed nenia respondo 
aŭdiĝis el tie. 

Guste tiam ŝi aŭdis ĝemkrion por helpo de 
malsupre. Ŝi tuj turnis sin en la direkto al la 
ŝtuparo, kaj, klinante sin super la balustrado, 
ekkriis :—Mi venas, panjo kara, kio nome okazis! 

Kiel respondon ŝi ricevis odoron de brulo, kaj 
samtempe flametoj vidiĝis el la sen tio mallumeco. 
Gvidate de la flametoj, kiuj estis ĉiam pligrand- 

iĝantaj, Ĝojo kure malsupreniris la ŝtuparon, 
demetis la negliĝan veston kaj ĉirkaŭvolvis per 
ĝi la patrinon, ĉar efektive Lilio kuŝis tie proksime 
de la plej malsupra ŝtupo. 

Ŝajne la rapida moviĝado de la aero, pro la 
malsupreniro de Ĝojo kaj la demeto de la vesto, 
ventumis la jam sen tio tro grandajn flamojn, 
aŭ eble la negliĝa vesto estis tro maldika por 
estingi la flamojn. (Certe estis, ke ĝia subaĵo 
estis el katuno tiel same, kiel la brulanta nokto- 
vesto de Lilio, sed ial Ĝojo devis serĉi ion pli 
dikan, por ke ŝi estingu la flamojn. 

Feliĉe ŝi palpe trovis malnovan dikan mantelon, 
kiu ĉiam pendis de apuda hoko, por ke Lilio 
povu ĝin tuj preni, kiam, enironte la ĝardenon, ŝi 
deziris ĝin surmeti al si. 

“Poste, ekbruliginte la gason en la vestiblo kaj 
saloneto, Ĝojo energie sonigis la sonorilon, por 
venigi la servistinon, metis kusenon sub la kapon 
de la kara patrino, kaj alportis akvon por malsek- 
igi la lipojn kaj aspergi sur la frunton de la jam 
sveninta virino. 

Poste ŝi devis denove sonori, por venigi 
Jenny,“ la servistinon, kiu, timigite de la bruo 
de la sonorado kaj vidinte la senmovan korpon 
de Lilio kuŝantan sur la vestibla flanko, decidis, 
ke mortigistoj eniris la domon, kaj ke ŝia lasta 
horo alvenis. Ellasinte teruran ekkrion kaj tute 
timigite, ŝi retiris sin denove al la citadelo, sia 
dormejo, kie ŝi riglis la pordon kaj poste alpuŝis 
pezan tirkestaron kontraŭ ĝin. 

Fine, konvinkite, ke la sonorado kaj urĝa kri- 


e Elparolu : Geni. 

ado de ŝia nomo venas de fraŭlino Ĝojo kaj ne 
de sangavidaj mortigistoj, ŝi ne plu perdis tempon, 
sed treme malsupreniris. Poste ŝi volonte obeis 
la rapide diratajn ordonojn de Ĝojo, kiu diris : 

— Rapidu, Jenny, venigu la plej proksiman 
kuraciston. Sciigu lin pri la akcidento kaj la 
severaj brulvundoj de mia patrino. Diru, ke ŝi 
svenis, kaj ke mi ne povas riski movi ŝin, antaŭ 
ol li alvenos. 

Rapide surmetinte pluvmantelon kaj botojn, 
Jenny kure foriris. 

La atendado ŝajnis longa al Ĝojo. Efektive la 
kuracisto venis post dudek minutoj, akompanate 
de Jenny, kiu rifuzis foriri sen li. Eble ŝi pensis, 
ke li reirus en la liton, se ŝi ne atendus. 

Li faris ĉion fareblan al la suferantino, kiu sub 
la influo de stimulo rekonsciiĝis kaj malforte 
ridetante certigis ilin, ke ŝi sentas neniom da 
doloro krom ĉe la maleolo. Iom post iom, pene 
parolante, ŝi klarigis ĉion. : 

Nebone ripozinte, Lilio vekiĝis ĉirkaŭ la tria 
kaj duono, kaj ne povis denove endormiĝi. 
Ĉirkaŭ la kvara horo bruo de falinta fajencaĵo 
okazis. Enla unua momento ŝi timis, ke ŝtelistoj 
celas la valorajn objektojn donacitajn al Ĝojo, 
sed poste, aŭdinte nenion plu suspektindan, ŝi 
pensis, ke verŝajne oni forgesis meti la katon 
eksteren de la domo kiel ili kutime faris ĉiunokte, 
kaj ke ĝi faligis pladon, ĉasante muson. 

Tial, lumiginte kandelon, ŝi surmetis negliĝan 
veston el katuno, super la noktorobo, kiu ankaŭ 
estis katunaĵo, kaj tenante la kandelingon per la 
mano, ŝi malsupreniris, trovis la katon kaj la 


Google 


182 LILIO 


dispecigitan pladon. Metinte la katon eksteren 
de la domo, ŝi komencis supreniri, sed atinginte 
la parton de la ŝtuparo, kie ne malproksime de la 
supro la ŝtupoj kurbiĝis kaj malvastiĝis, ŝi paŝis 
sur parton de la vestaĵo kaj falpuŝiĝis. Pro la 
malvasteco de la ŝtupoj ŝi ne povis levi sin, sed 
falis ĝis la malsupro. 

Dum la falo la kandelo eliĝis el la ingo, kaj, 
implikiĝinte en la volvaĵoj de la vestoj, flamigis 
ilin. Atinginte la vestiblon ĉe la malsupro de la 
ŝtuparo, kompatinda Lilio ankoraŭ povis neniel 
helpi sin, ĉar ne nur la brulantaj vestoj mal- 
helpis, sed ankaŭ troviĝis, ke unu maleolo elartik- 
1ĝis. 

Kiam ŝi penis leviĝi, la doloro ekkriigis ŝin, kaj 
ŝi perdis la konscion, ĝis ŝi trovis sin sur la 
lito, ĉirkaŭ kiu grupiĝis la kuracisto, Ĝojo, kaj 
Jenny. 

.. Estas mirinde, ke, krom ĉe la maleolo, mi 
sentas neniom da doloro. Mi pensis, ke mi iom 
severe brulvundiĝis!—ŝi diris. 

La kuracisto ne tuj sciigis ŝin, ke la granda 
severeco de la brulvundoj estas la ĝusta kaŭzo, 
ke ŝi ne sentas doloron, tamen iom poste li diris : 

— Kara sinjorino, ĉu povas esti, ke ekzistas ia 
grava afero, pri kiu vi dezirus fari aranĝon, aŭ 
iu homo, kiun vi dezirus venigi al vi ? 

Ĉe tio doloro pikis la koron kaj montriĝis en la 
okuloj de Lilio, kiu tamen respondis trankvile : 

— Cu per tio vi volas min sciigi, ke mi estas pli 
grave brulvundita, ol mi supozis ? 

Sidiĝinte, la bonkora kuracisto diris per mild- 
igita voĉo : 

— Mi ne deziras timigi vin; mi nur volas averti 
vin, ke io povas okazi. Vi estas malfortigita de 
la skuego al la sistemo. Ĉio dependas de la stato 
de la koro. Ĵu pli trankvile vi restos, des pli 
bonan ŝancon vi ko resaniĝi. Sed estas nur 
ŝanco. 

— Mi ne timas morti, doktoro, sed mi ja 
dezirus vIVi, ĝis mia filo revenos kaj mia filino 
edziniĝos. Ĉu vi volas peni plifortigi min tiel, 
ke mi havos ankoraŭ kelke da tagoj sur la tero ? 
Se vi ne sukcesos, la volo de Dio fariĝu, ĉar eĉ ĉi 
tiu okazo estas parto de la Dia plano . . . por 
miaj filo kaj filino... Ni homoj ... ofte 
eraras, pensante, ke eviti suferon estas dezirinde, 
kium estus pli bone, ke ni penu kompreni, kia- 
maniere ni povas alĝustigi ĝin al nia vivo kaj 
eltiri profiton el ĝi per tio, ke ni ŝanĝu la suferon 
en la ĝojon pro pli granda kapableco kaj pleneco 
de la ked se 


Kiam Jaĉjo eniris la litĉambron, Lilio povis, 
kun iom da malfacileco kaj ofta paŭzado inter 
la vortoj, paroli al li. Ŝi diris : 

— Jaĉjo, mia kara, dua filo . . . ne necesas, ke 
mi petegu vin ... konduti ĉiam bone... al 
nia Ĝojo. Vi certe... faros tion... tiu 
certeco plifaciligas al mi .. . la foriron al la 
nekonata lando ... Mia sola bedaŭro estas, 
„.. ke mi ne povos vin vidi... geedzoj ... 
antaŭ ol foriĝi . . . Tamen mia plej forta deziro 
estas... ke vi ankoraŭ edziĝu... en la 
difinita tago ... Eble... mi ja... Ĉeestos 
-.. kvankam... nur... spirite. 

Ĝojo komencis mallaŭte plori, sed tuj kiam 
Lilio parolis, ideo venis en la kapon de Jaĉjo, kiu 
diris nelaŭte : | 

— Sinjorino Ĉester, patrineto, vi ja ĉeestos 
nian edziĝan solenon. de Ĝojo permesos, mi tuj 
iros por havigi al mi specialan permeson de edz- 
iĝo kaj venigi pastron, kiu edzigos nin en Ĉi tiu 
ĉambro. Ĉu vi konsentas ? | 

Ĝojo levis la rigardon duontime kaj estis tuj 
dironta : “Ne,” kiam ŝi rimarkis la esprimon de 
alta plezuro sur la vizaĝoj de la patrino kaj de 
Jaĉjo, tial ŝi dolĉe kapjesis, konsciante, ke tia 
edziĝo estos eĉ pli sankta okazo, ol ŝi antaŭe 
pensis pri edziĝo. 

Lilio diris :—Tio estos ja tute kontentiga por 
mi, Jaĉjo, ĉar tiam mi lasos mian amatan filinon 
kun vi, kiu havos plenan rajton resti kun ŝi 
kaj konsoli ŝin en la tempo de ŝia sufero pro 
mia foresto. Mi nur bedaŭras ... la malgajan 
nuancon en la cirkonstancoj de via edziĝo . .. 
mi mem estas pli favorata, ol multaj virinoj 
.. . Nun mia sola deziro estas, ke Filipo alvenu 
en la hodiaŭa tago anstataŭ morgaŭ, kiel ni 
atendis. Eble li ja venos ĝustatempe. 


Kiam Ĵaĉjo revenis, farinte ĉiujn necesajn 
aranĝojn, li trovis ne nur la proprajn gepatrojn, 
sed ankaŭ Filipon, kiu feliĉe alvenis unu tagon 
pli frue, ol oni atendis lin. 

Estis videble, ke Lilio fariĝis multe pli mal- 
forta. Ŝi preskaŭ ne povis teni la okulojn mal- 
fermitaj dum la soleno. | 

Poste, kisinte Ĝojon kaj Jaĉjon, ŝi pene diris : 

— Ne timu ion ajn en la vivo... Memoru 
pri la boneco de Dio... . ĉiopova .. . ĉioscia 
... Neniam Li forlasos vin... fidu al Li... 
Mi pruvis Lian bonecon . . . ĉar, kvankam mi 
travivis ĉiuspecan suferon ... tra kiu virino 
povas trapasl ... 

i povis nenion plu diri sen longa paŭzo por 
ripozi . . . sed Ĝojo ame, flere rigardante la 
patrinon, diris per dolĉa tono : 

— Krom la honto, panjo mia, vi neniam tra- 
vivis tion, ĉar Vi neniel meritis ĝin. 

— Vi diris la veron, infano mia; neniu efektive 
travivis la honton, kiu ĉiam celis fari juste . . . 


Baldaŭ poste Lilio endormiĝis, sed kiam pli 
poste ŝi vekiĝis, oni ne povis ne vidi, ke ŝi fariĝis 
eĉ pli malforta. 

La pezaj palpebroj ne povis longe resti mal- 
fermitaj. 

Ŝi diris unu fojon : 

—Ĉu la krepusko falis pli frue ol ordinare 
hodiaŭ? Kioma horo estas? ... Ĉu efektive 
Filipo estas ĉi tie... kaj Ĝojo? .. . Kiuj estas 
ĉi tiuj homoj starantaj ĉirkaŭ mi? Mi ne povas 
klare... vidiilin ... tamen ... ŝajnas... 
kvazaŭ ili estas... konataj de mi... ies brakoj 
etendiĝas al mi...sed...mi...ne... povas 
...alprok...simiĝi... mi... estas... tIO 
„ . „ malforta. | 

La krepusko, pri kiu Lilio aludis, pli kaj pli 
densiĝis preskaŭ ĝis nigreco. “Samtempe ŝi 
kvazaŭ endormiĝis. 

Rekonsciiĝinte, sed ankoraŭ ne malferminte la 
okulojn, ŝi duone aŭdis karesan tonon de iom 
konata voĉo diri : 

— Ĵen, ni preskaŭ alvenis ; nur kelke da paŝoj 
plu kaj ni eniros la landon de plena paco! 

Duonkonecie Lilio sin demandis : 

— Al kiu ĉi tiu parolis? Ĉu eble al mi ?-—sed 
ŝi ankoraŭ estis tro dormema, por ke ŝi solvu la 
demandon per simpla malfermiĝo de la okuloj. 

Baldaŭ ŝi tute rekonsciiĝis, tiam, sentante sin 
pli forta kaj iom scivola, ŝi subite malfermis la 
okulojn. Mirante, ŝi rimarkis, ke la mallumo 
forestas, kaj ke ĉie radias hela lumo. 

Ĉirkaŭrigardante, por ekscii la kaŭzon de tio 
kaj vidi, kie estas Ĝojo, Filipo, kaj la ceteraj 
amataj, ŝi ekvidis tute proksime de ŝi la anĝelon 
gvidanton, kiu gvidis ŝin tien ĉi. El tuta ĝi 
radiadis bela, rava, ŝanĝkolora lumo, farante plej 
belajn ĉielarkajn efektojn. 

Vidante la miron de Lilio, la anĝelo gaje ridetis 
kaj diris : 

— Mi ĵus demandis al mi, ĝis kiam vi neatentos 
min! Sed vi estis tro laca, por ke vi esploru la 
novajn ĉirkaŭaĵojn, kaj krom tio, vi mem fariĝis 

tiel luma, ke mia brileco ne plu kontrastas tiel 
forte kun via, kaj tial vi ne tuj rimarkis ĝin. 

La miro de Lilio ankoraŭ pligrandiĝis—Kiel, 
ĉu mi fariĝis luma ? Ve! tio ne povas esti ! 

Ĉe tio la anĝelo ridis, kio memorigis Lilion pri 
la sonoj de ondiĝanta rivereto Ĥuanta super la 
ŝtonoj de monta deklivo. Poste ĝi diris : 

— Mi retiros min for de vi por kelka momento, 
por ke vi vidu, kiel sincere mi parolis. : 

Kaj jen, subite la anĝelo malaperis kaj la 
lumeco iom malpliiĝis. 

Esplore rigardinte, Lilio vidis, ke ŝi estas ĉir- 
kaŭita de granda rondo de lumo simila al perla- 
moto kaj devenanta senĉese kaj ritme de ŝi mem. 
Ekster la rondo ia krepusko troviĝis. 

En la daŭro de momento ŝi ŝanceliĝis kvazaŭ 
pro kapturniĝo, sed tuj poste ŝi starigis sin pli 
firme kaj esplore rigardis sin. 

Per tio ŝi komprenis, ke ŝia korpo havas la 
formon kaj similecon de tiu, kiun ŝi uzis sur la 
tero, sed ke ĝi diferencas de tiu pro tio, ke ĝi ne 
havas solidecon, ĉar videble ĝi estas kreita el ia 
viva lumaĵo. 

Lilio forte ĝojis pri tio, kaj ĉe la reapero de la 
anĝelo, ŝi demandis : | 

— Kio estas la signifo de la krepusko kaj de 
la rondo de lumo, kiu ŝajnas deveni de mi? De 
kie efektive venas ĉi tiulumo? Kie mi estas? kaj 
kiamaniere mi venis ĉi tien ? 

— Kiom da demandoj!—ridetante diris la 
anĝelo.—Mi penos respondi al ĉiuj, kvankam ne 
en la vico laŭ kiu vi faris ilin. Vi ceestas ĉi tie, 
ĉar, fininte vian de la Majstro difinitan taskon 

en la surtera edukejo, vi jam estas revenanta 
al via ĉiela hejmo, por tie ĝui periodon da la- 
bormeritita ripozo kaj libereco en akompano de 
viaj amataj, kiuj antaŭiris vin. 

Ii vin atendas trans Ĉi tiu pacoplena, rip- 
oziga valo de la ombro de la morto, kiun vi 
ĵus eniris kaj ĉe kies enirejo troviĝas, kvazaŭ 
vualo, superpendanta krepusko ŝirmanta ĝin 
kontraŭ homa scivoleco. Baldaŭ, kiam la lastaj 
ligoj, kiuj ankoraŭ ligas vin kun la surtera vivo 
forfalos, kaj la Majstro eldiros : ““ Bone, vi bona 
kaj fidela servisto,” vi transpasos al feliĉa ren- 
kontiĝo kun viaj karuloj. 

Al vi tiel same, kiel al ĉiuj, kiuj atingis ĉi tiun 
staton, estas permesate, rigardi en la mondon de 
ideoj kaj idealoj, ĉar sole per tio vi memvole 
dekroĉiĝos de la surtera vivo. 

Nu, pri la lumo, kiu radias el vi: Tion vi ne 
ricevis kiel donacon, ĝi estas denature akirita de 
vi, per Ĉiu ama penso, ĉiu peno aŭ eĉ celo al la 
devo. En la malproksima komenco ĝi aspektis 
kvazaŭ malgranda eklumeto kaj devenis de Dio, 
la Kreinto kaj Fonto de ĉia lumo. Tion vi ne 

ovas kompremi, sed vi ricevos iom pli klaran 
ideon pri ĝi, kiam vi estos rigardinta en la mondon 
de la idealo. Vi tiam konstatos, ke ĉi tiu lumeco 
estas parteto de la Dia Esenco, ““ Kiu lumas al 
ĉiu homo venanta en la mondon.” (Ĝi vibradas 
en la plej profunda parto de la homa naturo, kies 
koro ĝi estas. Kiam ĝi fariĝas tiel forta, ke ĝiaj 
vibroj atingas la koron de aliaj homoj kaj har- 
monie vibrigas ilin responde, tiam oni nomas 
ĝin ““la amo.” | 

Sed ekzistas gradoj eĉ de la amo, kiu devas 
pliiĝi per ĉiu reenkarniĝo ĝis tia grado, ke fine ĝi 
plenigos la tutan homon. Kiam oni atingis tiun 
staton, la pureco kaj forteco de la interna lumo 
ekflamiĝos kaj superregos la materian korpon, 
aliformante ĝin en tute luman spiritaĵon, kies 
brilo disfluadas nemezureblan distancon. Tia 
lumulo povas iri ĉien ajn laŭvole, sendepende de 
la fizika korpo. Lia sole ŝatata plezuro estas 
servi al Dio per helpado de la homaro. 

Ankoraŭ nekalkuleblajn fojojn vi devos re- 
turne vizitadi la teron, antaŭ ol atingi tian per- 
fektecon, pri kiu Jesuo aludis. Tamen iam vi ja 
atingos ĝin. Via nuna brileco estas montro de la 
grado de via estonta perfektiĝo. 


Ŝajnis al Lilio, kvazaŭ ŝi staras sur unu pinto 
de montego, kies supro perdiĝis en brile majestan 
orkoloran nubaron. 

Komence je la plej malsupera parto de la 
montego montriĝis homoj en ĉiu grado de evoluo. 
Ĉi tiuj estis vojaĝantaj per diversaj, apartaj 
vojetoj. 

El ĉi tiuj unuj estis infanecaj animoj kun 
instinktoj sovaĝaj, bestaj, vojaĝantaj tre mal- 
rapide, tamen ĉiam progresantaj. Aliaj estis 
ankoraŭ ne infanecaj sed tamen junaj animoj, ĉi 
tiuj iradis la plej rapide kaj gaje el ĉiuj vojaĝan- 
toj, saltante super malgrandaj nefacilaĵoj, falpuŝi- 
ĝante kontraŭ baroj, ofte sed ne grave vundiĝante. 
Ankoraŭ pli kaj pliaĝaj animoj estis suprengrim- 
pantaj la montegon, ĉiu sekvanta ian idealon. 
Estis rimarkinde, ke ju pli alte ili grimpis, des pli 

fervore kaj trankvile ili iradis, kvankam la venk- 
otaĵoj ĉiam ŝajnis pli nevenkeblaj. 

Tiel ofte la vojaĝantoj falis vunditaj, ke Lilio 
en la komenco ekkriis pro bedaŭro, kaj nekonscie 
faris ekmovon, kvazaŭ por helpi ilin. Poste ŝi 
tute trankviliĝis, rimarkinte, ke iu helpanto estas 
proksime de ĉiu, preta por helpi al kiu ajn 
suferanto, tuj kiam ĉi tiu ekkrios pro timo aŭ 
doloro. Ili levis la falintojn, purigis la ŝlimkov- 
ritajn, resanigis la vunditojn, konsolis la aflikt- 
itajn, montris al dubantoj la vojon. 

Rimarkinde. ankaŭ estis, ke ĉiu vojaĝanto 
havis propran vojeton, kiu pri iuj detaloj estis 
malsimila al la vojetoj de ĉiuj aliaj. Sed tamen 
ĉiuj vojetoj transpasis sin tre multfoje. | 

Ankoraŭ alia rimarkindaĵo estis, ke ju pli 
malproksimen iu vojaĝis, des pli apartigita kaj 
izolita fariĝis ties vojeto. Estis deble ke ĉiuj 
vojetoj estas pli egalaj, ol en la komenco Lilio 
pensis ilin; ĉar ĉiuj havis multajn verdajn 
herbejojn kaj alispecajn plezurlokojn dismeti- 
tajn inter la krutaĵoj, ŝlimaĵoj, rokaj pintoj, kaj 
aliaj malfacilaĵoj. Ŝi plue vidis la lumeton en 
ĉiu homo : kiel eta, nehela, ŝanceliĝa ĝi estis 
en multaj; kiel forta, brila, firma ĝi estis en 
aliaj; kaj kiel la brileco pliiĝis ĉe ĉiu ago aŭ eĉ 
sopiro malegoista. | 

Neniu estis tute sen helpo, kaj se la interna 
lumo ne sufiĉis por lumi la sekvantan paŝon sur 
la vojo, oni bezonis nur levi la rigardon supren, 
por tie vidi la gvidlumon de la vero. Eĉ se iu ne 
sciis suĥĉe por povi supren rigardi, estis bezone 
nur etendi la manon kaj palpe esplori la vojon, 

kaj tuj oni prenis lian manon kaj, gvidante per 
la amo, kondukis lin ĝis, fariĝintedenove memfida, 
li memvole fortiris sian manon, por provi sola iri. 

— Kial ili laŭiras tiel multe da diversaj voj- 
etoj, kaj kien ĉi tiuj kondukas ilin ?—demandis 
Lilio. 

“— LL leĝo de libera volo estas la kaŭzo, ke ili 
laŭiras diversajn vojetojn. Ĉiu homo devas 
eltrovi . . . devas eĉ trabati al si propran vojeton 
tra la vivo, kvankam en la fino de finoj ĉiuj 
vojetoj kondukas la vojaĝanton ĝis perfekta 
unuiĝo kun Dio. Per Dia elspiro fariĝis la homo; 
kaj en la fino, ĉu Dio permesus, ke Li perdu eĉ 
unu el Ŝiaj kreitaĵoj? Aŭskultu la vortojn 

arolitajn de Ŝri Kriŝna, konata instruinto de la 
rom kiu, por plifortigi la diron, parolis 
kvazaŭ per la voĉo de la Kreinto mem“: “De 
kie ajn la homoj Min alproksimiĝas, Mi bonven- 
igas ilin, ĉar Miaj estas ĉiuj vojoj, de kie ajn la 
homoj elektas ilin.” 

Dum Lilio rigardis la sennombran grimpantan 
homaron sur la montego, ŝi ekdeziris vidi, kie 

staras Filipo kaj Ĝojo. 

Ambaŭ staris iom alte, ambaŭ bone progresis, 
sed sur aparte grandan spacon estis radianta la 
de Ĝojo interna lumo. La gefratoj nun fikse 
rigardadis tion, kio de ilia vidpunkto ŝajnis kiel 
malluma, minaca nubo. Sed kiam Lilio ĝustigis 
sian vidadon, por vidi ĝin de pli proksime, ŝi 
trovis, ke ĝi estas nenio alia, ol la ombro ĵetata 
de la valo de la morto, en kiu ŝi mem staras ; tial 
ŝi demandis la anĝelon : 
$ El “ Bhagavad Gtta.” 

— Por kio ĉi tiu bela valo aspektas tiel mallume 
al la surteraj loĝantoj, kaj precipe tiam, kiam la 
amataj ĵus enpasis en ĝin ? Ŝajnis al tiuj sur la 
tero, kvazaŭ la amataj postlasis ne nur karulojn 
sed ankaŭ ĉion luman, firman, kaj daŭran, kiam 
ili malaperas de ilia vido. 

— La kaŭzo de tio estas, ke la surtera vivo 
mem estas ia iluzio. Por loĝanto surtera, vetur- 
anta per ŝipo aŭ vagonaro la unuan fojon, ofte 
ŝajnas, kvazaŭ sin movas la lokof, kiujn ili 
paeterpann, ne la veturilo per kiu ili moviĝas. 

ie sur la tero oni inklinas percepti kaj juĝi sole 
per la fizikaj sentiloj. Per tio oni eraras, se 
oni rigardas la materion kiel la solan realaĵon. 
Anstataŭ esti reala kaj firma, la materio estas 
nur la formo, kiu kvazaŭ per vualo malĝuste 
vidigas ĉion spiritan. La formo ofte ŝanĝiĝas 
laŭ la vidpunkto de la individuo. Ju pli alte li 
grimpas sur la montego de la evoluo, des pli 
ŝanĝebla ŝajnas al li la materiaĵoj kaj des pli 
realaj kaj eternaj montriĝas la spiritaĵoj. 
Tamen neniu povas akiri spiritan percepton 
ĝis post longa penado kaj ekzerciĝado. Lerninte 
lom precize juĝi per la sentoj, li ankaŭ scias ne 
tro alte taski la valoron de tia juĝado, kiu estas 
rimedo, ne fino. | 

Pri la valo de la ombro de la morto, ju pli oni 
alproksimiĝas al ĝi, des malpli terure aspektas 
ĝia vualo, ĝis fine oni konstatas, ke la nigra teruro 
estis nenio krom iluzio, pli aŭ malpli ŝajnigita 
reala kaj pliigita de la distanco kaj nescieco. 
Transpasante en la profundaĵojn dum via trairo 
tra ĝi, vi trovos, ke ĝi estas bele lumigita kaj per 

floroj tapiŝita, kaj ke ĉiela muziko aŭdiĝos. Tiel 
belege ĝi aspektas, tiel ripozige kaj alloge, ke se 
la vualoj de la materio, forgesemo, kaj timo ne 
estus tiritaj antaŭ ĝin, la homoj ne restus kon- 
tentaj sur la tero, ĝis ili lernus la lecionojn de la 
Vivo. 

Kiam, malgraŭ tio, homo persistas neinvitite 
eniri ĝin, li trovas la valon malagrabla. La lumo 
blindigas tiun, kiu eniras nepreparita, la odoro 
de la floroj naŭzas, dum la harmonio aŭdiĝas 
kiel malharmonio. Fakte, la valo de la ombro 
de la morto ne estas loko, ĝi estas nur la transira 
stato inter la mallibera vivo surtera kaj la libera 
ĉiela vivo. Simile al la vojetoj, kiujn la homoj 
sekvadas sur la tero, ĝi ne estas sama por Ĉiuj. 
Sed ĝi ja estas nepre pli facile kaj plezure irebla, 
ol antaŭe pensas ĝin la plimulto de la homoj. 


— Nu—-diris Lilio, vidante iom pli klare la 
celon kaj vojon de la vivo, vidante ankaŭ tion, 
kio estas sur la vojoj de Filipo kaj Ĝojo—stranga 
nepacienco ekkaptis min, kaj mi jam sopiras al 
la atendantaj min amatoj ... 

Ĉe tio Lilio eliris el la valo de la ombro de la 
morto, kaj, vidante la nedireblajn belaĵojn kaj 
majeston, vidante ankaŭ tiujn, kiuj ŝin atendas, 
ŝi ellasis ĝojplenan ekkrion : Mia edzo . . . kaj 
Florenco ... kaj .... 


Sed la ĝojplena ekkrio, kaj la hela esprimo, kiun 
la vizaĝo samtempe akceptis, estis ĉio, kion kom- 
prenis la homoj starantaj ĉe la lito. lIli pensis 
en la komenco, ke Lilio vekiĝis el peza dormo; 


Google 


194 LILIO 


sed post ne longe troviĝis, ke la vortoj estis la 
lastaj vortoj de Lilio, kiu, ankoraŭ parolante 
ilin, disiĝis por ĉiam de la korpo, kiu al la karuloj 
ĵus forlasitaj, ŝajnis ĉio, kio de ŝi restas. 

